සිංහල මවි පිය දෙපලකට දාව උපන් මා කුඩා කලම අමිමාටත් තාත්තාටත් කරදර දුන් කෙල්ලකි.සහෝදරයින් දෙදෙනකු හා සහෝදරියන් දෙදෙනකු සමග ඉතා සතුටින් දුප්පත් ජීවිතයක් ගත කළෙමි.එදා වේල කෑමට පවා නොතිබුනු අපහට,අමිමා ගෙදරක වැඩක් කරගෙන එන බත් පත කෑ වාර අනන්තය.කුඩාවට තිබූ මැටි බිත්ති නිවස අපි සිවි දෙනාගේ මාලිගය විය.කන්න නැතත් අපි සතුටින් ජීවත් වුනෙමු.එකෙසේ උපන් බව කට පිරෙන්නට අමිමා ගුටි බැට දුන්නාය.ඒ කිසිවකට නොවේ පාසල් යන්නත් දත් මදින්නටත්ය.නිවසේ සැර වැඩිම දරුවා මා බව හැමෝම කියන්නට ගත්තේ මාගේ ක්රියාවන් නිසා විය හැකිය.මා කිසිවකුට බිය වූයේ නැත.කරන හැම වැඩම පිරිසිදුවට කිරීමට මා අාසා කලෙමි.නිවසේ අපි සවොම දිනෙන් දින වැඩිවියට පිය නැගුවද දුප්පත්කම එතැනම විය.මා හට එය සුපුරුදු දෙයක් බවට පත්වී තිබුණි.වසර 12 වන විට මා මරණය ලඟට ගොස් නැවත පැමිණි අයෙක්මි.මැලේරියා උවදුර මා සිවි වරක් වෙලා ගත්තේය.මේ සෑම විටම මාගේ පිහිට මාගේ රත්තරං අමිමා විය.උසස් අධ්යාපනය හදාරා විශ්ව විද්යාලයට ඇතුලත් වීමට වරමි ලද මා හට මාගේ අමිමා සියළු වියදමි සපයා දුන්නාය.
මාගේ සොහොයුරන් අධ්යාපනය හදාරා අයෙක් ගුවන් හමුදාවේද අයෙක් ව්යාපාරික ලෝකයේද නමි දිනා සිටිති.මාගේ එක් සොහොයුරියක් අද මා මෙන් ගුරුවරියක්ව සිටී.අපි සවෝම ඉතා දුක් බරව දිවි ගෙවා මෙතැනට ලඟා වූවත් අප සැමගේ වීරයාහා ශක්තිය අපගේ අමිමා විය.නිවසේ සැමට වඩා මා අමිමාටත් අමිමා මටත් බැඳී සිටී.එය අදටත් එසේම වී තිබේ.
කුඩා කළ සිටම මා අන් අයට වඩා වෙනස් චරිතයක් වූයෙමි.ඉතාම ඉක්මනින් කේන්ති යන මා හට එය පාලනය කරගත නොහැකි තත්ත්වයට වර්ධනය වූ අවස්ථා එමටය.මා,මාගේ අධ්යාපනය හදාරන අවධියේ මාගේ මව නගරයේ ආයුර්වේද බෙහෙත් සාප්පුවක් දමා තිබිණි.පංති ගොස් අමිමාගේ ආයුර්වේදයට පැමිණෙන මා සවස් වනතෙක් ඇය සමග කාලය ගත කර දෙදෙනාම සවසට නිවසට යමු.අමිමාගේ ආයුර්වේදයට පැමිණෙන වැඩි පිරිස මුස්ලිමි අය විය.අමිමා ඔවුන් සමග ඉතාම මිත්රශීලීය.ඔවුන්ද අමිමට එතරමි ඇලුමි කළෝය.කාල වර්ණ ඇඳුමින් සැරසුණු කාන්තාවන් දකින මා හට කුමක්දෝ හැඟීමක් සිතට වැටිණි.ෆර්දා ඇඳ සිටින ඔවුන් විටක මාගේ සිත ගැඹුරු ප්රශ්ණයකට ඇද දැමුවෝය.දිනක් අමිමා මා හට පුවත් පත් ලිපියක් ගෙනත් දුන්නාය.එය හබායා සහ ඉස්ලාමි පිළිබඳව විය.මා එය කියවා නැවත මවට දුන් අතර,එය මාගේ ජීවිතයේ ලොකු වෙනසක් නොකළේය.
මා පුරුදු වී සිටි දෙයක් තිබිණි.එනමි,විභාගයක් හෝ යමි සුභ ක්රියාවක් කරන විට දඋස පියාගෙන “මේ ලොව නිර්මාණය කරන ලද කෙනෙක් හෝ බලයක් තිබේ නමි එය මා හට දැන් පිහිට වේවා” කියා පැතීමය.සෑම දෙයකින්ම මා හට ජය අත්විය.දිනක් මා නිවසේ සිට විශ්ව විද්යාලය බලා යන ගමනේ බසයට නැගී වාඩි වූයෙමි.මා සිටි ස්ථානයට මදක් ඉදිරියෙන් සිටි තරමක් වයස අවුරුදු (60) පමණ අයෙක් කුමක් දෝ දෙයක් (බෙල්ල දෙපසට කරකවන,ඉදිරියට නැමෙන& කරනු මා බලා සිටියෙමි.කුමක් කරන්නේද මා හට වැටහීමක් නොවුණි.ජනේලයෙන් ඉවත බලා ගත් මා ගැඹුරු කල්පනාවකට වැටුණි.මා පසු කර යන ගස්වැල් අහස ගංගා දෙස බලන මා හට මේවා මෙලෙස හදන්නේ බලය දෙන්නේ කවුද?කොහෙන්ද?වැනි ප්රශ්ණ හිතට නැගුණි.
මෙලෙස කාරණා කීපයකට කරුණු සොයමින් සිටි මා හට පිළිතුරු ලැබුණි.සුබිහානල්ලාහ්,මා සතුටු වෙමි.ඉතාමත් සතුටු වෙමි.මා හඳින ගතිමි.එකිනෙකට පැටලැවී තිබූ නූල් බෝලයේ පොට මා පාදා ගතිමි.මාගේ අමිමාගේ යෙහෙළියක් විය.ඇයගේ නිවස මට සුපුරුදු තැනක් විය.මා එහි යන විට සල්වාර් අඳින්නට හුරු වුනෙමි.මවගේ යෙහෙළියගේ පුතා මාගේ අමිමාට ඉතාමත් අාදෙරන් සැලකුවේය.ඔහු ඉතාමත් යහපත් ගති ඇත්තෙක් විය.මුණ ගැසෙන හැම විට අප හට ඉස්ලාමය කියා දුන්නේය.මා අද ඔහුගේ කතාව ප්රිය කළෙමි.ඔහු කියා දුන් ධර්මය අද මාගේ සිතේ ගැඹුරේ සටහන් වී සිටී.මා හට සත්ය තේරුමි ගැනීමට හැකි විය.ෆර්දා ඇඳ හබායා ඇඳ සිටින අයට මා තරු කළෙමි.එෙලස මා විශ්වාස කළ බලවේගය, ලොව හිමිකරුවා වෙන කිසිවෙක් නොව අල්ලාහ් බව හැඳින ගතිමි.මා බසයේ යන විය වයසක අයෙකු සිදු කරමින් ගියේ කුමක් දැයි දැන ගතිමි.ඔහු සලාතය ඉටු කර ඇති බව මම දැන් දනිමි.මා මිය ගියෙමි.ඒ මා නොව මාගේ අතීතයයි,මා නැවත ඉපදී සිටිමි.එතැන් සිට මාගේ චරිතය වෙනස් වන්නට විය.මාගේ යහළුවන් මා හට සිනාසීමට පටක් ගෙනය.ව්ශ්ව විද්යාලය තුළ,නේවාසිකාගාරය තුළ මාගේ සද්ධය ටිකක් අඩු විය.මා සතුටු විය.මෙය මාගේ ජීවිතයේ ලද ලොකුම සතුටයි.සිතින් මෙන්ම ගතින් ද මා වෙනස් වන්නට පටන් ගතිමි.සල්වාර් ඇඳීමට පටන් ගත් මා හට ගෙදර අයද සිනාසූහ.නමුත් මා ඒවා කනකට නොගත්තෙමි.
මා හට ඉස්ලාමිහි නියම අරුත වටහා ගැනීමට මග පෙන්වූයේ මාගේ මවගේ යෙහෙළියගේ පුතාය.ම ඉතාමත් කැමැත්තෙන් එය ඇසීමට ඉදිරිපත් වුනෙමි.ඔහුගේ කතා ප්රිය කළෙමි.ඔහුගේ නිවසේ ඇයගේ ඇසුර ප්රිය කළෙමි.ඔවුන්ගේ සංස්කෘතියට ගරු කළෙමි.අල්ලාහ් මා හට මග පෙන්වීමට කාෆිර් වූ මා මුස්ලිමි කිරීමට එවා ඇති අයෙක් ලෙස මා හට ඔහු පෙනුණි.කාලය ගෙවී ගියේය.මා මාගේ සිත සදා ගත්තෙමි.කුමක් කිරීමටද?අල්ලාහ්ගේ මාර්ගයේ යෑමට;මා එය මවගේ යෙහෙළියගේ පුත්රයා හට පැවසීමි.ඔහු ඉතා සතුටින් මා හට උදවි ලබා දුනි.මා,මාගේ මවට ඒ බව පැවසූ විට ඇය බියට පත් විය.මාගේ පියා ගමේ සැමගේ සිත දිනා සිටින අයෙකි.මෙම සිද්ධියෙන් කුමක් සිදුවේ දැයි ඔහු බිය විය.මා බිය නොවුනෙමි.මා ශුද්ධ වු ඉස්ලාමය වැළඳ ගතිමි.සිත නිදහස් විය.කිසිවෙකුට මා බිය නොවෙමි,අල්ලාහ් හැර.ඔහුට පමණි මා බිය බැති වන්නේ.ඉස්ලාමය වැළඳ ගත් මා,ආගම ධර්මය රකින හොඳ ස්වාමියෙකුද ලදිමි.ඔහු අන් කිසිවෙකු නොව,මා හට ධර්මය කියා දුන් මවගේ යෙහෙළියගේ පුතාය.
අද අපි දෙදෙනා අල්ලාහ්ගේ නාමයෙන් ඉතාම සතුටින් දිවි ගෙවමු.මා දැන් දෙදරු මවකි.ඔවුන්ද නියම ඉස්ලාමි භත්තිකයන් කිරීම මාගේ එකම පැතුමයි.අල්ලාහ් මා හට මාර්ගය පෙන්වා දුන්නා.දැන් අල්ලාහ් වෙනුවෙන් කැපවී අවසන්.ඉස්ලාමය වෙනුවෙන් පණ පිදීමටද මා දැන් සූදානමි වී සිටිමි.එය මට සතුටකි.ඉස්ලාමය පිළිබඳ මා ගැඹුරට නොදනිමි.අල්කුර්ආන් අකුරු කියවීමට නොදනිමි.නමුත්,මා දැනට ලබා ඇති දැනුම මාගේ ජීවිතයටත් තව අයෙකුට ඉස්ලාමය කියා දීමටත් ප්රමාණවත්ය.නමුත්,මා ඉදිරියේ සැමදේ උගනිමි.අල්ලාහ් මා හට මාර්ගය පෙන්වා දී ඇත.අවසන් ගමන යා යුත්තේ මාය.එය මා කෙසේ හෝ යමි.
දැනට රජයේ රැකියවක් කරන මා හට පැමිණි බාධක අනන්තය.අදටත් එය එලෙසය.නමුත් මා දුක් නොවෙමි.කාල වර්ණ හබායා ඇඳ සිටින මා දකින බොහෝ අය මා හට යකෙක් මෙන් කලු ඇඳ ඔලුව වසා ඉන්නවා යැයි බැන වදී.නමුත් මා දුක් නොවෙමි.දැන් සැමදේ මට ලැබී අවසන්.කිසිවෙකුට මා බිය නොවෙමි.
අල්ලාහ්ගේ ධර්මය අපි සැමටම විවෘතයි.එය කරා අප ගමන් කළ යුතුය.මා හට මෙතැනට එන්නට මග සැලසූ මගේ සැමියාටත් මවටත් අල්ලාහ්ගේ ලැබේවායි පතමි.මාගේ සහෝදර සහෝදරියන් අදටත් මා සමග මිත්රව සිටිති.නමුත් සෙසු නෑදෑයින් කිසිවෙකු මාද මාගේ සැමියා සහ දරුවන් පිළිගන්නේ නැත.එය මට දුකට කරුණක් නොවේ.
දැන් මා මාගේ යෙහෙළියන් හට මවට පියාට ඉස්ලාමි කියා දෙමි.ඔවුහු ඒවා ඇසීමට ප්රිය කරති.මා ලද සැනසුම ඔවුන්ටද ලඟා කරදීම මාගේ බලාපොරොත්තුවයි.
ප්රබෝධය සඟරාව


ලොව ප්රමුඛතම දුරකථන සන්නිවේදන සමාගමක් වන ZTE වෙළඳපොළට හඳුන්වා දී ඇති
ස්මාර්ට් දුරකථන මාලාව, ශ්රී ලාංකිකයන්ට ගෙවන මිලට ඉහළම වටිනාකමක් දෙන
සුවිශේෂී ස්මාර්ට් දුරකථන එකතුවකි. ඉතාමත් සහනදායී මිලකට ලබාගත හැකි මෙම
දුරකථන, විශේෂාංග රැසකින් සහ ඉහළම ක්රියාකාරීත්වයකින් යුක්ත ය.
1985 දී ආරම්භ වූ ZTE සමාගම දශක 2 කට අධික කාලයක් තිස්සේ ශ්රී ලංකාවට
දුරකථන සන්නිවේදන උපාංග සපයා තිබේ. කෙසේ වුවද ZTE සමාගම ස්මාර්ට් දුරකථන
නිෂ්පාදනය ආරම්භ කළේ මෑතකදී වන අතර, සහනදායී මිලකට විශේෂාංග රාශියකින්
සමන්විත ස්මාර්ට් දුරකථන එකතුවක් වෙළඳපොළට හඳුන්වා දීම සමාගමේ අරමුණ විය.
ZTE දුරකථන අතර ‘Upper-midrange’ මට්ටමේ ප්රධානම මාදිලියක් වන ZTE V30 මාදිලිය,
මීට සමාන තලයේ ස්මාර්ට් දුරකථන වල ඇතුළත් විශේෂාංග සියල්ලම පාහේ ඊට අඩු
මුදලකට ලබාදෙයි. ඉතාමත් අලංකාර නිමාවකින් යුත් මෙම මාදිලිය කළු සහ නිල්
වර්ණ වලින්, රු. 69,999/- කට මිලදීගත හැක. 64MP ප්රධාන කැමරාව සමග 8MP
ultrawide lens, 5MP macro lens, සහ 2MP depth sensing camera වශයෙන් කැමරා 4 කින්
සමන්විත පසුපස කැමරා පද්ධතිය විශිෂ්ට මට්ටමේ ඡායාරූප හා වීඩියෝ දර්ශන
ලබාදෙයි. එමෙන්ම උසස් තත්වයේ සෙල්ෆි ඡායාරූප ලබාගැනීම සඳහා මෙයට 16MP
ඉදිරිපස කැමරාවක් යොදා තිබේ.
128GB මතක ධාරිතාවක් සහ 4GB RAM සමග Octa-core ප්රොසෙසරයක් යොදා ඇති නිසා
මෙය ක්රියාකාරීත්වය අතින් ඉහළ ස්මාර්ට් දුරකථනයක් බවට පත්වී ඇත. ZTE V30
මාදිලියේ 5,000mAh බැටරියේ ආරෝපණය (Battery Charge) දිගු වේලාවක් පවතින අතර,
එහි බලසම්පන්න GPU සහ අඟල් 6.67 1080p IPS දර්ශන තිරය mobile gaming සඳහා
ඉතාමත් සුදුසු ය.
ZTE V30 Vita මාදිලිය, සහනදායී මිලකට ඉහළ ක්රියාකාරීත්වයක් සහිත ස්මාර්ට්
දුරකථනයක් මිලදී ගැනීමට බලාපොරොත්තු වන පාරිභෝගිකයන්ට ඉතාමත් සුදුසු
තේරීමකි. 128GB මතක ධාරිතාවක් සහ 4GB RAM සහිත මෙම මාදිලිය රු. 53,999/- කට
මිලදීගත හැකි වේ. මෙහි පසුපස කැමරා පද්ධතිය 48MP ප්රධාන කැමරාව සමග, 5MP
macro camera සහ 2MP depth sensing camera වශයෙන් කැමරා 3 කින් සමන්විත වන
අතර, ඊට යොදා ඇත්තේ 5,000mAh බැටරියකි. ඉතාමත් අලංකාර නිමාවකින් යුතු මෙම
මාදිලිය නිල්, අළු සහ කොළ වර්ණ වලින් මිලදීගත හැකි වේ.
ශ්රී ලංකාවේ පාරිභෝගිකයන්ට දැන් www.singersl.com වෙබ් අඩවිය ඔස්සේ හෝ සිංගර්
ප්රදර්ශනාගාර සහ දිවයින පුරා අලෙවි නියෝජිතයන් වෙතින් ZTE ස්මාර්ට් දුරකථන
මිලදීගත හැක.
ZTE යනු ලොව දුරකථන සන්නිවේදන හා තොරතුරු තාක්ෂණ ක්ෂේත්ර සම්බන්ධ
ප්රමුඛයෙකි. 1985 දී ආරම්භ වූ එම සමාගම Hong Kong සහ Shenzhen කොටස්
වෙළඳපළවල ලැයිස්තුගත වී තිබේ. ZTE සමාගම පාරිභෝගික ඉලෙක්ට්රොනික භාණ්ඩ
නිෂ්පාදනය ආරම්භ කර තවමත් දීර්ඝ කාලයක් ගත වී නොතිබුණද, වසර 20 කට අධික
කාලයක් තිස්සේ එම සමාගම මෙරට දුරකථන සමාගම් සඳහා උපකරණ හා උපාංග
සපයා තිබේ. මේ වනවිට රටවල් 160 කට අධික සංඛ්යාවක පාරිභෝගිකයන්, සමාගම්
හා ආයතන සමග ගනුදෙනු කරන ZTE සමාගමේ දැක්ම වන්නේ, සියලුම දෙනා
වෙනුවෙන් දීප්තිමත් අනාගතයක් නිර්මාණය කිරීම ය.


වයඹ ආන්ඩු පක්ෂ මනාප පොරය උග්රයි - පැෆරල් සංවිධානය
- 17 අගෝස්තු 2013
වයඹ පළාතේ මැතිවරණ නීති උල්ලංඝනය කිරීම් බහුලව සිදු වන බව නිදහස් හා සාධාරණ මැතිවරණයක් සඳහා වූ ජනතා ව්යාපාරය ප්රකාශ කරයි.
මේ පිළිබඳව ශ්රී ලංකා නිදහස් පක්ෂයේ මහ ලේකම් මෛත්රීපාල සිරිසේන වෙත ලිපියකින් කරුණු දක්වා ඇති බවයි නිදහස් හා සාධාරණ මැතිවරණයක් සඳහා වූ ජනතා ව්යාපාරයේ (පැෆරල් සංවිධානය) විධායක අධ්යක්ෂ රෝහන හෙට්ටිආරච්චි සංදේශය ට පැවසුවේ.
යාන්ත්රණයක්
ප්රධාන වශයෙන් ආණ්ඩු පක්ෂයේ අපේක්ෂකයන් අතරේ ගැටුම් හට ගන්නා බවත් ඒවා වලක් වාලීම සඳහා යාන්ත්රණයක් සකස් කිරීමේ අවශ්යතාව එම ලිපියෙන් අවධාරණය කළ බවත් ඔහු ප්රකාශ කළේය.
රජයේ මෙන්ම විරුද්ධ පක්ෂ දේශපාලන නායකයන් මේ ගැන වරින් වර අදහස් දක්වා සිටියත් එම තත්වය වළක්වා ගැනීමට ජාතික වැඩ පිළිවෙළක් නොමැති බවයි ඔහු පෙන්වා දෙන්නේ.
මාධ්ය මගින් ප්රකාශ නිකුත් කළද ඒවා ක්රියාත්මක නොවන බව පවසන කැෆේ සංවිධානයේ විධායක අධ්යක්ෂ රෝහන හෙට්ටිආරච්චි මැතිවරණය ලංවන අවස්ථාව වන විට මැතිවරණ නීති උල්ලංඝනයන් තවදුරටත් වර්ධනය වීමේ ප්රවණතාවක් දකින බව පැවසුවේය.


Share |
එළඹෙන ජනාධිපතිවරණයට ඌව මැතිවරනයන් පාඩම්
ආන්ඩු විරෝධී සියලු ජන්ද දායකයින් ජන්ද පොළට පැමිණය හොත් රාජපක්ෂ ආන්ඩුව පරාද කළ හැකි යැයි ජවිපෙ ප්රධාන ලේකම් ටිල්වින් සිල්වා මහතා කියා තිබුණි. සහතික ඇත්ත ය. වැදගත් වන්නේ එම ප්රකාශයේ පේළි අතරින් කියැවෙන දෙය යි. එනම් රාජපක්ෂ ආන්ඩුව කෙරෙහි කළකිරී සිටින සියලු පුරවැසියන් ජන්ද පොළට ගන්වා ගැනීමේ අභියෝගය ජය ගැනීම තවමත් සම්පූර්ණ වි නැති බවයි. පැහැදිලිවම ඌව මැතිවරණ සටනෙහි අවසන් ප්රතිපළයට බලපානු ඇති වැදගත්ම සාධකය වනු ඇත්තේ එය ම ය.
එම අවස්ථාවේදී ම ටිල්වින් සිල්වා මහතා තවත් තීරනාත්මතක කරුණක් සඳහන් කොට තිබුණි. එනම් මෙම මැතිවරණය මැතකාලීන මැතිවරණයන් අතරින් ප්රචන්ඩතම මැතිවරණය වන බවයි. එක්සත් ජාතික පක්ෂයේ මහ ඇමැති තරඟකරුවන හරීන් ප්රනාන්දු ද එවැනිම ප්රතාශයක් කරමින් කියා තිබුණේ මෙම පළාත් සභා මැතිවරණයෙහි රාජ්ය සම්පත් අනිසි ලෙස ආන්ඩු පක්ෂය විසින් යොදා ගැනීම අතිශය ඉහළ මට්ටමක පවතින බවයි.
අප ඉහත කී මුල් ප්රකාශය, එනම් සියලු ආන්ඩු විරෝධී ජන්ද දායකයින් ජන්ද පොළට ගෙන්වා ගැනිමේ ප්රශ්ණය කියවිය යුත්තේ දෙවැනි ප්රකාශයන් ද සමඟ ය. එනම් අතිශය ප්රචන්ඩකාරී සහ දූෂිත මෙන්ම අනේක අලලස් මගින් ජන්ද දායකයා බියට සහ මෝහනයට පත් කරන මැතිවරණයක දී ආන්ඩු විරෝධී ජන්ද දායකයා ජන්ද පොළට ගෙන්වා ගන්නේ කෙසේද යන ප්රශ්ණය යි.
ඇත්ත වශයෙන්ම නම් මෙම සමීකරණයට එක් කල යුතු තවත් එක් තිරණාත්මක සාධකයක් තිබේ. එනම් බෙදී ගිය සහ පැහැදිළි විකල්පයක් බව තවමත් නොපෙන්වන විපක්ෂයක් උදෙසා ආන්ඩුව කෙරෙහි කළකිරී සිටින ජන්දදායකයා ජන්ද පොළට පැමිණිය යුත්තේ ඇයි ද යන කාරණය යි.
එනයින් ශ්රී ලංකාවේ අද පවත්නා මානව සහ ප්රජාතන්ත්ර විරෝධී අති දූෂිත අර්ධ ඒකාධිපති රාජපක්ෂ පාලනය පරාජය කිරීම අපේක්ෂා කරන අප හමුවේ ඌව මැතිවරණය ඇසුරෙන් තීරණාත්මක ප්රශ්ණ තුනක් පැන නගී.
1. රාජපක්ෂ පාලනය කෙරෙහි කළ කිරී සිටින මහා ජනයා මැතිවරණයක සක්රීය සහභාගිත්වයකට ගෙන ඒම
2. ප්රචන්ඩ සහ දූෂිත එමෙන්ම පෙර කිසිදා නොවූවිරූ අන්දමින් ජන්දදායකයා බියගන්වන සහඅල්ලසට නමා ගන්නා රාජපක්ෂ තන්ත්රයට සහ ජන්ද මැෂිමට මුහුණ දීම
3. රාජපක්ෂ පාලනයට වඩා යහපත් සහ විශ්වසනීය විකල්ප ආන්ඩුවක හැඩ රැව පෙන්නුම් වැඩ සටහනක් මත පදනම් වූ ප්රබල විපක්ෂයක් ගොඩ නැගීම
පෙනෙන අන්දමට ජනතා විමුක්ති පෙරමුණ අමතක කරන කාරණය වන්නේ ප්රථම ප්රශ්ණය ආමන්ත්රණය කිරීම පිණිස දෙවැනි සහ තුන්වැනි ප්රශ්ණයන්ට පිළිතුරු සෙවිය යුතු බව ය. එමෙන්ම දෙවැනි ප්රශ්ණයට එනම් සමහර විට ඉතිහාසයේ පෙර නොවූ විරූ මට්ටමේ දූෂිත සහ ප්රචන්ඩ මැතිවරණය විය හැකි එලඹෙන කවර හෝ ජාතික මට්ටමේ මැතිවරණයකට මුහුණ දීම පිණිස තෙවැනි ප්රශ්ණය ආමන්ත්රණය කළ යුතු බවයි. මේ වනාහී හුදෙක් ජවිපෙ විසින් පමණක් අමතක කරන කාරණයක් නොවේ. ප්රධාන විපක්ෂය වන එක්සත් ජාතික පක්ෂ ද මේ තාක් මේ අරභයා ඉදිරිගාමී දැක්මක් පෙන්වා නැත.
දෙවැනි කාරණය විස්තරාත්මකව විමසා බැලීම තෙවැනි කාරණය කරා ගමන් කිරීමට අවකාශය විවාත කරයි.
රාජපක්ෂ ජන්ද මැෂිම එසේ මෙසේ එකක් නොවේ. එය රදා පවතින්නේ 18වන සංසෝධනය විසින් ඇති කරන ලද විධායක ජනාධිපති (රාජපක්ෂ) ඒකාධිපතිත්වය මතය. එමෙන්ම බියගැන්වීම සහ යටතට ගැනීම මගින් පාලනය කරනු ලබන ජනමාධ්ය විසින් නිරිමාණය කරනු ලබන මිත්යවන් මත ය.
ඌව මැතිවරණය විසින් පිහිටුවන ලද භයානකම පුර්වා දර්ශය වන්නේ මැතිවරණ කොමසාරිස්වරයා අබිභවා ආන්ඩු පක්ෂයේ වාසිය දේශපාලනකරණය කර ඇති අධිකරණය පාවිච්චි කිරීමට ඇති හැකියාවයි.
මොනරාගල දිස්ත්රික්කය ඉලක්ක කර ගෙන බැසිල් රාජපක්ෂ අමාත්යවරයා යටතේ නියං සහනාධාර යැයි කියා රුපියල් 2,500 බැගින් බෙදාදීම මැතිවරණය අවසන් වනතුරු දෙසතියක් කල් දැමීමට මැතිවරණ කොමසාරිස්වරයා දුන් නියෝගය ශ්රේෂ්ඨාධිකරණය අහෝසි කලේ එම තීරණය ගැනීමට තුඩු දුන් හේතු සාධක හෝ විමසන්නේ නැතිව ය. පෙරදින පවරන ලද මුලික අයිතිවාසිකම් පෙත්සමක් වහාම අප්රසිද්ධියේ විභාගයට ගෙන එක් දිනකින් තීන්දුවක් දීම මෑත කාලීන අධිකරණ ඉතිහාසයේ වාර්තාවකි. ශ්රී ලංකාවේ නියඟයට හසුව සිටින අනෙක් දිසාවන්ට එවැනි සහනාධාරයක් නොදී මැතිවරණය පැවැත්වෙන මොනරාගලට පමනක් ගෙවන්නේ ඇයි ද යන්න අධිකරණය සැලකිල්ලට ගත් බවක්වත් නොපෙනේ. එමෙන්ම දෙසතියක් සහනාධාරය පමා කිරීමෙන් මොනරාගල ජනයා හදිසි විපතකට ලක්වනු ඇතැයි අධිකරණය තීරණය කළේ කුමන හේතු මත දැයි කිසිවකු දන්නේ ද නැත. අධිකරණයේ මෙම තීන්දුව මගින් සිදු වූ අනෙක් විපාකය වූයේ මැතිවරණ කොමසාරිස්වරයාගේ බලාධිකාරය හැල්ලුවට ලක් කිරීමයි. ඇත්ත වශයෙන්ම නම් එය අනාගතය සදහා දෙන ලද සඥාවකි.
පොලීසිය අද රාජපක්ෂ ජන්ද මැෂිමේ ලොකු ම ලොකු දැතිරෝධයකි. එය ඌව මැතිවරණයේ දී ක්රියාවෙන් ම පෙන්වුයේ එය රාජපක්ෂවාදී උපාංගයක් බවයි. මැතිවරණ අතරතුර පොලිස් නිලධාරීන්ට ස්ථානමාරු ලබා දීම තහනම් වුව ද මොනරාගල පොලිස් ස්ථානාධිපතිවරයා මාරු කිරීමෙන් දෙන ලද සංඥාව වූයේ නීතිය ක්රියාත්මක කිරීම දඩුවම් ලැබීමට වරදක් වන බවයි.
විපාක්ෂික දේශපාලන පක්ෂ කාර්යාල පනහකට අධික ප්රමාණයකට ප්රහාරයන් එල්ල වුව ද පොලීසිය කළේ නිදි වැද සිටීම පමණ ය. නිසි අංක තහඩු නැති රාජපක්ෂවාදී ඩිපෙන්ඩර් රථ මැතිවරණ ව්යාපාරයේ යෙදෙනු ජයාරෑපමය සාක්ෂි මගින් තහවුරු කර තිබියදීත් බදුල්ල නියෝජ්ය පොලිස්පති කීවේ තමන්ට නම් එවැනි වාහන හමු වී නැති බවයි. මැර තන්ත්රය වැඩට බැස තිබූ අන්දම ද විපාක්ෂික දේශපාලන පක්ෂ මත එල්ල වූ භීෂණයෙන් දැක්ක හැකි විය. එයට ආවරණය සැපයූයේ බොහෝතන්හි ම පොලීසිය යි.
ඌව මැතිවරණය යුද හමුදා පිරිස් ආන්ඩු පාක්ෂික දේශපාලන බලවේගයක් ලෙස යොදා ගැනීම ද තවත් වටයකින් ඉහළට ගෙන ආවේ ය. යුද හමුදා පිරිස් ජන්ද ව්යාපාරයේ යෙදෙන බවට මැතිවරණ නිරීක්ෂණ සංවිධාන ගණනාවක්ම චෝදනා කළහ.
රාජපක්ෂ ජන්ද මැෂිම අල්ලස් දීම ඉහළට ම ගෙනැවිත් තිබේ. ශ්රී ලංකාවේ මෑත කාලීන මැතිවරණ ඉතිහාසයෙහි බත් ගොට්ටා යන නම පටබැඳ තිබුණේ එක්සත් ජාතික පක්ෂය අනුගාමිකයින්ට ය. ඒ යූඇන්පිය බෙදාදුන් බත් ගොටුවට ජන්දය දෙන්නේය යන අර්ථයෙනි. ජන්ද ලබා ගැනීම පිනිස මුදල් බෙදා දුන් අපේක්ෂකයින් සිටියේ ද දශක ගණනාවකට පෙර ය. නමුත් අද රාජපක්ෂවරුන් විසින් පිහිටුවා ඇත්තේ අත් ටැක්ටර්වල සිට සිල් රෙදි සහ වතුර බෝතල් දක්වා වූ කී නොකී විවිධාකාර අල්ලස් බෙදා දෙන මහා පරිමාණ දූෂිත ජන්ද මැෂිමකි. මේ සඳහා පාවිච්චි කැරෙන්නේ ද මහා ජනයාගේම සම්පත් වන රාජ්ය අරමුදල් ය.
රාජපක්ෂ ජන්ද මැෂිම සෑම අස්සක් මුල්ලක් ම සිය ග්රහණයට ගනිමින් සිටින බව පෙන්වන තවත් උදාහරණයක් වූයේ ජන්ද පත්රිකා මුද්රණය වැනි අතිශය ආරක්ෂාකාරී කාර්යන් කැරෙන රජයේ මුද්රණාලයේ අධිපති වශයෙන් රාජපක්ෂවාදී දේශපාලන ගැත්තකු පත් කර ගැනීමයි.
හාත්පස මසා ගත් බූවල්ලකු වැනි මෙම ජන්ද මැෂිමට සහ මැර තන්ත්රයට මුහුණ දී මැතිවරණ ජයක් අත් කරගැනීම මහා පරිමාණ අභියෝගයක් බව ඌව මැතිවරණය යලිත් වරක් සනාථ කර තිබේ.
තනි තනිව තම තමන්ගේම වූ වැඩ සටහන් මත සටන් කරන විපක්ෂකට ශ්රී ලංකාවේ මේතාක් බිහිවූ මෙම බියකරුම නපුරුතම ජන්ද මැෂිමට මුහුණ දිය හැකි ද ?
එවැනි තනි තනි මැතිවරණ වැඩ සටහන් මගින් ඒවා කොතරම් සිත් අඳගන්නා සුළු වුවත් ආන්ඩු විරෝධී සියලු ජන්ද දායකයා සක්රීය පුරවැසියකු බවට පත් කළ හැකි ද?
නැතහොත් භීෂනයෙන් සහ දූෂණයෙන් පවත්වා ගැනෙන මෙම අර්ධ ඒකාධිපතිවයෙන් පීඩා විදින සියල්ලන්ටම එකඟවිය හැකි මහා පොදු සාධකය සොයා ගෙන ඒ වටා ගොනු කැරෙන මහා බලවේගයක් ඒ සඳහා අවශ්ය නොවන්නේ ද?
2014 සැප්තැම්බර් ඌව පළාත් සභා මැතිවරණය විසින් අප අභියසට ගෙනැවිත් ඇති අභියෝගය එය යි. සියල්ලටම ඇත්තේ තෙමසක් වැනි කාල පරිච්ජේදයක් විය හැකි ය. අප ඊට නිසි ආකාරයෙන් මුහුණ දෙන්නේ ද නැත් ද යන ප්රශ්ණය ශ්රී ලංකාවේ ප්රජාතන්ත්රවාදී බලවේග මුහුණ දෙන තීරණාත්මකම ප්රශ්ණ යි.
සුනන්ද දේශප්රිය
2014-09-22


තමා අත්අඩංගුවට ගන්නැයි ඉල්ලන දේශපාලන පක්ෂ ද වැරදි කර තිබෙනවා යැයි ද්රවිඩ සභා පක්ෂයේ අපේක්ෂක විනයාගමූර්ති මුරලිදරන් හෙවත් කරුණා අම්මාන් ඊයේ (23) පැවසුවේය.
එසේම, නැගෙනහිර හිටපු කොටි නායාකයා ද වූ ඔහුව කොටි සංවිධානය සහ රජය අතර ඇතිවූ යුද්ධයේදී සිදුවූ දේවලට දැන් අත්අඩංගුවට ගැනීමට නොහැකි බව විනයාගමූර්ති මුරලිදරන් පවසනවා.
අලිමංකඩදී සහ කිළිනොච්චියේදී හමුදා භටයන් ඝාතනය කිරීම ගැන තමා කළ ප්රකාශය ගැන දරන ස්ථාවරය වෙනස් නොකරන බව ද පැවසූ කරුණා තමා ප්රජාතන්ත්රවාදී ප්රවාහයට එක්ව සිටින බව ද කීවේය.
‘කොටි සංවිධානයට මුදල් දුන්නේ ආර්. පේ්රමදාස රජයයි. පොලිසියට යටත් වන ලෙස පැවසුවේ ද එම රජයේ ජනාධිපති ආර්. පේ්රමදාසය. මේ අතීතය මා දන්නවා’ යැයි ඔහු සඳහන් කළේය.
2004 වසරේදී තමා කොටි සංවිධානයෙන් ඉවත් වූ බව ද හෙතෙම පැවසීය.
‘යුද්ධයේදී හමුදාව සහ කොටින්ගේ දිවි අහිමි වුණා. සජිත් දන්නවා ඔහුගේ පියා රුපියල් 5000 ක් හා පතොරම් ලක්ෂයක් දුන් බවත් ඒ වෙලාවේ කොටි දුර්වලව සිටියා’ යැයි කරුණා අම්මාන් අදහස් දක්වමින් කීවේය.


අපි වගේ අන්ත දුප්පත් පරිගණක හිතකාමී අපට සොෆ්ට්වෙයාර් සල්ලි දීලා ගන්න තරම් වත්කමක් අපිට නෑනේ.
ඒක නිසා අපි ක්රැක් පැච් හොර කොපි පාවිද්දි කරන්නේ
කොයිතරම්පඩිවරු කිව්වත් මේවා වැරදි වැඩ කියලා අපි අතාරිනවද ඖවා
කොටින්ම අපට සල්ලි දීලා වෛරස් ගාඩ් එකක්වත් ගන්න වත්නමක් නෑනේ.
බොහොම අමාරුවෙන් තමයිනේ ඉතින් අපි කොමා වුනත් ගන්නේ
අද ලෝකයේ වාඩාත් වේගයෙන් ජනප්රිය වෙන දෙයක් තමයි මේ ස්මාර්ට් පෝන් එහෙනම් නැත්නම් බහුකාර්ය ජංගම දුරකතන කියන ඒවා.
එයිනුත් ඇන්ඩ්රොයිඩ් මෙහෙයුම් පද්දතිය සහිත ජංගම දුරකතන ඉතා ජනප්රිය වී ඇත.
මීට ටික දිනකට කලියෙන් මෝටරෝලා සමාගම විසින් හදුන්වා දෙනු ලැබුවා වූ all-in-one පරිගණකය හා විශ්මිත වූ තවත් එක් නිපයුමක් ඔවුන් නිපදවා තිබෙනවා.
එය මෝටරෝලා රාස් ලෙස හදුන්වනවා..
හුටා….ලයිට් ගියානේද…
දැන් ඉතින් කරුවලේ තමයි ඉන්න වෙන්නේ….කීයට එයිද දන්නේ නෑ මල වදේ…
කියන්නෙනම් අපේ රට තමයි ..දකුණු ආසියවෙම වැඩිපුරම වෙලාවක් විදුලිය ලබා දෙන එකම රට..
ආශ්චර්ය… (ආශ්වර්යා මීට හොදය)
අද ලෝකයේ බෙහෙවින්ම ජනප්රියම මෙහෙයුම් පද්දතිය තමයි ඇන්ඩ්රොයිට් කියන්නේ.මේක ඕපන් සෝස් එහෙමත් නැත්නම් නිදහස් හා විවෘත මෙහෙයුම් පද්දතියක් ලෙසන හැදින්වෙන්නේ.දැනට ලොව කොතරම් ජනප්රියද කියනවනම් දිනකට ඇන්ඩ්රොයිට් උපාංග මිලියන 1.3 ක් එහෙම නැත්නම් ලක්ෂ දහතුනක් පමණ දිනකට නිකුත් වෙනවා.එතරම් ජනප්රිය ඇන්ඩ්රෙයිට් මෙහෙයුම් පද්දතිය සමග වැඩ කරන නවතම උපාංගයක් නිකුත් කිරීම සදහා සූදානම් වෙනවා .මෙය හැදින්වෙන්නේ ඇන්ඩ්රොයිට් ක්ලවුඩ් බ්රෝඩ්බෑන්ඩ් ඕල් ඉන් වන් ඩෙක්ස්ටොප් කම්පියුටර් ලෙස හැදින්වෙයි.
the Cloud Broadband
මේක මේ ලගදි වෙච්ච දෙයක් නෙවෙයි.දැන් ටික කලකට කලින් වෙච්ච දෙයක් හොදේ..
අද උදේ ඒකට වැඩියෙන්ම බයිට් වෙලා නාගත්ත තිළිණ අද උදේ කොල් කරලා කතාව මට ආයි මතක් වුනා.ඔයාලටත් පොඩ්ඩක් හිනා යයිද කියලා බලන්නකෝ.
අපිටනම් මේක මකත් වෙද්දි ආයි බඩ යන්න හිනා යනවා….
අපි ට ඉතින් මියුසිකල් ශෝ එකක් කියන්නේ පට්ට ආතල් සිද්දියක්.මොකද මල් මල් නංගිලත් එනවා…එයාලට ටොක් කරන්නත් පුළුවන්නේ..
තව ඉතින් එක එක දේවල් තියනවනේ…
ඔය ඔක්කොම නිසා මියුසිකල් ෂෝ කියන්නේ අපිට හෙන හැපි සීන් කොන් එකකට එන්ටර් වෙන්න පුළුවන් දෙයක් හොදේ.
තනි කරම කුණු හබ්බයකි.
මේකයි අපේ රටේ තියෙන ප්රජානන්ත්රවාදී රාමුව තුළ විශම වූ භූගොලිය සාධකය නිසා තමයි මට පොස්ට් දාන්න බැරි වුනේ.
කියන මගුලක් සිංහලෙන් ලියපිය..අපිට තේරෙන්නේ නෑ ..ඔය අණ්ඩර දෙමල…
මහමෙරක් වටිනා ජීවිත පොඡ්ජ රැකගන්න තියෙන රස්සා පොඡ්ජ මාරු වුන නිසා තමයි පොස්ට් පොඡ්ජක් දාන්න බැරි වුනේ…
අපේ යාළුවෝ හැමෝම දන්නවනේ ඉතිං idm ගැන
මෙන්න ඒකේ අළුත්ම එක
බොරු නොවෙයි….ඇවිත් බලන්නකෝ
අදත් දෙන්නේ පස්ටම බඩු දෙකක් තමයි…
මේ දෙක තමයි cd,dvd පුච්චනුන පුළුවන් හොදම දෙක තමයි.
හරි එහෙනම් වැඩිය කතා නැතිව පටන් ගමු කෝ.
iso ෆයිල් කියන්නේ අපිට ගොඩක් වැදගත් දෙයක්නේ.
ඉතින් ඒක නිසා තමයි මේ දෙන්න යන්නේ iso ෆයිල් වලට කියාපු බාණ්ඩයක් හොදද?


පසුගිය ආණ්ඩුව සමයේ සමෘද්ධි ලාභීන්ගේ අනිවාර්ය ඉතුරුම් වලින් ලක්ෂ 17,000ක් පමණ සමෘද්ධි නිලධාරීන්ගේ පාරිතෝෂික දීමනා ගෙවීමටත් පසුගිය රජය යටතේ රාජ්ය සේවකයන්ට වැටුප් වැඩි කිරීම යටතේ ක්රියාත්මක වූ රුපියල් 2,500ක වැටුප් වැඩි කිරීම ලබා දීම සඳහා භාණ්ඩාගාරයෙන් මුදල් ලබා ගැනීම වෙනුවට සමෘද්ධිලාබීන්ගේ ඉතුරුම් ගිණුම්වල මුදල් ලක්ෂ 29,000 ක මුදලක්ද හොරා කා ඇති බව නිවාස හා සමෘද්ධි ඇමැති සජිත් ප්රේමදාස මහතා අද(17) පැවැති මාධ්ය හමුවකදී පැවසීය.
නිවාස හා සමෘද්ධි කටයුතු අමාත්යංශයේ පැවති මාධ්ය හමුවේදී අදහස් දැක්වූ ඇමති සජිත් ප්රේමදාස මහතා පැවසුවේ මුල් සේවා කාලය සමඟ විශ්රාම වැටුපට දායක වූ සමෘධි සහ දිවිනැගුම ක්ෂේත්රයේ 8378ක ගේ අහිමි වූ අයිතිවාසිකම් නැවත ලබා දීමට පියවර ගන්නා බවයි.
මේ අනුව ඔවුන්ට හිමි අර්ථ සාධක අරමුදල් සහ පාරිතෝෂික දීමනා නැවත ලබාදීමේ ඵලදායි විසඳුමකට පිවිසීමට හැකි වූ බව ඒ මහතා ප්රකාශ කරනු ලැබුවේය. පසුගිය ආණ්ඩුව සමයේ මෙම නිලධාරීන්ට යෝජිත විශ්රාම වැටුප ලබාදීමද නවතා දමා තිබී ඇත.
මීට අමතරව දිවි නැගුම සම්මේලනයට සමෘද්ධි ක්ෂේත්රයේ මුදල් ලක්ෂ 630 ක් පමණ නාස්ති කාර ලෙස වියදම් කර ඇතැයි පැවසේ. මේ රජයේ ප්රතිපත්තිය මුදල් හොරා කෑම නොව මුදල් නැවත ලබාදීම වන හෙයින් ඒ සියල්ල නැවත ලබා දීමට කටයුතු කරන බව සජිත් ප්රේමදාස මහතා වැඩි දුරටත් පැවසුවේය
former government has plundered funds for the poor


ගම්පොළ කලුගමුව ප්රදේශයේ දෙමහල් නිවසක් තුළ තිබී ඝාතනය කරන ලද බවට සැක කරන පුද්ගලයෙකුගේ මළ සිරුරක් සොයා ගෙන තිබෙනවා.
මෙලෙස මියගොස් ඇත්තේ එම ප්රදේශයේ පදිංචි 47 හැවිරිදි දෙදරු පියෙක් බවටයි පොලිස් පරීක්ෂණවලදී අනාවරණ වී ඇත්තේ.
අද උදෑසන තුවාල සහිත මෙම මළ සිරුර නිවසේ උඩුමහලේ තිබී සොයා ගැනුණා.
ඔහුගේ බිරිඳ වෙනත් පුද්ගලයෙකු සමඟ ගොස් ඇති අතර මෙම පුද්ගලයා නිවසේ තනිව වාසය කර ඇතැයි සඳහන්.
ඝාතනයට ලක්ව ඇති පුද්ගලයා ජිවත් වූ සිටි දෙමහල් නිවස බිරිඳගේ පියා විසින් රැගෙන දී ඇතැයි පැවසෙන අතර එම නිවස සම්බන්ධයෙන් අනියම් සැමියා හා බිරිඳ මොහු සමග ආරවුලක් තිබී ඇති බව ද පොලිසිය අනාවරණය කරගෙන තිබෙනවා.
පරීක්ෂණ පැවැත්වූ පොලිසිය මියගිය පුද්ගලයාගේ බිරිඳගේ අනියම් සැමියා වන සැකකරු අත්අඩංගුවට ගෙන ඇති අතර එම අවස්ථාවේ ඔහු සඟවා සිටි පිහියක් ද හමුවී තිබෙනවා.
මහේස්ත්රාත් පරීක්ෂණයෙන් අනතුරුව පශ්චාත් මරණ පරීක්ෂණය සඳහා සිරුර මහනුවර මහ රෝහල වෙත යොමු කර තිබෙනවා.


අභිනව නීතිපතිවරයා වශයෙන් සංජය රාජරත්නම් මහතා අද(26) පස්වරුවේ ජනාධිපතිවරයා ඉදිරියේ ජනපති ඉදිරියේ දිවුරුම් දී තිබේ.
1988 දී නීතිපති දෙපාර්තමේන්තුව හා එක්වූ සංජය රාජරත්න මහතා එම දෙපාර්තුමේන්තුවේ ජ්යෙෂ්ඨතම නිලධාරියායි.
ඔහු සැලකිය යුතු හා ඉහළ පෙළේ නඩු කිහිපයක් සඳහා පෙනී සිට ඇති අතර ශ්රී ලංකා මහ බැංකුවේ මූල්ය බුද්ධි ඒකකය ඇතුළු රජයේ ආයතන කිහිපයකට උපදේශන සේවය සපයා ඇති අතර, ඉදිරිපත් කිරීමට පෙර පනත් කෙටුම්පත් විමසා බැලීම සදහා කැබිනට් මණ්ඩලය විසින් පත් කරන ලද නිලධාරීන්ගේ කමිටුවේ සාමාජිකයෙකි. ප ඔහු ශ්රී ලංකාවේ නීති කොමිෂන් සභාවේ සහ නීති අධ්යාපන කවුන්සිලයේ සාමාජිකයෙකි.


දශක දෙකක් තුළ වියට්නාමයේ අපනයන ඉහළ ගොස් තිබේ. එම කාලය තුළම ඒක පුද්ගල දළ දේශීය නිෂ්පාදනය ඩොලර් 390 සිට ඩොලර් 2800 දක්වා ඉහළ ගියා. වසංගතය නොතකා ආර්ථිකය යහපත් මට්ටමක පැවති අග්නිදිග ආසියාවේ එකම රට මෙය විය හැකිය.
වියට්නාමයේ ආර්ථික වර්ධනය හොඳින් අවබෝධ කර ගැනීම සඳහා අපි නැවත ඉතිහාසය හාරා බැලිය යුතුය. බොහෝ ආසියාතික රටවල මෙන් යටත්විජිත පාලනය නිසා දේවල් එතරම් යහපත් නොවීය. ප්රංශ ජාතිකයින් වියට්නාමය වසර ගණනාවක් පාලනය කළ අතර 1900 න් පසු ප්රංශ පාලනය යටතේ සිදු වූ කුමන හෝ ආර්ථික දියුණුවෙහි ප්රයෝජන ලැබුවේ ප්රංශය සහ සුලු ධනවත් වියට්නාම ජාතිකයින් පමණි. නිදහස ලබා ගැනීමෙන් පසුවත් වියට්නාමය එකල සුපිරි බලවතුන්ගේ යුද කලාපයක් ලෙස පැවතුනි.
මූලික වශයෙන්, විවිධ ආර්ථික මතවාදයන් අනුගමනය කරමින් රට උතුර සහ දකුණ ලෙස බෙදී තිබුණි. උතුර කොමියුනිස්ට්වාදී වූ අතර දකුණ ධනපතිවාදි විය. 1954-1975 වියට්නාම් යුද්ධයේදී එරට ආර්ථික වර්ධනයක් සිදු නොවීය. යුද හානි අලුත්වැඩියා කිරීම සඳහා කම්කරුවන් හරවා යැවූ බැවින් මහා පරිමාණ ඉදිකිරීම් සැලකිය යුතු ලෙස මන්දගාමී කරයි.
1966 අවසානය වන විට, යුද තත්වය හේතුවෙන් උතුරේ ආර්ථිකය තුළ බරපතල ආතතීන් වර්ධනය විය. විදුලි බලයේ බාධා, ඛනිජ තෙල් ගබඩා හා කාර්මික පහසුකම් විනාශ වීම සහ ශ්රම හිඟය හේතුවෙන් කාර්මික හා කෘෂිකාර්මික කටයුතු මන්දගාමී වීමට හේතු විය. එසේම බෝම්බ හෙලීම හේතුවෙන් ප්රවාහන මාර්ග අඩාල වීම අමුද්රව්ය සහ පාරිභෝගික භාණ්ඩ බෙදා හැරීම තවදුරටත් මන්දගාමී කළේය. අවසානයේදී එක්සත් ජනපදය පරාජය කරමින් කොමියුනිස්ට්වාදීන් රට භාර ගත්හ.
ඉන් පසුව වියට්නාමයේ නැවත එක්සත් වීමේ දී, ආර්ථිකය සමාජවාදයට මාරුවන කාල පරිච්ඡේදයක පැවතුනි. කෙසේ වෙතත්, 1975 දී, සැපයුමේ අසමතුලිතතාවය, ඉල්ලුම ඉහළ යාම, උද්ධමන අනුපාතය ඉහළ යාම, ණය ගැටලු, රාජ්ය දූෂණ වැනි නිෂ්පාදනයේ දැවැන්ත දුෂ්කරතා හේතුවෙන් ඔවුන්ගේ ආර්ථිකය පීඩා වින්දා.
පශ්චාත් යුද ප්රතිසංස්කරණ කාල පරිච්ඡේදයක් තුළ තියුණු ආර්ථික පරිහානියකට මුහුණ දුන් නූතන ඉතිහාසයේ රටවල් කිහිපයෙන් එකක් මෙයයි. එහි සාමකාමී ආර්ථිකය ලෝකයේ දුප්පත්ම එකක් වූ අතර කෘෂිකාර්මික හා කාර්මික නිෂ්පාදනයේ ඉතා මන්දගාමී වර්ධනය කෙරෙහි සෘණාත්මක බව පෙන්නුම් කර තිබුණි.
1984 දී රටේ දළ දේශීය නිෂ්පාදිතය ඩොලර් බිලියන 18.1 ක් වූ අතර ඒක පුද්ගල ආදායම වසරකට 200 ත් 300 ත් අතර විය. වර්තමාන ලෝකයේ මෙම අගය සලකන්නේ නම් වියට්නාමය දුප්පත්ම ජාතිය විය හැකිය.
මෙම දුර්වල ආර්ථික ක්රියාකාරිත්වයට හේතු වූයේ කෘෂිකාර්මික භෝග වලට බලපාන අහිතකර දේශගුණික තත්ත්වයන්, නිලධාරිවාදයේ වැරදි කළමනාකරණය, පෞද්ගලික අයිතිය නැති කිරීම සහ තවත් බොහෝ දේ ය. 1986 සිට සියල්ල වෙනස් වීමට පටන් ගත්තේය.
1986 දී වියට්නාමය දේශපාලන හා ආර්ථික නවෝත්පාදන වැඩසටහනක් දියත් කළේය. මෙයින් මධ්යගත ආර්ථිකයේ සිට සමාජවාදී නැඹුරු වෙළඳපොල ආර්ථිකයකට මාරුවීමට පහසුකම් සැලසෙන ප්රතිසංස්කරණ හඳුන්වා දුන්නේය. පළමුව, මෙම වැඩසටහන මඟින් කෘෂිකාර්මික භාණ්ඩ සඳහා පැවති මිල පාලනය ඉවත් කර ගොවීන්ට තම භාණ්ඩ වෙළඳපොලේ විකිණීමට ඉඩ සලසා දෙනු ලැබීය. දෙවනුව, පෞද්ගලික ව්යාපාර ආරම්භ කිරීමට ද විදේශීය ආයෝඡන දිරිමත් කළේය.
1990 දශකයේ අග භාගය වන විට මෙම වැඩ සටහන යටතේ ව්යාපාර සහ කෘෂිකර්මාන්තයේ සාර්ථකත්වය ඇදහිය නොහැකි තරම් විය. පෞද්ගලික ව්යාපාර දහසකට වැඩි ප්රමාණයක් නිර්මාණය කර තිබූ අතර ආර්ථිකය වාර්ෂිකව 7%ට වඩා වර්ධනය වෙමින් පැවතුනි. 90 දශකයේ මුල් භාගයේ සිට 2005 දක්වා දිළිඳුකම 50% සිට 29% දක්වා අඩු විය.
රට වෙළඳපොල ඉලක්ක කරගත් ආර්ථිකයක් වෙත මාරු වී ඇති අතර වියට්නාම රජය බැංකු පද්ධතිය, රාජ්ය සතු ව්යවසායන් සහ විදේශ වෙළඳාමේ අංශ වැනි ආර්ථිකයේ ප්රධාන අංශ කෙරෙහි දැඩි පාලනයක් පවත්වා ගෙන ගියේය.
පසුගිය අවුරුදු 20 සිට 30 දක්වා වියට්නාමය මානව ප්රාග්ධනය සහ යටිතල පහසුකම් සඳහා විශාල වශයෙන් ආයෝඡනය කළේය. ඔවුන් ප්රාථමික අධ්යාපනය සඳහා විශාල ආයෝඡන සිදු කළහ. ඒ සමඟම වියට්නාමය යටිතල පහසුකම් සඳහා විශාල වශයෙන් ආයෝඡනය කළ අතර එම ආයෝඡන ඇත්තෙන්ම වාසිදායක විය.
අවශ්ය යටිතල පහසුකම් සහ වෙළඳපල හිතකාමී ප්රතිපත්ති ක්රියාත්මක වීමත් සමඟ ගිනිකොනදිග ආසියාවේ විදේශ ආයෝඡන හා නිෂ්පාදන සඳහා වියට්නාමය කදිම ස්ථානයක් බවට පත් විය. බොහෝ ජපන් සහ කොරියානු ඉලෙක්ට්රොනික සමාගම් සහ ගණන් කළ නොහැකි තරම් යුරෝපීය හා ඇමරිකානු ඇඟලුම් නිෂ්පාදකයින් වියට්නාමයේ සිය පහසුකම් ස්ථාපිත කර ඇත.
2017 වන විට වියට්නාමය කලාපයේ විශාලතම ඇඳුම් අපනයනකරු වූ අතර ඉලෙක්ට්රොනික උපකරණ අපනයනය කරන දෙවැනියා විය. දැන් මේවාත් සමඟම රටේ බලශක්ති අංශය ද මෑත වසරවල විශාල වර්ධනයක් පෙන්නුම් කළේය. තෙල් කර්මාන්තයේ නවකයකු වුවද, ගිනිකොනදිග ආසියානු නිෂ්පාදකයින් අතර තුන්වන ස්ථානයේ රට සිටී.
කාර්මික සාර්ථකත්වය අත්පත් කර ගැනීමෙන් පසුවත් වියට්නාමයේ කෘෂිකාර්මික අංශය තවමත් ආර්ථිකයේ ප්රධාන කුළුණකි. කෘෂිකර්මාන්තය දළ දේශීය නිෂ්පාදිතයෙන් 14% ක් නියෝජනය කරන අතර සමස්ත ශ්රම බලකායෙන් 36% ක් සේවයේ නියුක්ත වන අතර කාර්මික අංශය දළ දේශීය නිෂ්පාදිතයෙන් 34% ක් සේවක ශ්රම බලකායෙන් 28% ක් සමඟ දායක වූ අතර සේවා අංශය දළ දේශීය නිෂ්පාදිතයෙන් 42% ක් නියෝජනය කරන අතර සමස්ත ශ්රම බලකායෙන් 35% ක් සේවය කරයි.
වෙළඳාම දෙස බැලුවහොත් අද චීනය වියට්නාමයේ ප්රමුඛතම වෙළෙඳ හවුල්කරුවා වන අතර එහි මුළු ආනයන හා අපනයන වලින් 22.2% ක් වන ඩොලර් බිලියන 106 ක මුළු ආනයන හා අපනයන වටිනාකමක් ඇත. චීනය හැරුණු විට දකුණු කොරියාව සහ එක්සත් ජනපදය ඩොලර් බිලියන 120 ක් වටිනා මුළු වෙළඳාමෙන් 26% ක් සිදු කරති.
ජාත්යන්තර වෙළෙඳ ගිවිසුම් මඟින් මේ සඳහා හොඳ කාර්යභාරයක් ඉටු කර ඇත. 1995 දී වියට්නාමය ආසියාන් නිදහස් වෙළඳ කලාපයට සම්බන්ධ විය. පසුව 2000 දී ඔවුන් එක්සත් ජනපදය සමඟ නිදහස් වෙළඳ ගිවිසුමක් අත්සන් කළහ. 2007 දී ලෝක වෙළඳ සංවිධානයට සම්බන්ධ විය. මේ සමඟ ඔවුන්ට චීනය, ඉන්දියාව, ජපානය සහ කොරියාව සමඟ වෙළඳ ගිවිසුම් ද තිබේ. ගෝලීය වටිනාකම් දාමයේ ඉහළට යාමට මෙම ගිවිසුම් උපකාරී විය.
වියට්නාමය අතිමහත් දියුණුවක් ලැබුවද අනෙක් සෑම ආර්ථිකයක් මෙන්ම ඔවුන්ටද යම් යම් අභියෝග තිබේ.
එක් ප්රධාන අභියෝගයක් නම් වයස්ගත වන ජනගහනයයි. ඕනෑම දියුණු වෙමින් පවතින රටක් ආර්ථික වර්ධනය හා ඵලදායිතාව සඳහා එහි තරුණ ශ්රම බලකාය මත යැපේ. නමුත් අවාසනාවන්ත ලෙස වියට්නාමයේ වේගයෙන් වයසට යන ජනගහනයක් සිටී. 2035 වන විට රටේ වයස්ගත ජනගහනය 7% සිට 14% දක්වා ඉහළ යා හැකි බව ගණන් බලා ඇත. එවිට එය නිල වශයෙන් වයස්ගත සමාජයක් විය හැකිය.
තවත් කරුණක් නම්, මානව හිමිකම් සහ පෞද්ගලිකත්වය සඳහා රජයේ ප්රවේශය යි. මාධ්ය නිදහස අතින් වියට්නාමය ලොව නරකම රටකි, පුරවැසියන් අන්තර්ජාලය හරහා වැඩි වැඩියෙන් නිරීක්ෂණය කෙරෙන අතර මානව හිමිකම් ක්රියාකාරීන් පිළිගන්නේ නැත. රටේ අනාගත ආර්ථික වර්ධනයට මෙය හොඳ නැත.
පසුගිය වසර 30 තුළ වියට්නාමය අතිවිශාල වර්ධනයක් අත්පත් කරගෙන ඇති අතර එය තවමත් වේගයෙන් වර්ධනය වන ආර්ථිකයක් බව අපට අවසානයේ පැවසිය හැකිය. මේ සියලු අභියෝග සමඟ වුවද වියට්නාමයට ඉහළ ආදායම් මට්ටමක සමාජයට සම්බන්ධ වීමේ හැකියාව ඇත. කවදා හෝ ඔවුන්ට චීනයේ මට්ටමට ළඟාවිය හැකි බව අපට පෙනීයයි. (Nine News)


2022 සඳහා ලොව පුරා සිටින බලගතු කාන්තාවන් 100 දෙනාගේ ලැයිස්තුවට සන්ධ්යා එක්නැලිගොඩ මහත්මියගේ නමද ඇතුළත් කර තිබෙනවා.
තම ආදරණීයයන් අහිමි වූ දහස් ගණන් මවුවරුන්ට සහ භාර්යාවන්ට උපකාර කරන්නියක් ලෙස සහ මානව හිමිකම් ක්රියාකාරිනියක ලෙසයි සන්ධ්යා එක්නැලිගොඩ මහත්මිය හඳුන්වා ඇත්තේ.
ඇයගේ සැමියා වන ප්රගීත් එක්නැලිගොඩ මහතා 2010 වසරේදී අතුරුදන් වූ අතර ඔහු එවකට පවතී රජය දැඩි ලෙස විවේචනයට ලක් කල පුද්ගලයෙක් බව සඳහන්.
ප්රගීත් එක්නැලිගොඩ මහතා අතුරුදහන් වූ දා සිට දෙදරු මවක් වූ සන්ධ්යා එක්නැලිගොඩ මහත්මිය යුක්තිය පතා විවිධ අරගළ සිදු කරනු ලැබුවා.


ජනාධිපති කාර්යාලය ඉදිරියේ උද්ඝෝෂණයක නිරත වුනු රැකියා විරහිත උපාධිධාරීන් සහ පොලිසිය අතර උණුසුම් තත්ත්වයක් හටගෙන අති අතර, උපාධිදාරීන් පිරිසක් ජනාධිපති කාර්යාලය ඉදිරිපිටදී උද්ඝෝෂණයක නිරත වීමට සූදානම් විය. ජනාධිපති කාර්යාලය ඉදිරිපිටදී උද්ඝෝෂණ පැවැත්වීමට හැකියාවක් නොමැති බව කොටුව පොලිසිය එම පිරිසට දැනුම් දුන් නමුත්, එහිදී උද්ඝෝෂකයින් හා පොලිසිය අතර ඇතිවූයේ උණුසුම් තත්ත්වයකි.
කෙසේ නමුත් උද්ඝෝෂකයින්ට ජනාධිපති කාර්යාලයේ සාකච්ඡාවකට එක් වීමට අවස්ථාවක් නොලැබුණ අතර ඉදිරි දිනයකදී තවත් සාකච්ඡාවක් පැවැත්වීමට අවස්ථාව සලසා දෙන බව එහිදී ප්රකාශ වීමත් සමග උද්ඝෝෂණයට එක්ව සිටි පිරිස විසිර ගොස් ඇත.


තවත් බොරු ප්රචාර බොරු චෝදනා අසා සිටීමට නොහැකි තැන ලියමි.
SAITM හී අධ්යාපනය ලබන ළමයින් සාමාන්ය පෙළ පවා අසමත් බවත්, SAITM යනු ඇතුල්වූ සැනින් අවුරුදු පහකට වැඩි කාලයක සංගීත සංදර්ශනයක් සහ මැජික් සංදර්ශනයකට පසුව ඇගයීමක් නොමැතිව උපාධි ලබා දෙන අමුතුම කේතුමතී නුවරක් බවත්, ඇතුලත්ව ඇති ළමුන් සියලු දෙනා mercedes benz S600 වාහන වලින් ආරක්ෂකයින් පෙරදරි කොටගෙන පැමිණ පොළවට පය වැටෙන්නට නෙලුම් මල් පිපෙනකම් බල සිටින, මත්ද්රවය හා අවි වෙළදාම් කොට මුදල් ඉපයූ ප්රකොටිපතියන්ගේ දරුවන් බවත් යන කරුණු අද පැතිරෙමින් පවතී.
මා SAITM ආයතනය හා ඇතුල්වන්නේ අ.පො.ස. උසස් පෙළ ජීව විද්යා අංශයෙන් ලබා ගන්න BCC සමාර්ථ මාගේ ප්රතිපල ලෙස ඉදිරිපත් කරමිනි. (විශ්ව විද්යාල ප්රතිපාදන කොමිසමට අනුව සහ SLMC මගින් ඉල්ලා ඇති c 2 සහ S සාමාර්ථය සපුරා ඇති බව කරුණාවෙන් සලකන්න) ප්රතිපල නිකුත් වූ පසු දින කිහිපය තරම් අමතක කිරීමට කැමති එහෙත් අමතක කිරීමට නොහැකි කාල වකවානුවක් නැති තරම්ය. රජයේ විශ්ව විද්යාලයකට යාමට නොහැකිබවත් පිටරට ගොස් ඉගෙනගැනීමට තබා පිටරට ගොස් ඒමටවත් වත්කමක් සතු නොවූබවත් සැනෙකින් වැටහුණු නමුදු එතනින් එහා කලයුතු දේ ගැන අවබෝධයක් නොතිබුණි. විහිළුව පටන් ගන්නේ මෙතනින්ය.
උසස් අධ්යාපන වරම් අහිමිවූ මා ගැන ඇසීමටවත්, ඇති වෙනත් මාර්ග හෝ අවස්ථා ගැන කියදීමටවත්, 150 00 කට අස්සන්න මා වැනි “සහෝදරයින්” ගැන අපරිමිත කරුණාවන් සහ ස්නේහයෙන් සලකා බැලීමටවත්, අප වෙනුවෙන් කෑමොර දීමටවත් අන්තර් විශ්ව විද්යාල ශිෂ්ය බලමණ්ඩල පාරට බැස්සේ නැත (ඔවුන් එදා පාරට බැස්සේ මහපොළ වැඩි කර ගැනීමටය, නේවාසිකාගාර සදහා පහසුකම් වැඩි කරන ලෙසටය. ඔවුන්ට ලැබෙන දේ තවත් වැඩි කර ගැනීමටය. එදා නොතිබූ අමුතු කරුණාවක් අද පහල වෙන්නේ ගහන්න තුරුම්පු නැති වූ විටය.), එහෙටත් නැති මෙහෙටත් නැති, ගහපු බෙරේකුත් නැති බෙරේ පලුවකුත් නැති , වැලේ වැල් නැති වූ, ජනතාවගේ විමුක්තිය සොයනවායි කියන්නාවූ පෙරමුණුද සිටියේ “ජනතාව වෙනුවෙන්” රජය පෙරලන්නටය.
එදා මගේ පිහිටට පැමිණියේ මගේ දෙමව්පියන්ය. අවුරුදු 30කට ආසන්න කාලයක් දුවිලි කමින්, රෑ දිවා නොබලමින් දහදිය හෙලු ඔවුන්ය. ඔවුන් සතු වටිනාම දේපල විකුණා ලැබෙන මුදලින් පිටරට යවා හෝ අධ්යාපන කටයුතු මා ඉදිරියට කල යුතු බව ඔවුන්ගේ අදහස විය. විදේශ ගත වීමට සුදුසු රටවල් සොයන කාලයේදී මගේ දෙමව්පියන්ට SAITM ගැන අසන්නට ලැබෙයි. (මේ වන විට ගැසට් කිරීමක් මගීන් වෛද්ය උපධිය ලබා දීමට මෙම ආයතනයට බලතල ලබා දී තිබිණි, තවද එවක ජනපතිවු මහින්ද රාජපක්ෂ මහතා විසින් පූර්ණ ශිෂ්යත්ව ලබා දෙමින් වක්රාකාරව රජයේ මැදිහත් වීම සහ අනුමැතිය ලබා දී මේ වන විට අවසන්ය) මේ කරුණු හා ශ්රී ලංකාවේම ඉදින්නට ලැබීම හා එම නිසා ජීවන වියදම පාලනය කරගත හැකි කාරණය නිසාත් SAITM ආයතනයට බැදෙන්නට තීරණය කලෙමි. විශ්ව විද්යාල ප්රතිපාදන කොමිසම පවත්වන්නාවූ සම්මුඛ පරීක්ෂණය ඇතුලත්ව තවත් එවැනි පරීක්ෂණ 2 කට පසුව වෛද්ය උපාධිය හැදෑරීමට තෝරාගන්නා ලදී.
අද වෙන තුරු මා පුද්ගලීක වාහනයක දේශන සදහා ගොස් නැත, කොටින්ම කිවහොත් සම්මුඛ පරීක්ෂණ සදහා ම පැමිණියේ කිලෝමීටර 2.5 ඇවිදගෙනය (මහා ලොකු දේවල් නොවන බව ඇත්ත නමුත් පතුරවන්නාවූ, වාහනයෙන් පමණක් පැමිණෙන, ඇවිදීමට නොදත් යන “උප සංස්කෘතියක් ” මෙහි නැත.) මෙයට වඩා දහස් ගුණයක් දුක් විදිනා විදපු සිසුන් මගේ වසරේම ඇත නමුත් ඒ ගැන කතා කිරීමට මට සාධාරණ අයිතියක් නැත.
මුදල් ගෙවූ පසු කිසිදු විභාගයක් නැති බවත්, කිසිවෙකු repeat වන්නේවත් batch miss වෙන්නේවත් නැති බවත්, BAR exams නැති බවත්, මහා සුන්දර ලෝකයක් බවත් රෝස මල් යහනාවක් බවත් කියන්නාවූ කතා වල සත්යතාවයක් නැති අතර කනගාටුවට කරුණ වන්නේ එවැනි කඩයිම් විභාග පවත්වන බවත් එසේ ඒවා සමත් වීමට මා පාඩම් කටයුතු කළබවත්, හොදින සමත් වූ බවත් දන්නා පිරිස් පවා අද එසේ නැතය කියා පැවසීමය.
සියල්ල නොමිලයේ ලබන උදවිය යම් කිසි ස්ථානයක සිටින උදවිය එසේ නොලැබුන සහ නොසිටින කෙනෙකුගේ දුක දන්නවායි කීම කාන්තාවක දරු ප්රසුතියේ ලබන වේදනාව පිරිමියෙකු හට දැනෙන බව කීම වැනිය, මහා ජනතා බදු මුදලින් යැපෙන්නාවූ සිසුන් එම ජනතාව තම මුදල් රිසි සහ නිසි ලෙස වැය කිරීමට විරුද්ධ වීම දන්සලේ දායකයෙකුට අවන්හලකින් කෑම අකැප බව කීමක් වැනිය.
ප්රමිතිය සුරැකිය යුතු බවටත් එසේ කිරීම්දී ලබා දෙන්නාවූ ඕනෑම අපක්ෂපාති විභාගයකට පෙනීසිටීමට සුදානම් බවත් දන්වන්නට කැමැත්තෙමි. නමුත් ප්රමිතිය (සායනික අංශයේ) වැඩි කිරීමට දරන සෑම උත්සාහයකදීම පාරට බැස LTTE ත්රස්තයන් මෙන් රෝගියා ඇපයට ගෙන විරුද්ධ වීම සාධාරණද කියා ඔබම තීරණය කරන්න.
ඉහත සදහන් සියල්ල සත්ය සහ නිවැරදි බව තහවුරු කරමි. මෙය මාගේ SAITM කථාව වේ. අහස හා පොළව එයට සාක්ෂි දරත්වා !
දෙවි රැකවරණයි! තෙරුවන් සරණයි ! ජේසු පිහිටයි !
##MySAITMStory #මගේSAITMකතාව


වර්තමානයේ රට මුහුණ දී ඇති ආර්ථික අර්බුදය සමාජයේ බොහෝ ස්ථර කෙරෙහි බලපෑම් එල්ල කර ඇතත්,
ඒ හමුවේ වඩාත් පීඩනයට පත්ව ඇත්තේ, විවිධ හේතු මත ආන්තීකරණයට ලක්ව සිටින ප්රජාවන්ය. කඳුරට වතු කම්කරු ප්රජාව, ඒ පිළිබඳව සිහියට නැගෙන එක් ප්රබල නිදර්ශනයකි. එසේ වුවද, එම ප්රජාවගෙන්ම බිඳී ගොස් පහතරට කුඩා පරිමාණ වතු ආශ්රිතව විසිර සිටින කම්කරු ප්රජාව ගැන කිසිවකුගේ අවධානයට ලක් වන්නේ නැත. ඔව්, ඒ නිසාම ඔවුන්ගේ කතාව වඩාත් බරපතළය! සමහරවිට මෙය, ඒ ගැන ජනමාධ්යයක පුළුල් අවධානයක් යොමු වන පළමු අවස්ථාව විය හැකිය.
විසිහය හැවිරිදි වේලු අම්බිගා අපට හමු වන්නේ, මීට කලකට පෙර අතහැර දැමුණු වතුයායක් වූ මොණරාගල අලියාවත්ත ගම්මානයේදීය. සිවුදරු මවක වන ඇය කෙරෙන් පළ වන්නේ, වයසට වඩා වියපත් පෙනුමකි. බැලූ බැල්මට ඇස ගැටෙන්නේ දරිද්රතාව ඇයට කර ඇති කුරිරු බලපෑමෙහි සලකුණුය. වතුයාය වසා දැමීමෙන් පසු, රැකියාවක් සොයා කොළඹට ගිය තම සැමියා, මත්කුඩුවලට ඇබ්බැහි වී නැවත නිවස වෙත නොපැමිණීම නිසා ඇය තම දරුවන් සිවුදෙනා රැකගැනීමට දරන්නේ අපමණ වෙහෙසකි.
“මං දරුවො හතරදෙනා ජීවත්කරවන්නේ, මොණරාගල නගරයේ සිල්ලර කඩයක වැඩ කරලා. නිවාඩු ගන්නේ නැතිව මාසෙම වැඩ කළොත් රුපියල් 20,000ක් වගේ මුදලක් හොයාගන්න පුළුවන්, ඒ මුදලෙනුත් බාගයක් විතර මගට වියදම් වෙනවා. ඉතිරි වෙන මුදලින් තමයි පුළුවන් විදිහට ජීවිතේ ගැටගහගන්නේ” ඇය ලොකු සුසුමක් හෙළා අප සමග පැවසුවාය.
වේලු අම්බිගා, සිය බාල දරුවා සමග
“ඉස්කෝලේ ලොකු නෝනා එක එක්කනා අතේ පණිවිඩ පිට පණිවිඩ එවනවා ලොකු දරුවෝ දෙන්නා ඉස්කෝලේ එවන්න කියලා. කොහොමද මහත්තයා මම මේ ගන්න පඩියෙන් දරුවන්ගේ පොත්පත් අරන් දෙන්නේ? දෙන්නගේ ඒ පොත්වලට විතරක්, මම මාසයක් තිස්සෙ දුක් විඳලා හම්බකරන මුදලත් මදි. උන් දෙන්නා දැන් මාස තුනක් විතර ගෙදර. උන්ට පොත්ටික අරන් දෙන්න පුළුවන් වෙච්ච දවසට ඉස්කෝලෙට යවනවා. මොනව කරන්නත්, ඉස්සරවෙලා මගෙයි දරුවො ටිකෙයි පණකෙන්ද ගැටගහගන්න එපැයි. කන්න ටික අරගන්නවත් මේ හොයන මුදල මදි.” ඒ බිඳුණු කටහඬෙහි, වේදනාව හැරුණු විට කෝපය ද ඇති බවක් අපට හැඟිණි.
උසස්පෙළට ගියේ තුන්දෙනයි
කේ. කනගේෂ්වරී, අලියාවත්ත විදුහලේ ගුරුතුමියක්
“ගමේ ඉස්කෝලේ පංති තියෙන්නේ දහයේ පංතියට විතරයි. එතනින් එහාට ඉගෙන ගන්නව නම් මොණරාගල ටවුන් ඒකේ දෙමළ මාධ්ය ඉස්කෝලෙකට යන්න ඕන. ඒක කරන්න පුළුවන් යමක් කමක් තියෙන අයට විතරයි. පහුගිය අවුරුද්දේ, දහයේ පංතියෙන් අපේ ඉස්කෝලෙන් පිටව ගිය දරුවන් දොළොස් දෙනාගෙන්, වැඩිදුර ඉගෙනගන්න ටවුන් ඒකේ ඉස්කෝලෙට ගිහින් තිබුණේ දරුවන් තුන්දෙනෙක් විතරයි. ඉතිරි දරුවන් මේ වෙනකොට කුලී වැඩට යනවා. මිනිසුන්ට කන්න බොන්නවත් නැතිව ඉන්නකොට දරුවෝ ඉස්කෝලේ යවනවා කියන එක අභියෝගයක්. මොණරාගල හැම වත්තකම තත්ත්වය මේකයි. කොවිඩ් සහ මේ ආර්ථික අර්බුදය නිසා වතු ජනතාවගේ ජීවිත නැත්තටම නැති වුණා.”
මොණරාගල අලියාවත්ත විද්යාලයේ ගුරුවරියක වන කේ. කනගේෂ්වරී මහත්මිය පවසන්නීය. ඇය මෙම විද්යාලයේ විදුහල්පති පී. එස්. සිවකුමාර් මහතාගේ බිරිඳයි.
මරගල ගෞරි විද්යාලයේදී හමු වුණු පාසල් දරුවෝ
ඉංග්රිසි ජාතිකයින් මෙරට වතු වගාව ආරම්භ කර වසර 200කට ආසන්නය. මේ වන විට දිස්ත්රික්ක අනුව සැලකීමේදී වතු ක්ෂේත්රයේ රැකියාවේ නියුතු වැඩි ජන ව්යාප්තියක් ඇත්තේ, නුවරඑළිය, බදුල්ල, මහනුවර, මාතලේ, රත්නපුර, බදුල්ල, කෑගල්ල යන දිස්ත්රික්කවලය. වතු කම්කරු ජනතාවගෙන් සියයට 88.4ක් දකුණු ඉන්දීය සම්භවයක් සහිත දෙමළ ජනයා වන අතර, සියයට 10.7ක් සිංහල ජනයාද සියයට 0.8ක් මුස්ලිම් ජනයාද වේ. සියයට එකක් පමණ වෙනත් ජනවර්ගවලට අයත්ය.
වත්තත් නැහැ, ගමත් නැහැ!
විශ්රාමික විදුහල්පති, පන්ඩිරාම් සෝබුරාසන්
“මොණරාගල දිස්ත්රික්කයේ වතු වගාව ආරම්භ වුණේ 1875දි අලියාවත්තෙන්. ඉන් පස්සෙ 1908දී මොණර කැලේ වත්තත්, ඉන් පස්සේ අනෙක් වතුත් ආරම්භ වුණා. දැන් ඒ මුලින් ආරම්භ කළ වතු දෙකම වැහිලයි තියෙන්නේ. අනෙක් බොහොමයක් වතුත් වැහෙන්න ඔන්න මෙන්න තියෙන්නේ. මේ තත්වය රටේ ආර්ථිකය කඩා වැටීමත් එක්ක වැඩි වුණා. මේ වෙනකොට වතුවල වැඩ කරලා ජීවිතේ ගැටගහගත්ත අය වගේම, ඒ අයගේ දරුවනුත් පාරට වැටිලයි ඉන්නේ, වතුවල වැඩ අහිමි වැඩිහිටියෝ නගරයට ගිහින් කාගෙන් හෝ කුලියක් මලියක් හොයා ගන්නවා. තරුණයෝ කුලියට ත්රීවිල් එකක් අරන් හයර් යනවා, නැතිනම් කොළඹ වැඩ පොළවල්වලට අත් උදවිකරුවෝ විදිහට යනවා. මේ තමයි වතුවල තරුණයන්ගේ ඉරණම, අපේ මිනිස්සු වත්තටත් නැති ගමටත් නැති පිරිසක්. ගමේ මිනිසුන්ට ලැබෙන කිසිම වරප්රසාදයක් අපි වත්තේ කියලා ලැබෙන්නේ නැහැ. නමුත් ඇති වත්තකුත් නැහැ.” මොණරාගල අලියාවත්ත වතුයායේ පදිංචි විශ්රාමික විදුහල්පතිවරයකු වන පන්ඩිරාම් සෝබුරාසන් මහතා (80) පෙන්වා දෙයි.
පවුල් හාරදහසක් අවදානමේ
මොණරාගල දිස්ත්රික්කයේ ඇති වතු ප්රමාණය 12කි. එම වතු ව්යාප්තව ඇත්තේ මොණරාගල, බඩල්කුඹුර, බිබිල යන ප්රාදේශීය ලේකම් කොට්ඨාශ ආශ්රිතවය. වතු තොරතුරුවලට අනුව මෙම වතු ආශ්රිතව පවුල් 4,160ක් ජීවත්වන අතර, ඉන් මෙම වතුවල සේවය කරන ප්රමාණය 2,200 කට ආසන්නය. මොණරාගල දිස්ත්රික්කයේ වතු ජනගහනයෙන් වතු ආශ්රිතව සේවය කරනුයේ සියයට තිහකට අඩු ප්රමාණයකි. ඉතිරි සියලු දෙනාට තම ජීවිතය පවත්වාගෙන යෑමට වත්තෙන් පිට රැකියාවක් සොයා ගැනීමට සිදුව තිබෙි. දැනට දිස්ත්රික්කයේ ඇති වතුවලින් බොහොමයකත්, වත්ත තුළ මෙන්ම ඉන් පිටත රැකියාවක් කර ජීවත්වන බොහෝ දෙනෙකුගෙත් ජීවන තත්වය ඉතා දුක්ඛිතය.
පාරාවිල වතුයායේ ජේ. අයිනිෂ්
මොණරාගල කුඹුකන පාරාවිල වතුයායේ ජීවත්වෙන ජෙයපාලන් අයිනිෂ් (52) වතු කම්කරු සේවයට එක්ව ඇත්තේ මීට වසර 17කට පෙරය. ඇය පස්දරු මවකි. සැමියා කලක් තිස්සේ රෝගාතුරව ප්රතිකාර ලැබීම හේතුවෙන්, පවුලේ සියලු බර දරන්නට සිදුව ඇත්තේ, ඇයටය. මුළු මාසයක් වත්තේ සේවය කළද, මසකට ඇයට රුපියල් විසිදහසක වැටුපක් ලබා ගැනීම අසීරුය. ඇය පවසන්නේ එම අතට එන මුදල, තම සැමියාගේ අසනීප තත්ත්වයට ප්රතිකාර කර, තම පවුලේ ආහාර වියදම පිරිමහ ගන්නවත් ප්රමාණවත් නැති බවයි.
“මාසයක් තිස්සෙ මේ රබර් ගහක් ගහක් ගානේ දුවලා, දුක් වින්දත් ජීවත්වෙන්න සෑහෙන මුදලක් ලැබෙන්නෙ නැහැ. මේ ප්රශ්න නිසාම මගේ දරුවෝ දෙන්නෙක් ඉගෙනීම නවත්වලා දැන් කුලී වැඩට කරනවා. ඒත් එයාලටත් කුලියක් මලියක් ලැබෙන්නෙ කලාතුරකින්. කොහොම හරි උන් දෙන්නා හොයන ගාණකින් අනිත් දරුවෝ ඉස්කෝලෙට යවලා උගන්වනවා. ඒත් තවම මට ඒ දරුවන්ගේ ඉස්කෝලේ පොත් ටික හොයලා දෙන්න බැරි වුණා. ඉස්කෝලෙන් පණිවිඩ එවනවා, දරුවන්ගේ පොත් ටික අරන් දෙන්න කියලා. ඒත් ඒ වැඩේට මම මාසයක් වැඩ කරලා හොයන මුදලත් මදි. මේ තියෙන තත්ත්වය එක්ක, ඉතිරි දරුවෝ ටිකත් පාසැල් නොයවා ගෙදර නවත්වගන්නයි වෙලා තියෙන්නේ.” ඇය වේදනාබරව පවසන්නීය.
කුමාරවත්තේ රබර් කිරි එකතු කරන සේවිකාවක්
උප්පැන්නයේ සිටම නොසැලකිල්ල!
ඔවුන් පෙළෙන්නේ ආර්ථික පීඩනයයෙන් පමණක් නොවේ. උපතේ සිට මරණය තෙක්ම අනේකවිධ අසාධාරණයන්ට, කොන්කිරීම් හා නොතකාහැරීම්වලට ලක් වෙති. ඒවා නිවැරදි කරගන්නා හැටියක් ඔවුන් දන්නේ නැත. මේ කතාව අපට අසන්නට ලැබුණු එක් හද සසල කරන නිදර්ශනයකි.
ජේපාලන් අයිනිෂ් ගේ උප්පැන්නයේත්, ජාතික හැදුනුම්පතේත්, විවාහ සහතිකයේත්, ජන්ද නාමලේඛනයේ මෙන්ම ඇය සේවය කරන කුමාරවත්ත වතුයායේ වැටුප් ලේඛනයේත් ඇයගේ නම ලෙස සදහන්ව ඇත්තේ 'ජේ. අයිෂේ' ලෙසය. තමන්ගේ නම, උප්පැන්න සහතිකයේ සිටම රජයේ සේවකයන් වරද්දා ලිවීම සම්බන්ධයෙන් ඇය ඉන්නේ දැඩි කනස්සල්ලෙනි.
“මගේ නම ජේ. අයිෂේ කියලා කථාකරන කොට මම ගොඩක් අපහසුවට පත්වෙනවා. මගේ නම උප්පැන්නෙත් ඒ විදියට ලියලා තියෙන නිසා, හැදුනුම්පත හදන කොටත්, ඡන්ද නාම ලේඛනයෙත්, අනෙකුත් ලේඛනවලත්, දාල තියෙන්නේ ඒ නම. ඒක වෙනස් කරන්න මට තේරුමකුත් නැහැ. ඒක වෙනස් කරලා හදලා දෙන්න කවුරුවත් නිලධාරි මැදිහත් වෙන්නෙත් නැහැ. මට ඒව නිවැරදි කරගන්න දුවන්න වෙලාවක් ඇත්තෙත් නැහැ. දවසක් වැඩ ඇරෙනවා කියන්නේ, අපිට දවස් දෙකක් බඩගින්නේ ඉන්න වෙනවා කියන ඒකයි. ඇය කනස්සල්ලෙන් යුතුව පවසන්නීය.
සිරිගල වතුයාය ඉහළ කොටසේදී හමු වුණු පාසල් දරුවෝ
මොණරාගල දිස්ත්රික්කයේ ඇති වතු අතරින් මොණරාගල ප්රාදේශීය ලේකම් කොට්ඨාශය තුළ දැනට ක්රියාත්මක තත්ත්වයේ ඇති, කුමාරවත්ත වතුයායට අයත්, කුඹුකන, පරාවිල වත්ත, හුලංදාඔයවත්ත, නක්කලවත්ත, කුමාරවත්ත, මුප්පනේ වැලිවත්ත ඇතුළු වතු කොටස් සියල්ල පාලනය වනුයේ ජනතා වතු සංවර්ධන මණ්ඩලය මගිනි.
බඩල්කුඹුර ප්රාදේශීය ලේකම් කොටිඨාශයට අයත්, අලුපොත, මඩමගම, මයියොක්කාවත්ත, වරාදොළ, අංකඩ, මියනකදුර, ඇත්පටිටිය, දේවතුර යන ග්රාම නිලධාරී වසම් තුළ ව්යාප්තව ඇති, ගමේවෙල වත්ත, වරාදොළවත්ත, කන්දෙවත්ත, මහතැන්න වත්ත, තැන්නේ කුඹුර, මාදුලාවත්ත, හා බිබිල ප්රාදේශීය ලේකම් කොට්ඨාශයේ පිහිටි බිබිල වත්ත යන වතුවල පාලනය පෞද්ගලික අංශයේ කුඩා වතු සමාගම් විසින් සිදුකරයි. එම වතුවල ජනතාවද විශේෂයෙන් වතු කාන්තාවන් මේ ආර්ථික අර්බුදය හමුවේ මුහුණ දී ඇත්තේ විශාල පීඩනයකටය.
මව්වරුන් විදේශගත වෙලා
“මේ තියෙන ආර්ථික පීඩනය, විශේෂයෙන් අපේ වතු කාන්තාවන්ට දරාගන්න බැහැ. පහුගිය මාස දෙක, තුන තුළ අපේ වත්තේ ඉන්න වතු කාන්තාවන්ගෙන් සැලකියයුතු පිරිසක් විතර තමන්ගේ අත දරුවන් පවා අතහැරලා මැදපෙරදිග ගෘහ සේවයට ගිහින් තියෙනවා. ඒ අය මේක කැමැත්තෙන් කරන දෙයක් නෙමෙයි, කරන්න වෙන කිසිම දෙයක් නැති නිසයි, මේ තත්වයට පෙළඹිලා තියෙන්නේ. වතු කාන්තාවන් මේ විදිහට විදේශගත වීම නිසා, ඒ පවුල් තුළ තවත් අතුරු ප්රශ්න ගොඩක් ඇති වෙලා තියෙනවා. නමුත් ඒ අයට වෙන විකල්පයක් නැහැ.” බඩල්කුඹුර ගමේවෙල වතු යායේ පදිංචි, සමාජ ක්රියාකාරිනියක වන ආර්. ඩී. දිල්රුක්ෂි මෙනවිය පෙන්වා දෙන්නීය.
ආර්.ඩී. දිල්රුක්ෂි - සමාජ ක්රියාකාරිනී
ඉංග්රීසි ජාතිකයින් විසින් ආරම්භ කළ, මොණරාගල දිස්ත්රිකයේ වතු වගාවට කණ කොකා හඬන්න ගත්තේ 1974 වසරේදී මෙම වතු, ඉඩම් ප්රතිසංස්කරණ කොමිෂන් සභාවට පවරා ගැනීමෙන් පසුව බව බොහෝ වතු සේවකයන්ගේ අදහසයි. මෙම ඉඩම් පවරා ගැනීමෙන් පසුව ඔවුන් විවිධ කාලවලදී, ජාතික වැවිලි සංස්ථාව සහ පෞද්ගලික අංශයේ සමාගම් හරහා රබර් ඉවත් කර උක් වගා කිරීමට කටයුතු කිරීම සහ දේශපාලන මැදිහත්වීම් මත එම ඉඩම් බෙදා ගැනීම හේතුවෙන් එම වතු විනාශ වූ බව ඔවුහු කියති.
ඔවුන් පවසන්නේ, මෙම වතු යම් ප්රමාණයකට හෝ ආරක්ෂා කර ගත හැකිව තිබුණේ නම්, පවතින මෙම ආර්ථික කඩාවැටීමට, මීට වඩා තරමක හෝ ශක්තිමත්ව මුහුණ දිය හැකිව තිබූ බවයි. ඒ සම්බන්ධයෙන් අදහස් දැක්වූ, නම හෙළි නොකරන්නැයි ඉල්ලා සිටි ජනතා වතු සංවර්ධන මණ්ඩලයේ සේවකයකු පැවසුවේ, වර්තමානයේ මොණරාගල ජනතා වතු සංවර්ධන මණ්ඩලයට අයත් වතුවල සේවය කරන සේවකයන් හා කම්කරුවන් හිඟන්නන් කරන්නට මේ දේශපාලන මැදිහත්වීම් බලපෑ බවයි.
මරගලවත්තේ ලැයින් කාමරයක්. බොහෝ වතු නිවාස මීට නොදෙවෙනිය
දේශපාලකයන්ගේ වතු කොල්ලය
“මොණරාගල වතු සියල්ල විනාශ කළේ දේශපාලකයින් හා වැරදි පරිපාලනය විසිනුයි. දේශපාලකයින් කළේ ඔවුන්ගේ අවශ්යතා අනුව වතු ඉඩම් බෙදා ගැනීමයි. පහුගිය කාලය තුළ විවිධ හේතු දක්වමින් වත්තෙන් නිදහස් කරගෙන තියෙන ඉඩම් ප්රමාණය අක්කර 600කට ආසන්නයි. මොණරාගල නගරයේ ඇතැම් ඉඩම් මොණරාගල පක්ෂ විපක්ෂ දේශපාලකයින් හා ප්රදේශයේ නිලධාරීන් බෙදාගත්තා. දේශපාලන ආශිර්වාද සහිතව පැමිණි ඇතැම් වතු නිලධාරීන් හොරා කලා වත්ත විනාශ කළා. රබර් ෆැක්ටරිය පවා වහල දැම්මා. ඒ විතරක් නෙමෙයි මේ වතුවල වසර ගණනාවක් සේවය කළ වතු කම්කරුවගේ වැටුපෙන් කපාගත්ත සේවක අර්ථසාධක සහ සේවක භාරකාර අරමුදල් (EPF/ETF) වගේම පාරිතෝෂික මුදල් ගෙවන්නේ නැහැ. EPF/ETF විතරක් රුපියල් කෝටි 05කට ආසන්න ගණනත් සේවකයන්ට ගෙවන්න තියෙනවා. තමන් ජීවිත කාලයක් වත්තට කඹුරලා උපයගත්ත මුදල ලබා ගන්නත්, මේ වතුසේවකයන්ට නඩු කියන්න වෙලා තියෙනවා. මේක හරිම අවාසනාවක්.”
බඩල්කුඹුර වෙයිකුඹුර වතුයායේදී අපට හමු වූ ආර්. රාජේෂ්වරී (47) මෙසේ පැවසුවා ය.
“අපේ වත්තේ පවුල් 60ක් විතර ඉන්නවා. එයාලා මේ කාලය ගතකරන්නේ ඉතාම අසීරුවෙන්, විශේෂයෙන් දරුවන්ට හොඳ පෝෂ්යදායී කෑම වෙලක් සපයා දීම අපේ කාන්තාවන්ට මේ කාලයේ හීනයක්. ගොඩක් දෙනෙක්, තමන් කන කෑම වේල් ගණන අඩු කරලා තියෙනවා. උදේ කහට කෝප්පයක් බීලා වැඩට යන අය, නැවත කෑමක් සපයගන්නේ රෑට, ඒ ගන්න කෑමෙත් බොහෝ විට තියෙන්නේ බතකුයි, එක එළවළුවකුයි විතරයි. රුපියල් හැටක් දීලා බිත්තරයක්වත් කෑමට එකතු කරගන්න, දවසට රැපියල් 800ක් විතර අතට ගන්න වතු සේවකයකුට පහසු දෙයක් නෙමෙයි.” ඇය පවසන්නීය.
වත්තෙ නිසා සහනාධාර නෑ
බිබිල වතුයායේ, කේ දුෂාන්තනි
බිබිල වතුයායේ පදිංචිකාරිනියක වන කේ. දුෂාන්තනි මෙනවිය පවසන්නේ, බිබිල වතුයායේ පදිංචිව සිටින පවුල් 110කගේ ඉරණමද ඊට සමාන බවය.
ක්ෂුද්ර ණය මර උගුල
පවතින අර්බුදය හමුවේ, විශේෂයෙන් වතු කාන්තාවන් විවිධ ක්ෂුද්ර මූල්ය සමාගම්වල ගොදුරු බවට පත්ව තිබේ. අප අලියාවත්ත වතුයායේ සිදු කළ සංචාරයේදී, වාරික මුදල් එකතු කිරීමට පැමිණි එක්තරා ක්ෂුද්ර මූල්ය සමාගමක සේවකයකු දැක, නිවෙස්වලින් පැනදුවන වතුකාන්තාවන් දෙදනෙකු දුටු අතර, මේ පිළිබඳව අදහස් දැක්වූ මෙම වතුයායේ පදිංචි තරුණයකු වන කන්දසාමි ජෙගනාදන් (40) පැවසුවේ, ණය ගත් තම කාන්තාවන්ට, එම ආයතනවලින් ණය වාරික මුදල් එකතු කිරීමට පැමිණෙන විට, පැන දුවනවා ඇරෙන්නට වෙනත් විකල්පයක් ඉතිරිව නැති බවයි.
අප මරගල වතුයායේ කළ සංචාරයේදී හමු වූ, මොණරාගල පවුල් සෞඛ්ය නිලධාරිනියක වන පී.ජී.එන්.එස් කුමාරි මහත්මිය අප සමග පැවසුවේ, තම වසමෙහි ඉකුත් මාස කීපය තුළ පමණක්, තම අතදරුවන් පවා අතහැර ගෘහ සේවය සඳහා විදේශගතව වූ කාන්තාවන් ප්රමාණය, අට දෙනෙකු පමණ වන බවයි.
ඇය මෙම වතු ආශ්රිතව ඇති ළමා හා මාතෘ මන්දපෝෂණ තත්වයන් පිළිබඳව, මාධ්යයට අදහස් දැකිවීමට මැළි වුවද, කුමාරවත්ත හා මරගලවත්ත යන වතු ආශ්රිතව ඇවිද ගිය අපට විවිධ පෝෂණ ඌනතාවන්ගෙන් පෙළෙන කුඩා දරුවන් පිළිබදව මැසිවිලි නගන මව්වරුන් බොහොමයක් හමු විය.
“මට දරුවෝ 04ක් ඉන්නවා. පොඩිම දරුවට මාස නවයයි. ඊළඟ දරුනට 7යි. දෙන්නෙක් නිවුන්නු, එයාලට අවුරුදු එකොළහයි. මටවත්, මහත්තයාටවත් රැකියාවක් නැහැ. කුලියක් ලැබුණත් විතරක් මහත්තය කීයක් හරි හොයාගන්නවා. පොඩි දරුවගේ බර හැමදාම අඩු වෙනවා කියලා මිඩිවයිෆ් නෝනා කියනවා. පෝෂ්යදායී කෑම දරුවට දෙන්නලු. අපි කොහොමද මහත්තයා ඔය කියන දේවල් කරන්නේ? සතියකට දරුවට කිරිපිටි පැකට් දෙකක් යනවා, එකක්වත් ගන්න අපිට වත්කමක් නැහැ. ලොකු දරුවන්ට ඉස්කෝලේ යන්න තවම පොත්පත් ටික අරගෙන දෙන්න අපිට බැරි වුණා. ඉස්කෝලෙන් බණිනවා කියලා දරුවෝ දැන් ඉස්කෝලේ යන්නත් කැමති නැහැ.” මරගල වතුයායේ පදිංචි පී. විජයලක්ෂ්මී (32) පවසන්නීය.
ආර්ථික අර්බුදය සමග මතු වූ ආහාර අර්බුදය හේතුවෙන්, ලෝක ආහාර වැඩසටහන හා රාජ්ය නොවන සංවිධාන විසින් එසේ පීඩාවට පත් මොණරාගල දිස්ත්රික්කයේ ආන්තික ප්රජාවන් වෙනුවෙන් සහනාධාර වැඩසටහන් ක්රියාත්මක කෙරිණි. එම වැඩසටහන් සියල්ල ක්රියාවට නැංවූයේ අදාළ ප්රාදේශීය ලේකම් කාර්යාල හරහාය.
නමුත් මෙම සහනාධාර බෙදාදීමේදී වතු ජනයාට විශල අසාධාරණයක් සිදු වූ බව පොදු අදහසයි. මේ සම්බන්ධයෙන් අප සමග අදහස් දැක්වූ රාජ්ය නොවන සංවිධාන ක්රියාකාරිනියක පැවසුවේ, සාපේක්ෂව යම් රැකියාවක් කරගෙන හොඳ තත්වයේ ජීවිතයක් ගතකරන මොණරාගල මදුරකැටිය වසමේ පවුල් 301කට සහනාධාර ලබාදීමට තෝරාගන්නා විට, අන්ත දුක්ඛිත තත්වයේ ප්රජාවක් වෙසෙන හා වසා දමා ඇති වතු කිහිපයක් සහිත වැලියාය වසමෙන් එම සහනාධාර දීමට තෝරාගෙන තිබුණේ පවුල් 27ක් පමණක් බවයි.
දුප්පත්ම අයට දුන් ආධාරයක් නෙවෙයි -දිස්ත්රික් ලේකම්
“ඇත්තෙන්ම මේක ලෝක ආහාර වැඩසටහන යටතේ සැලසුම්කරලා, ඒ දුන්න උපදෙස් අනුව ප්රතිලාභීන් හඳුනාගෙන ක්රියාත්මක කළ වැඩසටහනක්. එහි අරමුණ වුණේ, දුප්පත්ම අය හඳුනාගෙන ආහාර සහනාධාරයක් ලබාදීම නෙමෙයි. මෙහිදි ගැබිණි මවිවරුන්, කුඩා ළමුන් සිටින පවුල්, ප්රවේණිගත රෝගාබාධවලට ලක්ව සිටින පවුල් වගේ විශේෂිත තත්වයන් සලකා තමයි, මේ සහනාධාර වැඩසටහන ක්රියාත්මක කළේ. එතනදි ඇතැම් දුප්පත් අයට මේක නොලැබිලා, යමක් කමක් ඇති අයටත් ලැබෙන්න ඇති. නමුත් හැකිතාක් අපි වතු ජනතාවටත් මෙම වියළි ආහාර ලබාදීමට කටයුතු කරලා තියෙනවා.”
“මම පිළිගන්නවා, මොණරාගල දිස්ත්රික්කය වගේ හුදෙකලා වතුවල ජීවත්වන අපේ වතු ප්රජාව ගැන, අපේ අවධානය යොමු වෙනවා අඩුයි. ඔවුන් නියෝජනය කරන දේශපාලන පක්ෂ හෝ වෘත්තිය සමිති නොමැතිකම මීට හේතු වෙන්න පුළුවන්. අපි වුණත් මෙම ප්රජාව ගැන විශේෂකොට කථාකරන්නේ නැහැ. ඒ වගේම ඔවුන් ඔවුන්ගේ ප්රශ්න අරගෙන අපි හමුවට එන්නෙත් නැහැ. මේ නිසා ඔවුන්ගේ ඇතැම් ප්රශ්න අපිට මග හැරෙනවා. නමුත් අදාළ වසම්වලට ලැබෙන ප්රතිලාභ ඔවුන්ටත් ලැබෙනවා. ඔවුන්ට මොනවත් ලැබිලා නැහැ කියලා මම විශ්වාස කරන්නේ නැහැ.”
සහනාධාර බෙදාදීමේදී දුප්පත්කම ප්රධාන සාධකය ලෙස නොසැලකුණු බව මොණරාගල දිස්ත්රික් ලේකම්වරයා පැවසුවද, වැවිලි කටයුතු අමාත්ය රමේෂ් පතිරණ මහතා අප කළ විමසීමේදී පැවසුවේ, දුප්පත් හැම පවුලකටම මෙම ආහාර සහනාධාරය බෙදාදීමට කටයුතු කළ බවයි.
දුප්පත් අයට තමයි දුන්නේ- ඇමති රමේෂ් පතිරණ
“පහුගිය දින කීපයේම මම හිටියේ මොණරාගල. අපි එහේ පවුල් විශාල ප්රමාණයකට පර්චස් 07ක ඉඩම් අයිතිය ලබාදුන්නා. අපි මෙම ආහාර සහනාධාරය ලබාදුන්නේ, මේ අවස්ථාවේ දරිද්රතාවයෙන් පෙළෙන පවුල්වලටයි. මම හිතන්නේ, අපේ සියලු වතු ජනතාවටත් එම සහනාධාර ලැබුණා කියලයි. ඔවුන්ට ඒ සහනාධාරය නොලැබුණා කියලා, ඒ ජනතාව හෝ ප්රදේශය නියෝජනය කරන අපේ දේශපාලන නියෝජිතයින් මට කිව්වෙ නැහැ. මම පිළිගන්නවා මේ වෙලාවේ වතු ජනයා ජීවත්වෙන්නේ ඉතා අසීරුවෙන්. ඔවුන්ට යම් අසාධාරණයක් වෙලා තියෙනවද කියලා මම ඉක්මනින් හොයලා බලන්නම්. ඒ වගේම එහෙම යම් ප්රශ්නයක් වෙලා තියෙනවනම් මාව දැනුවත් කරන්න. මම ඒ සම්බන්ධයෙන් පියවර ගන්නම්.” ඇමතිවරයා පැවසුවේය.
මොණරාගල වතුවගාව සමග බැදුණු ජීවිතම මහා ඛේදවාචකයකි. දුප්පත්කම, නූගත්කම, විරැකියාව, මන්දපෝෂණය, සූරාකෑම, ණයබර, නොසලකා හැරීම හා මත්ද්රව්ය ඔවුන්ගේ ජීවිත වෙළාගෙන තිබේ. කොවිඩ් වසංගතය හා රට මුහුණ දී ඇති ආර්ථික අර්බුදය, මෙම තත්වය තවතවත් තීව්ර වීමට හේතු වී ඇත. රට මැද වෙසෙන වතු ආශ්රිත ප්රදේශවල ජනතාව නියෝජනය කිරීම සඳහා මහජන නියෝජිතයින් හා ශක්තිමත් වතු වෘත්තිය සමිති ව්යාපාරයක් ඇතත්, මොණරාගල වැනි සුළු වතු ප්රමාණයක් ව්යාප්තව ඇති ප්රදේශවල එවැනි මහජන නියෝජිතයින් හෝ ශක්තිමත් වෘත්තිය සමිති ක්රියාකාරීත්වයක් නැත. මේ හේතුවෙන් මෙම වතු ප්රජාවට ඇති ගැටලු, සමාජය හමුවේ නිරාවරණය නොවන තරම්ය.
“අපේ මිනිස්සු මේ රටේ ආර්ථිකය ශක්තිමත් කරන්න දහඩිය, කදුළු හෙළපු පිරිසක්. මේක අපේ මිනිසුන්ට ඉතාම අසීරු කාලයක්. විශේෂයෙන් අපේ වතු ආශ්රිත දරුවන් සහ කාන්තාවන් මේ වෙලාවේ ජීවත්වෙන්නේ ඉතාම අසීරුවෙන්, ඒ නිසා විෂය භාර ඇමතිවරයා, වතු සමාගම්වල අවධානය මේ සම්බන්ධයෙන් යොමු කරලා, ඔවුන්ට යම් සහනයක්, රැකවරණයක් ලබාදීමට කටයුතු කරනවනම් හොඳයි”
සටහන සහ ඡායාරූප:
(නයනජීව බණ්ඩාර)
This email address is being protected from spambots. You need JavaScript enabled to view it.
උපදේශකත්වය හා අනුග්රහය, ඉන්ටර්නිව්ස් ශ්රී ලංකා ආයතනය.


සෑම මුදල් වර්ෂයක් සඳහාම පාර්ලිමේන්තුවට ඉදිරිපත් කරනු ලබන විසර්ජන පනත් කෙටුම්පත ‘අයවැය’ යනුවෙන් හැදින්වේ. මෙය සාමාන්ය මුදල් පනතකට වඩා විශේෂ වන අතර එය පවත්නා ආණ්ඩුවේ මුල්ය ප්රතිපත්තියද වේ.
01. විසර්ජන පනත පළමුවන වර කියවීම, දෙවන වර කියවීම, තුන්වන වර කියවීම යන පියවර තුන අනුව විවාදයට ගැනේ. දෙවනවර කියවීම සහ තුන්වන වර කියවීම අවසානයේ ඡන්ද විමසීම් 02 ක් පැවැත්වෙන අතර අවසන් ඡන්ද විමසීමෙන් පසු අයවැය සම්මත වීම හෝ නොවීම කතානායකවරයා විසින් පාර්ලිමේන්තුවට දැනුම් දෙනු ලැබේ. ඉන් පසුව ඊට කතානායකවරයාගේ අත්සන යොදා සහතික කිරීමෙන් පසුව ‘නීතිය’ බවට පත්වේ. අයවැය කතාව මෙවර පැවැත්වෙන්නේ නොවැම්බර් 10 වැනිදාය එ අනුව දෙවන වර කියවීමේ විවාදය නොවැම්බර් 11 වැනිදා ආරම්භ වන අතර එම ඡන්ද විමසීම සිදු කෙරෙන්නේ නොවැම්බර් 18 වැනි දාය.
02. ‘දෙවන වර කියවීම’ සාමන්යයෙන් ‘අයවැය කතාව’ යනුවෙන් හැදින්වෙන අතර එය සභාගත කරණු ලබන්නේ මුදල් අමාත්යවරයා විසිනි. දෙවන වර කියවීමෙන් පසුව පැවැත්වෙන විවාද අවස්ථාවේදී අමාත්යංශ වැය ශිර්ෂ යටතේ ආණ්ඩුවේ වියදම් ඇස්තමේන්තු පිළිබඳවත්, බදු,තීරු බදු, අය බදු වැනි ආදායම් ඇස්තමේන්තු පිළිබඳවත් විවාද කරනු ලැබේ.
03. ‘තුන්වන වර කියවීම’ සාමාන්යයෙන් ‘කාරකසභා අවස්ථාව’ යනුවෙන් හැඳින්වේ. මෙහිදී පුර්ණ පාර්ලිමේන්තුවම කාරකසභාව බවට පත්වන අතර දින 20 ක උපරිමයකට යටත් වන කාල සීමාවක් තුලදී විසර්ජන පනතේ සියලුම වගන්ති කියවමින් ඊට අදාල සංශෝධන ඉදිරිපත් කිරීම හා ඒවා සම්මත කිරීම සිදුකරනු ලබයි. මෙවර අයවැය තුන්වන වර කියවීමේ විවාදය නොවැම්බර් 19 වැනිදා ආරම්භ වන අතර ඡන්ද විමසීම පැවැත්වෙන්නේ දෙසැම්බර් 10 වැනිදාය.
04. ආණ්ඩුව විසින් පාර්ලිමේන්තුවට ඉදිරිපත් කරන ප්රධානතම මුදල් පනත වන විසර්ජන පනත් කෙටුම්පතට අදාලව පැවැත්වෙන විවාදයේදී සාමාන්යයෙන් වැඩි කාලයක් ලැබෙන්නේ විපක්ෂයටයි. මෙය ආණ්ඩුවේ වියදම් හා ආදායම් පරික්ෂාවට ව්යවස්තාදයකට තිබෙන බලයට අනුකුලතාවය දැක්වීමකි.
05. යම්හෙයකින් අවසන් ඡන්ද විමසීමේදී බහුතර කැමැත්තෙන් අයවැය සම්මත නොවුනහොත්, ආණ්ඩුක්රම ව්යවස්ථාවේ 48 (2) වගන්තිය ප්රකාරව අමාත්යමණ්ඩලය විසිරෙනු ඇත. අයවැය බහුතර කැමැත්තෙන් සම්මත වුවහොත් එය ඉදිරි මුදල් වර්ෂයට අදාලව ආණ්ඩුව ස්ථාවර වීමක්ද වන අතර පක්ෂ විපක්ෂ මන්ත්රීවරුන් සාම්ප්රදායික අයවැය භෝජන සංග්රහය බුක්තිවිදීමෙන් පසුව සභාවෙන් විසිර යනු ඇත.


අත්අඩංගුවේ පසු වූ පාසල් සිසුවකුට පොලිසිය තුළ දී පහර දී ඇති බවට චෝදනා එල්ල වීමත් සමඟ පොලිස් වද හිංසා පිළිබඳව සමාජය යළි ප්රශ්න කරමින් සිටිති.
එමෙන්ම පොලිසිය සැකකරුවන්ට පහර දෙන්නේ ඔවුන්ගේ තරාතිරම අනුවද යන්නත් බොහෝ දෙනා ප්රශ්න කරන්නේ සිදුවීම් කිහිපයක් පිළිබඳව මතක් කරමින්.
බලවතුන්
ඝාතන සිදු කළ බවට සැක පිට දේශපාලනඥයින් සහ බලවතුන් මෑතකදී අත්අඩංගුවට ගත් අවස්ථා කිහිපයක් පවතී.
මහා පරිමාන මත් ද්රව්ය ජාවාරම්කරුවන් ද කොටු වී ඇති බව නොරහසකි.
මහජන මුදල් අයථා ලෙස පරිහරණය කළ බවට චෝදනා කරමින් බලවතුන් කිහිප දෙනෙක් පොලිසිය භාරයේ සිටියහ.
ස්ත්රී දූෂණ චෝදනා ලත් ප්රාදේශීය සභා නියෝජිතයන් පවා අත්අඩංගුවට පත් විය.
මේ කිසිවෙකුට පොලිසිය පහර දී ඇති බවට චෝදනා එල්ල නොවුණි.
පාසැල් සිසුවා
නමුත් සේයා දැරියගේ ඝාතනය සම්බන්ධයෙන් සැක පිට අත්අඩංගුවට පත් වූ පාසැල් සිසුවාට පහර දී ඇති බවට චෝදනා එල්ල වී තිබේ.
මේ පිළිබඳව සමාජය නගන ප්රශ්න පොලිසිය හමුවේ තැබූ අවස්ථාවේදී පොලිස් ප්රකාශක කියා සිටියේ තරාතිරම කුමක් වුවත් කිසිවෙකුට පහර දීමට පොලිසියට අයිතියක් නැති බවයි. හඬ පටය අමුණා ඇත.
එමෙන්ම සැකකරුවෙකු අත්අඩංගුවට ගැනීමේදී පොලිසිය එකම නීතිය ක්රියාවට නංවන ආකාරය විවිධාකාර බවට ඇතැමුන්ගේ මතයයි.
එකම නීතිය
නිධන් හෑරීමකට හවුල් බවට ලැබුණු තොරතුරු මත ජ්යෙෂ්ඨ පොලිස් නිලධාරියෙකු අත්අඩංගුවට ගැනීම සඳහා නීතිපති උපදෙස් පැතූ පොලිසිය සේයා දැරියගේ ඝාතනය ගැන ලැබුණු තොරතුරු මත පාසල් සිසුවෙකු අත්අඩංගුවට ගැනීමට නීතිපති උපදෙස් නොපැතීම ගැන ද ඇතැමෙක් ප්රශ්න කරති.
මේ පිළිබඳව පොලිස් ප්රකාශකවරයාගේ පැහැදිලි කිරීම වූයේ එම නිධන් හැරීමේ සිද්ධියට එම පොලිස් නිලධාරියා දුරස්ථ බව පෙනී ගිය හෙයින් නීතිපති උපදෙස් පැතූ බවයි.
කෙසේ නමුත් කිසිවෙකුට දඬුවම් දීමට පොලිසියට බලයක් නොමැති බවත් සමාජයේ කුමන තරාතිරමක හෝ පුද්ගලයෙකුට පහර දීමට පොලිස් නිලධාරීන්ට අයිතියක් නැති බවත් පොලිස් ප්රකාශක රුවන් ගුණසේකර අවධාරණය කර සිටී.
එසේ කර ඇති බවට ඔප්පු වුවහොත් එම නිලධාරීන්ට දඬුවම් විඳින්නට සිදු වන බවට ඔහු අනතුරු අඟවයි.


“සතුරා තමාගේ දොරකඩට පැමිණ තට්ටු කරන තෙක් නොසිට සතුරාගේ දොරට තට්ටු කොට පහර දීම ප්රතිපත්තියක් කර ගත යුතු ය.”ඇඩොල්ෆ් හිට්ලර් විසින් එසේ පවසන ලද්දේ යැයි වාර්තා වෙයි.
ඇත්ත වශයෙන්ම ඔහුගේ දේශපාලන හැසිරීම තුළ ද අපට එවැනි තත්වයක් දකින්නට පුළුවන. ඔහු වනාහි කාලයත්, කාලානුරූපව මතුවන අවස්ථා සිද්ධීත් සියුම්ව නිරීක්ෂණය කොට හසුරුවා ගැනීමට කටයුතු කළ ¥රදර්ශි රාජ්යතාන්ත්රික අවබෝධයක් ඇති දේශපාලන නායකයෙකු ලෙසින් පිලිගැනීමට ඉතිහාසය මැලි වන්නේ ද ඒ නිසාම යැයි කීමේ වරදක් නැත. බොහෝ විට ඔහු කටයුතු කොට ඇත්තේද කාලය පසෙකට දමමිනි. සිය අභිලාෂය සැම විටම ඉදිරියට ගනිමිනි. ඒ ආකාරයට තමන්ගේ අභිලාෂය ගැන අසීීමිත විශ්වාසයක් මෙන්ම භාවාතීෂය හැඟීමක් නිර්මාණය කරගත් හිට්ලර් සියලූ අනාගත ජයග්රහණ ඒ තුළ දුටුවේ ය. ”
හිට්ලර් කියන්නේ තමන් සම්බන්ධයෙන් නිර්වචනයක් ඇති කරගැනීමේ වුවමනාවකින් පසු නොවු මිනිසෙකු යැයි හිතුමතයේ පවසන්නට අපට පුළුවන්කමක් නැත. එහෙත් එවැනි නිර්වචනයක් ඔහු වෙනුවෙන් සම්පාදනය වුණේද යන ප්රහ්නයද මෙතැන තිබේ. අනිත් අතට ඒ සඳහා ප්රමාණවත් කාලයක් ඔහුට ලැබුණේද යන්නත් ගැටළුවකි. සෑම දෙයක්ම ඉතා ඉක්මණින් සිදු විය. එසේම ඔහුගේ මරණය දේශපාලන සංසිද්ධියක් ලෙසින් ගත නොහැකි ය. ඇත්තම කියනවා නම් එය හුදෙකලා වු පුද්ගලයෙකුගේ කීරණයකි.
ඇඩොල්ෆ් හිට්ලර් නුමන ආකාරයේ දේශපාලන හැසිරීමක් ප්රකට කලේද?
තමන් වඩාත්ම ප්රි්රය කළ මහා ජර්මානු ආර්යවාදයේ ප්රතිමූර්තිය බවට පත් වී ග්රීක රෝම ශිෂ්ඨාචාරය සොලවා අවසානයේ නිසොල්මන් වූ මහා ඇලෙක්සැන්ඩර් කෙනෙකු ලෙසින් ඉදිරිපත් වන්නට ඔහු බලාපොරොත්තු වීද? කොහොමටත් ග්රීක රෝම ශිෂ්ටාචාරයේ විශාලත්වය සහ උදාරත්වය ගැන හිට්ලර් ලොකු හැඟීමකින් සිටියේ ය. ඒ කොයි හැටි වුණත් ඔහු තමන් වෙනුවෙන් නිර්මාණය කරගත් එසේ නැත්නම් එසේ නිර්මාණය කර ගැනීමකට අවශ්ය ඉතිහාසයීය ක්රියාවලියක් සම්පූර්ණ කරගත් පුරාවෘත්තයක් බ\ු මිනිසෙක් යැයි එකවර කීමට පුළුවන්කමක් නැතත් එය විමසීමකින් තොරව ප්රතික්ෂේප කිරීමට පුළුවන්කමක්ද නැත. කෙසේ වෙතත් මේ අදහස් දැක්වීම අප සීමාකර ගන්නේ හිට්ලර් නම් ඔහු දේශපාලන ප්රබන්ධයක් වන්නේද යන කරුණ විමසීමට ය. අප සිතන ආකාරයට නම් ඔහුට බරපතලම අසාධාරණයක් සිද්ද වුණේ හිට්ලර් නම් ඔහු පුද්ගල චරිතයක් වශයෙන් ගෙන සිදු කලා වූ කියවීමෛනි. ඒ නිසා ඉතිහාසයට අවශ්යම කරන අපරාධකරුවෝ කාලයේ සැඟවී ගියහ. ඇඩොල්ෆ් හිට්ලර් ඒක පුද්ගල අපරාධකරුවා බවට පත් වීමද සිදු විය. හිට්ලර් දේශපාලන ප්රබන්ධයක් වශයෙන් ඉදිරිපත් කෙරෙන්නේද ඒ අරමුණ ඉටු කර ගැනීමට ය.
ඒ අනුව හිට්ලර් කාල වකවානු දෙකකදී දේශපාලන ප්රබන්ධයක් බවට පත් වු රාජ්ය පාලකයෙකු වේ. ඒ මරණයට පෙර සහ මරණයට පසු වඝයෙනි. කෙසේ වෙතත් මේ වනාහි විස්තරාත්මකව සලකා බැලිය යුතු විෂය කරුණක් වේ. මෙවැනි අදහස් දැක්වීමකින් කළ හැක්කේ ඊට අවශ්ය මතු කිරීම් කිරීමටය යන කරුණද මෙහිලා අමතක නොකළ යුත්තක් වේ. ඔහු ලෝක දේශපාලනයට එකතු වන්නේ ජර්මානු නාසි ව්යාපාරයේ නායකයා හැටියට ය. ඒක කවුරුත් දන්න කතාවකි. එහෙත් හොඳින් නිරීක්ෂණය කලොත් අපට පෙනී යන්නේ හිට්ලර් නාසි ව්යාපාරයට නායකත්වයක් ලබා දුන්නා යැයි කියනවාට වඩා නාසින් හිට්ලර්ට දේශපාලන පසුබිමක් ලබා දුන්නා යැයි කීම වඩාත් නිවැරදි බව ය. විශේෂයෙන්ම පළමුවන ලෝක යුද්ධය හරහා බිඳ වැටුනු ජර්මනියට ආමන්ත්රණය කිරීමට නායකයකු ගැන සෙවිල්ලෙන් සිටි නාසි ව්යාපාරය හිට්ලර්ගේ උත්තේජනීය හඬ නැගීම සහ කරුණාවන්ත ස්වරූපය ඊට වඩාත් සුදුුසු යැයි කල්පනා කලා විය යුතු ය. සිය ජීවිත කාලය තුලදීම ඔහු දේශපාලන ප්රබන්ධයක් බවට පත්වන මුල්ම අවස්ථාව මෙය යි. වෙනත් ආකාරයකට කියනවා නම් එතැන් සිට හිට්ලර් නම් චරිතය ජර්මානු දේශපාලන ප්රබන්ධයක් ලෙසින් ඉදිරිපත් කිරීම සිදු වෙයි. ඒ අනුව හිට්ලර් යැයි කියන්නේ නාසි ව්යාපාරය තමන්ගේ පැවැත්ම උදෙසා එසේ නැත්නම් තමන්ව තහවුරු කර ගැනීම සඳහා නිර්මාණය කරගත් දේශපාලන ප්රබන්ධයක් යැයි පැවසීම ඔහුට කරන අපහාසයක් ලෙසින් නොගත යුතු ය. එය ගත යුත්තේ ඔහුව පූර්ණ අපරාධකරුවෙකු බවට පත් කොට ඇත්තා වු ඉතිහාසයෙන් ගලවා ගැනීමේ ප්රයත්නයක් වශයෙනි.
ලෝක දේශපාලනයට ජර්මානු ව්යාප්තවාදය ගැන ප්රශ්න තිබුණේ නැත. ජර්්මනියේ ව්යාප්තිය විශේෂයෙන්ම ඇමරිකා එක්සත් ජනපදයට හිරිහැරයක් වී තිබුණේ නැත. ඒ නිසා ඇඩොල්ෆ් හිට්ලර් ගැන පුද්ගල මට්ටමින් විරසකයක් ඇමරිකානු කලාපයට තිබුණේ නැත. තවද නාසි ව්යාපාරයේ කොමියුනිස්ට් විරෝධය, පැසිස්ට්වාදයත් සමඟ මතු වු කොමියුනිස්ට් විරෝධය සම්බන්ධයෙන් බටහිර දේශපාලනය සිත් රිදවාගෙන තිබුණේද නත. ජර්මනියට වඩා බටහිරට විශේෂයෙන්ම ඇමරිකානු කලාපයට හිසරදයක් වී තිබුණේ ආසියාකරය සිය දේශපාලන සහ වෙළඳ ග්රහණයට අසු කර ගනිමින් සිටි ජපානය යි. ඒ නිසා ඇඩොල්ෆ් හිට්ලර් හරහා ජර්මනිය තුළ නව දේශපාලන ප්රබන්ධයක් ගොඩ නැඟීම ඒ තුළ නාසි බලය ශක්තිමත් වීම මහා යුදෙව් සංහාරය අවහිරයකින් තොරව සිදු වු අයුරු පැහැදිලිවම දකින්නට පුළුවන් ඉතිහාස තත්ව වේ.
කෙසේ වුවත් ජර්මානු යුද වාදය පාලනය කල නොහැකි අයුරින් වර්ධනය වෙමින් ලෝක බලවතාගේ සිහිනය දකින තැනට පත් වීම, ඒ තුල පවත්නා ලෝක දේශපාලන පිලිගැනීම් ප්රහාරයට ලක් වේද යන සැකය හමුවේ ක්රමානුකූලව මිත්ර පාක්ෂික හමුදාවක් ගොඩ නැෙඟන තත්වයකට කරුණු යෙදිණි. ඉනුත් ජර්මානු යුද වාදය පරාජය කළ යුතුය යන ප්රබල ආස්ථානයේ සිටියේ ඉන් වඩාත්ම පීඩාවට පත් සෝවියට දේශය යි. ඒ හැරුණු කළ එංගලන්තයත් ජර්මානු යුද වාදයෙන් බලවත් ලෙසින් පීඩාවට පත් වී තබිණි. මේ නිසාම වින්සන්ට් චර්චිල් සහ ස්තාලින් අතර නාසි තර්ජනයට එරෙහිව විරසකයකින් තොර දේශපාලන එකඟතාවක් ඇති වන ආකාරයක්ද දැකිය හැකි විය. ඒත් සමඟම ඇමරිකානු ජනාධිපති රූස්වෙල්ට් ඊට අදාල විශේෂ සැලසුම්ගත වැඩ පිලිවෙලක සිටි බවද කිව යුතු ය.
දෙවැනි ලෝක යුද්ධය අවසන් වන්නේ ජර්මානු ආඥාදායකයාගේ සිය දිවි නසා ගැනීමෙන් අනතුරුවය කිව හැකි මට්ටමටම යුද්ධය අවසන් වන ඒ කාලය වන විට හිට්ලර් නම් සංසිද්ධිය යුද්ධය හා බැඳී තිබුණේ ය. එසේ ගත් කළ දෙවැනි ලෝක යුද්ධය අවසන් වන්නේ යුද්ධය සහ ඝාතනය සමඟ කෙළි සෙල්ලම් කළ නාසි වාදයේ පරාජයෙන් නොවේ. ජර්මානු නායකයාගේ සිය දිවි නසා ගැනීම නම් සංසිද්ධියෙන් වේ. ඇඩොල්ෆ් හිට්ලර් දෙවන වතාවට ප්රබන්ධගත වන (මරණයෙන් පසු* අවස්ථාව ආරම්භ වන්නේ මෙතැනිනි.
ඒ ආකාරයට දෙවැනි ලෝක යුද්ධයේ ප්රධාන පෙලේ යුද අපරාධකරුවකු බවට ඇඩොල්ෆ් හිට්ලර් පත් වේ. ජපානය සහ ජර්මනිය දෙආකාරයකින් ඊට වන්දි ගෙවා ඇත. යළි නිවැරදි කළ නොහැකි ආකාරයෙන් ජපානයට පරමානු බෝම්බ හෙලීමත්, බෝම්බ හෙලා කුඩු පට්ටම් කළ ජර්මනිය මහ බලවතුන් දෙදෙනා විසින් දෙකට බෙදා ගැනීමත් (අද වන විට එය යලි යථා තත්වයට පත් කොට ඇත.* තුළ උක්ත රටවල් දෙක යුද වන්දි ගෙවු අයුරු සටහන් වී තිබේ.
දැන් අප නැවතත් හිට්ලර් දිවි නසා ගත් තැනින් කතාව පටන් ගත යුතු ය. එක් අතකින් ගත් කළ ඔහුගේ සිය දිවි නසා ගැනීම ශේක්ස්පියර්ගේ ඛේදාන්ත නාට්යයක අවසානයක් හා සමාන යැයි සිතීමේ අසාධාරණයක් නැත. විශේෂයෙන්ම ලෝක දේශපාලනය තුළ එවැන ස්වයං පුද්ගල ඛේදාන්ත විරල ය. නමුත් ඒ නිසාම එය රස විඳීමට සුදුසු අවස්ථාවක් ලෙසින් සිතීම නොමැනවි. එකී සංවේදීතාව අප ගත යුත්තේ එය එසේ වුණේ මන්දැයි සිතා බැලීමටය. ඒ පසුබිමේ ඇති දේශපාලන විග්රහය කුමක් දැයි විමසා දැන ගැනීමට ය. ඒ සඳහා මුලින්ම කළ යුත්තේ හිට්ලර් දේශපාලන ප්රබන්ධයක් වීමෙන් වළක්වා ගැනීම ය.
”ඇඩොල්ෆ් හිට්ලර් – පුරාවෘත්තයය සහ දේශපාලනය” නම් මේ කෘතියේ ඇත්තේ ඒ වෙනුවෙන් ගත් අල්ප උත්සහායකි.
මොහාන් ශ්රියන්ත ආරියවංශ


පරිසරයේ අහඹු වෙනස්කම් වලින් ඇතිවුනු ජීවය අදවනවිට හොමෝ සේපියන් සේපියන් වැනි දියුනු ජීවීන් දක්වා පරිනාමය වී ඇත. මෙම පිටුව එසේ දියුනු තැනකට පැමින නොයෙකුත් මිත්යාවන්ට ගොදුරු වූවන්ට සහ මුලාවෙන් මිදීමට බලාපොරොත්තුවන්නන්ට කෙරෙන අත්වැලකි.
ගොඩක් මිනිස්සු (මෝඩ මිනිස්සු ) කර්මය දකින්නෙ මහා ලොකු දර්ශනික විසඳාගත නොහැකි මායාකාරී දෙයක් විදියට. මේ සංකල්පය නිර්මානය කල අයගේ අරමුන ගැන පොඩ්ඩක් හිතල බලන කොට පැහැදිලිවුන කාරනය තමයි, එදා අතීත හින්දු සමාජය තුල මිනිස්සු හික්මීම ඇති කරන්න, නරක වැඩ වලට බිය ඇතිකරන්න හින්දු දහම විසින් ගහපු ගැටය බව.
මෙතන මූලික වශයෙන් කරන්නෙ මිනිසාට පෙර කර්ම ඇතිබව සහ ඒවා පලදීම තුලින් යහපත්/ අයහපත් ප්රතිඵල ලැබෙන බවට මුසාවක් සමාජයේ පතුරවනව. ඊට පස්සෙ බිය උපදවාගත්තු මිනිස්සු තමන්ගේ ධර්මයට අනුගත වෙනව. ඊට පස්සෙ මොකද වෙන්නෙ , ඊට පස්සෙ තමයි වැඩේ තියෙන්නෙ; දැන් කර්මයට බිය ඇතිකර ගත්තු බැතිමත්තු ටික අර ධර්මානුකූල ජීවිතයක් ගතකරන්න ඕන පූජකයන් කියන විදියට. වතාවත් කරන්න ඕන පූජක පැලැන්තිය නඩත්තු කරන්න ඕන.
ඒ අතර පූජකයා නිකන් ඉන්නෙ නෑ වෙලාව කලාව බලල බැතිමතා තව තව බය කරනව: දැන් ඔබට පෙර කර්මය මෙහෙම බලපානව අරම බලපානව, ඒව අහෝසි වෙන්න මෙහෙම පූජා තියන්න අරම පූජා තියන්න කියල. ජයටම මර්කටින් කරන අයට බලය වැඩියි මිනිස්සුන්ට උපදෙස් දෙන්න. ඔන්න ඕකයි තත්වෙ.
ඒ විතරක් නෙවෙයි තව කල් යනකොට ඕකට තවත් කලාවන් එකතු උනා ජෝතිශ්යය වගේ. ඒගොල්ලොත් කියන්න ගත්ත කර්මය කියන්නෙ පුද්ගලයන්ට බල පාන දෙයක්, හිතකර අහිතකර ප්රතිඵල ලැබෙනව කියල. ඉතින් ලැබෙන්න තියන අහිතකර පලවිපාක වලින් ගැලවීමට හැකි ක්රම යෝජනා කරා. (බොරුවට තවත් බොරුවක්) ඉතින් ජෝතිශ්ය කාරයන්ටත් කල්ල මරේ උනේ කර්ම සංකල්පය නිසයි. මිනිස්සු රවට්ටල කර්මය අහෝසි කරන්න, වලක්වන්න ගතමනාව ගත්ත ඔවුන්.
අසරණ මිනිස්සු ,මුලාවක සිටින මිනිස්සු තමන් පරිනාමය වූ සතෙක් නෙවෙයි අමුතු මෙව්ව එකක් උපතින් ගෙන ආ අමුතු මෙව්ව එකක් මැරෙන කොට ගෙනයනවාය කියා මුලාවී සිටින මිනිස්සු ගස් ,ගල් ,පිලිම, පන ඇති නැති දේ සරණ යති. වන්දනාමාන කරති. එක් එක් ආගම් වල පවතින මිත්යා කතා සරණ යති. ඒවා අදහති. පරම සත්ය එයම බව විස්වාස කරති,හත්පොලේ දිවුරති. එයම සත්ය බව පෙන්නන්නට යාගහෝම කරති. පූජා පවත්වති. මිනිස්සු මුලාවී සිටින තරම කොතෙක්ද!!
.
මුලාව මාර්කට් කරන අයගේ මූලික පියවර භය/භක්තිය පැතිරවීමයි. ඉපදීමට බිය, මරනයට බිය, කලුවරට බිය, කොටින්ම ජීවත් වීමට බිය ඇයි කර්මය තියනවනෙ මොහොමද එයින් ගැලවෙන්නෙ?. ඔහොමයි සමහර ගෝත්රික මිනිස්සු හිතාගෙන ඉන්නෙ ,හැබැයි ඒක බමුණො හදාපු බොරුවක්.
.
ඉතින් මුලාකරන්න පුලුවන් මුලාවෙන්න බලාගෙන ඉන්න මිනිස්සු ඕනතරන් ඉන්නව ලෝකෙ. මුලාකරන්න දක්ෂතාවය ඇති ඒ සඳහා හැකියාව ප්රගුන කල අය ඒ වෙනුවෙන් සැදී පැහැදී ඉන්නව. උන්ට වෙනම යුනිෆෝම් පවා තියනව. ඒව සංස්කෘතියෙන් සංස්කෘතියට වෙනස්. සමහර රටවල් තියනව ඉන්දියාව ලංකාව වගේ මුලු සමාජයක්ම එකතුවෙලා මුලාව නඩත්තු කරන.
.
මුලාව මාර්කට් කරල ඉල්ලුම ඇතිකරල මිනිස්සු මුලාවෙ දාන කට්ටියත් ඉන්නව. ඒකට හේතුව ඒව සාම්ප්රදායික නොවන මුලාවන් නිසා,.. ඒව තමයි කේන්දර, ෆෙන්ෂුයි, හග්ගෙඩි, ධාතු වන්දනා,…ඉතින් මාර්කටින් කැම්පේන් එක හරියට කලොත් උන් ගොඩ. සියලු සැප සම්පත්, යාන වාහන, ගේ දොර ,.. ඔක්කොම මුලාවෙච්ච මිනිස්සු නිකන් ගෙනත් දෙනව ලඟට. ඉන්දියාවෙ සමහර බාබලාට මිනිස්සු ලක්ෂගනන් පොරකකා වස්තුව පූජ කරනව. ඒ වෙනුවට උන් මිනිස්සුන්ට මොනවහරි සරල මැජික් එකක් පෙන්නනව. මුලාවෙච්ච එකාට ඕකත් ඇති හොරාට රැවටෙන්න.
.
තවත් මුලාවක් තමයි මිනිස්සුන්ට තියන අමුතු ලිංගික ඇදැහිලි ක්රම. තමන් අමුතුම එකෙක් තමන්ට මෙන්න මේවගේ දේවල් කරන්න ඕන කියල හිතාගෙන ඉන්නෙ තමන් කවුද කොහෙන්ද ආවෙ කියල නොදන්නා කම නිසයි. සමහරුන්න්ට විරුද්ධ ලිංගික ආකර්ශනය තියනව. ඒක සතාගෙ ඩිෆෝල්ට් එන එක, සමහරුන්ට වෙනත් ඒව තියනව ඩිෆෝල්ට් නොවන. තමනුත් අනිත් සතුන් වගේ පරිනාමය වෙලා මේ ඉන්න තත්වයට ඇවිල්ල ඉන්නෙ කියල පොඩිකාලේ ඉගැන්නුවෙ නැති උනාම උන් ලොකු උනාම පිස්සු කෙලින්න ගන්න එක සාධාරනයි. මොකද පොඩිකාලෙ ඉඳන් උන් මුලාවෙ ඉන්නෙ.
ගොඩක් මිනිස්සු හිතන් ඉන්නෙ බුදුන් කියන්නෙ මැජික් කාරයෙක් කියල. හිතූ පැතූ සම්පත් ලබදෙන දෙය්යෙක් කියල. බුද්ධ වචනයට අනුව බුදුන් යනු මනුස්සයෙක්, දෙවියෙක්, යකෙක් වත් නෙවෙයි.
එහෙනන් ඇත්තටම බුදුන් කියන්නෙ කවුද? බුදුන් දැක නිවන් දකිනව කියලයි කියන්නේ, කවුරුවත් බුදුන් අදහල නිවන් දකිනව කියන්නෙ නෑ. හැබැයි මිනිස්සු කරන්නෙ අදහන එක.
බුදුන් දකින්නේ කෙසේද? බුදුන් දැකිය යුත්තේ තමා තුලින්. තමා තුල ඇති මුලාව නැති වෙනකොට බුදුන් පහල වෙනව තමා තුලින් (සංකල්පීය වශයෙන්). එහෙම නැතුව අමුතු මැජික් එකක් කරල බෑ. අද වෙන්නෙ සමාජය තුල බුදුන් ආගමකට කොටු කරලා. ආගමික ඒකාධිකාරය විසින් බුදුන් මතුවීම වහල තියෙන්නෙ.
ඇත්තටම තමන් පසුපස පන්නන කර්මයක් ඇත්ද? පසුතැවිතැවී ඉන්න ඕනද? උත්තරය ඇත්තේ ඇත්තටම කොතනද?
බුද්ධ දර්ශනය තුල (ආගම තුල නොවෙයි) කර්මයට එතරම් වැදගත් තැනක් දී නැති බව පෙනේ. එසේ වූයේ එය එතරම් සැලකිය යුත්තක් නොවන නිසාවෙනි. එය වැදගත් වූවානම් කර්ම සංකල්පය ගෙන ආ ජෛන ආගම හා බුද්ධ දර්ශනය අතර වෙනසක් නොවනු ඇත. එය වැදගත් වූවේ නම් ධම්මචක්කප්පවත්තන සූත්රය වැනි තැන්වල කර්මය සඳහන් විය යුතුය.
බුද්ධ දේශනාවේ එන තැන් දෙකක් මෙතන සඳහන් කරමි.
01. චේතනාවම කර්මය වේ. “චේතනාහං භික්ඛවෙ කම්මං වදාමි”. අද කර්මය පිලිඹඳ සහ බුදුන් පිලිඹඳ නොයෙක් කතා නොයෙක් දෙනා ගොතා ඇති අතර ඉහත ප්රකාශයේ අදහස කර්මය තමන්ගේ ගිනුමකට සටහන් වී ආත්මයෙන් ආත්මයට ගෙනයන බව නොවේ. මේ මොහොතේ හට ගන්නා චේතනාව (ඉන්ද්රිය අවදිය/ජාති පහලවීම/… ) කර්මය බවයි. කොටින්ම කිව්වොත් කර්මය කියන්නෙ චේතනාව නොහොත් මනෝ විකාරයකි.
02. “කම්මස්ස කාරකො නත්ති විපාකස්සච වෙදකො
සුද්ධ ධම්මා පවත්තන්ති එවෙතං සම්ම දස්සනං”
කර්ම කරන්නෙක් හෝ විපාක විදින්නෙක් නැත, එහි මුල් පේලියේ තේරුමයි. කර්මය එදා හිටි මිනිසුන් මවාගත් ආගමික සංකල්පයක් බව මෙයින් ඔප්පු වෙයි.
නමුත් ජෛන ආගමේ පදනමයි කර්මය. (http://www.bbc.co.uk/religion/religions/jainism/beliefs/karma.shtml)
ලෝකයේ සියලු මිනිසුන්ට ඇති එක පොදු කාරණයක් තමයි මරණ බිය. කුමන ආගමේ උනත් කුමන ජාතියේ උනත් අපි මැරෙනවනේ යන සිතිවිල්ල හැමදෙනා තුලම තියනවා. හැමදෙනාම කිව්වට සමහර පුද්ගලයො ඉන්නව ලෝක යතර්ථය දැක මරණය තේරුම් ගෙන ඉන් නිදහස් වූ අය. ඔවුන් ඉන්නේ හරිම සතුටෙන්. මොකද ඔවුන්ට මරණ බිය නෑ. ඒ ඔවුන් තමා මැරෙනවා කියන සංකල්පය හැදුන හැටි දැක ඉන් නිදහස් වූ නිසා.
සංකල්පයක් පමණි..
මුලු ලෝකයම සංකල්ප ගොඩක එකතුවක්. මරණය තවත් එක සංකල්පයක්. හැබැයි ඒක නිකම්ම අතහරින්න කවුරුවත් කැමති නෑ. ඒක තමයි මිනිස් සිතේ ස්වභාවය. අල්ලගන්නමයි ඕනකම තියෙන්නේ, අතහරින්න කැමතිම නෑ.
මරණයෙන් නිදහස් විය හැකිද?
සිත, ආත්මය, මම,.. යන ස්තිර දෙයක් ඇති බව පිලිගන්නා තුරු මරණය පවතී. නිදහස් වීමක් කල නොහැක. නමුත් මේ සියලු සංකල්ප හරයක් නැති බව දුටු පුද්ගලයා මේවා තවදුරටත් තදින් අල්ලාගෙන නොසිටී. ඔහු ඉන් නිදහස් වේ. (පුද්ගලයා කියන්නෙත් දෘෂ්ඨියක්.)
මිනිස් සිත යනු මිනිස් මොලයේ ක්රියාකාරිත්වය/දියුනුව නිසා ඇතිවූ දෙයකි. ජීවී පරිනාමය තුල මිනිස් මොලය අන් සත්වයන්ට වඩා වැඩි ප්රමාණයෙන් පරිනාමය විය. මිනිසා තුල හටගත් නිර්මානශීලී හැකියාව නිසා මිනිස් චින්තනය දියුනු විය. ලොව අන් කිසිම සත්වයෙකුට නැති චින්තනය මිනිසා සතු වූයේ ඔහුගේ නිර්මානශීලී ජීවන චර්යා හේතුවෙනි. මානව පරිනාමය ගැන දන්නා ඕනෑම කෙනෙකුට එය මනාව පැහැදිලි වේ.
චින්තනය දියුනු වීමත් සමග මොලයේ ක්රියාකාරීත්වය වේගවත් වී මන-නම-මම එකිනෙකට පැටලුනු නූල් බෝලයක් සේ ලිහාගත නොහැකි ලෙස සංකීර්ණ විය. කෙනෙක් සිටින බව මොයල විසින් ප්රත්යක්ෂ කෙරින. එම සිත සයවෙනි ඉන්ද්රිය ලෙස සැලකීමට පටන් ගත්හ. ඇත්ත වශයෙන්ම සිදුවූ මොලයේ තොරතුරු සන්නිවේදන ක්රියාවලිය මිනිසා නොදුටී.
දිගට දිගට පවතින සිතක්/ ආත්මයක් පිලිබඳ සංකල්පය ලොව ව්යාප්ත කරන ලද්දේ ආගම් විසිනි. එක එක විදියට විස්තර කරනව එක එක ආගම් වල.
මෙම කාරනය අද සමාජය තුල කතාබහවීමට පටන් ගෙන ඇත. නමුත් මෙය අවුරුදු තිහක් තරම් පැරනි මාතෘකාවක් බව බොහෝ දෙනා දනී. හැබැයි ඒ වකවානුව තුල රටේ තිබූ වාතාවරනය,සම්පත් හා දැනුම හිඟකම නිසා මෙය සමාජය විසින් අමතක කරන ලදී. අද කතා කරන්න හිතුවේ වෙන මොකවත් ගැන නෙවෙයි රටේ අද්යාපන ආයතන තුල සිදුවන අපරාධ පිලිබඳවයි. මේකට ප්රසිද්ධ නමක් දාගෙන තියනව නවක වදය කියල. රැග් එක කිව්වම කවුරුත් දන්නව. හැබැයි මේක එන්ගලන්තේ පටන් ගත්තට ඉතාම අසික්ඛිත විදියට නොයෙකුත් විකුර්තීන් එකතුකරගෙන කරගෙන යන්නේ මේ ලංකාව කියන රටේ. උන් ඒකට ශාරීරික, මානසික හා ලිංගික හිංසනය එකතු කරල අමානුශික වධබන්දනයන්ට නවක සිසුන් ලක්කිරීමේ වැඩපිලිවෙලක් හදාගත්තා. මානසික රෝගීන් බහුල ලංකාව වැනි රටක මානසික රෝග තමන්ට ලැබුනු වරප්රසාදයක් යැයි සිතන මිනිසුන් සිටින රටක මෙවැනි දෑ සිදුවීම අරුමයක් නොවේ.
දැන් කෙලින්ම ආපු කාරනයට බහිමු, මම කියන්න හදන්නේ ඇයි මේ නවක වදය (අමානුශික වද බන්දන ක්රියාවලිය) පවතින්නේ සහ මෙයට පිලියම් මොනවාද යන්නයි. නවක වදයේ ප්රබේධ කීපයක් ඇත. එකක් දිවා කාලයේ සිදු කෙරෙන ඔරියන්ටේෂන් ප්රෝග්රෑම් එකයි. මෙය තුලදී නවකයා මානසික වදබන්ධනයට ලක්වීම හැරෙන්නට වෙනත් අතවරයක් විදු නොවේ. නවකයාට කඳුලු එනකන් චාචික හින්සනය පමනක් සිදුකිරීමට අපරාධකරු වගබලා බනී. දෙවැන්න වාචික හින්සනය් සමග කෙරෙන ශාරීරික හිංසනයයි. මෙය බොහෝ විට සිදුවන්නේ ශිෂ්ය නේවාසිකාගාර තුලයි. අපරාධකරුවා විසින් සූක්ෂම ලෙස තම කතාවෙන් තමාට නතුකරගන්නා අපරාධකරුවා විසින් වින්දිතයාගේ ආත්ම අභිමානය පලමුව බිඳදමයි. මානසික ශක්තිය බිඳදමයි පසුව අපරාධකාරයාගේ අනට අවනත වන බලුකුක්කන් ගානට පත්කර ගනී. මෙන්න මේ අවස්ථාවට පත්ව අසරණ වූ වින්දිතයෙකුට මානසික හා ශාරීරික වද දීමෙන් ස්වයන්වින්දනයක් ලැබීම අපරාධකරුගේ අරමුණයි. නවකවදයේ තුන්වැනි ආකාරය දැන් බලමු. මේ අවස්ථාවට මුහුනදෙන වින්දිතයන් බොහෝවිට මානසික හා ශාරීරික ආබාධයන්ට ගොදුරු වී ජීවිත කාලයම විඳවීමට තරම් මේ ක්රියාවලියන් දරුනු වේ. වින්දිතයා පමණක් නොව අපරාධකාරයාද ජීවිතකාලයක් මානසික ආබාධවලින් පෙලෙන් අවස්ථා ඇත. දෙවන අවස්ථාව පසුකරන අපරාධකරුගේ මානසික විකුර්තියේ ප්රමානය අනුව තුන්වන අවස්ථාවට ගොදුරුවන වින්දිතයා හින්සනයට ලක්වේ. ඒ කෙසේදයත් අපරාධකරු දිගින් දිගයම වධදීමේ ක්රියාවලියට සම්බන්ධ වීම තුලින් ඔහු එයට ඇබ්බැහි වීමක් සිදුවේ. නව වධබන්ධනයන් අත්හදා බලීමට යොමුවේ. මේවේ බොහෝ විට විකුර්ති ලිංගික ආසාවන් සමග එකට එකතුවී ඇතිවන මානසික ආසාවන් වේ. වින්දිතයා දිවිනසා ගැනීම දක්වා දරුනු ආකාරයට මෙය ක්රියාත්මක වන අවස්ථා අපකීර්තිමත් ලාංකික ඉතිහාසය තුල උදාහරන ඇත.
දැන් බලමු මෙවැනි විකුර්තීන් ලාංකීය ශිෂ්ය සමාජය තුල ඇතිවන්නේ කෙසේද කියල. බොහෝ විත ඔවුන්ගේ සමාජ අත්දැකීම තමයි මේකට හේතුවෙන්නේ. හුදකලා සිද්ධි කීපයක් හැරුනු විට සිසුන්ගේ මානසික විකුර්තිය ඇතිවෙන්නේ ඔවුන්ට කලින් වතාවේ විඳීමට විදුවූ නවක වදය නිසායි. ඒක වෙන්නේ මෙහෙමයි නවක වදයට දරුනුවටම හසුවන්නන් නේවාසිකාගාර තුල වදබන්ධනයට හසුවූවන් වේ. ඔවුන්ගේන් අඩකට පමන ඔවුන්ට විඳීමට සිදුවූ වධබන්ධන පිලිබඳව ඇත්තේ සමාජ වෛරයකි. ඔවුන්ගෙනුත් අඩකට කෙලින්ම මානසික විකුර්තියක් සිදු නොවේ. ඔවුන්ට මෙය බලපානේ පසුකාලීනවයි. ඉතිරිය ඒ කියන්නේ හතරෙන් එකක් කෙලින්ම මානසික රෝගීන් බවට පත්වේ. ඔවුන්ට අනෙකාගේ දුකේදී සතුටු වීම හා විකුර්ති කාමාෂාවන් ඇතිවීම හා සමාජය පිලිඹ්ඳ වෛරය යන රෝග ලක්ෂන පවතී. අවාසනාවට අපේ රටේ මෙවැනි මානසික රෝගීන් හඳුනා ගැනීමට හෝ ප්රතිකාර වලට යොමු කිරීමට යාන්ත්රනයක් නැත. එමනිසා වෙන්නේ කුමක්ද? අනාගත පරපුරට මේ රෝගය උරුම වීමයි. මේවැනි රෝගීන්ට සෝසියෝපාත් සහ සයිකොපාත් කියල කියනව. හැබැයි විශ්වවිද්යාල තුල මොවුන් හැසිරෙන්නේ තමන්ට වඩා පොරවල් නෑකියල හිතාගෙන, තමන්ට ලෙඩක් තියන බව බොහෝ මානසික රෝගීන්ට තේරෙන්නේ නෑ.
ඉහත කතාකල මානසික රෝගීන් ගැන තවදුරටත් විස්තර කරන්නම්. ඔවුන් බොහෝවිට අහින්සක පෙනුමෙන් යුක්තයි. වෙන්කර හඳුනා ගැනීම අසීරුයි (ඇස් දෙක තුලින් හඳුනාගත් හැක). මොවුන්ගේ විකුර්ති ආශාවන් ඉටුකර ගැනීමට අනුගමනය කරන ක්රියාමාර්ගයන් ටිකක් කියන්න කැමතියි. එය ඔවුන්ගෙන් ප්රවේසම් වීමට ඔබටත් පිටුවහලක් වෙයි. මොවුන් මුලින්ම සුහදව කතාකර ඔබ ගැන තොරතුරු ලබා ගනී. පසුව ඔවුන්ගේ පුරාජේරුව ඔබට කියා ඔබව දැලේ දා ගැනීමට කටයුතු කරයි. ඔබව නතු කරගැනීමට පහසු බව දැනගතහොත් නොයෙක් උපක්රම යොදා නතු කර ගනී. ඉන් පසුව ඔබට වඩා ඔවුන් උසස් බව සහ ගරු සැලකිලි කලයුතු බව දැනුවත් කරයි. ඉන්පසු කුමන හෝ කාරනයක් තුලින් ඔබව යටපත් කර පීඩනයට පත්කරයි. මෙතනදී මූලික වෙන්නේ ඔබගේ මානසික ඒකාග්රතාව මොවුන් විසින් බිඳ ඔබගේ ආත්මාභිමානය බිඳීමයි. ඔබ යටකරන්නේ මොවුන් මෙන්න මේ අවස්ථාවේදීය. මේ අවස්ථාවට හසුවී ඔබගේ අභිමානය විනාෂ කරගතහොත් නම් ඉතින් ඔබට ගැලවීමක් නැතිව යයි. මෙවැනි මානසික විකුර්තිකයන්ගේ බුද්ධිය මේ අවස්ථාවලදී ඉතා සූක්ෂම බව පරීක්ෂන තුලින් සොයාගෙන ඇත. තමාට නතුකරගත් වින්දිතයා තුලට බලපෑම් කිරීමට කලින් භීතියට හා මානසික වියවුල්තාවයට පත්කීරීමට ඔහුන් ඉතා සමර්ථයෝය. උදාහරනයක් ලෙස මෙවැනි අපරාධකරුවන් ගොදුර ඉදිරියේ වීරයන් ලෙස රඟපෑම, යක්ෂාවෙශයක් රඟපෑම, අසල ඇති ඩෙස් පුටු වලට අතින් පයින් ගැසීම තුලින් ගොදුර බියට පත් කරයි. මානසිකව කලබලයට තැතිගැන්මට පත්කර ඉන් ප්රයෝජනය ගනී. ඔබට කෙදිනක හෝ මෙවැනි අවස්තාවකට මුහුන දෙන්න සිදු උනොත් පලමුව කල යුත්තේ නිරවුල් මනසින් සිටීමට උත්සාහ ගැනීඉමයි. මෙවැනි රෝගීන්ගේ චර්යාව ගැන මනා දැනුමක් ලබාගෙන සිටීමද ඔබට සිදුවිය හැකි හානිය අවම කිරීමට හේතුවිය හැක. අවාසනාවකට අපේ රටේ සමහර ලමයි අම්මල තාත්තල මල් වගේ හදල තියන නිසා මෙවැනි අවස්ථාවලට මූනදෙන්න හැකියාව නැතිවෙනව. උන්ගේ ගොදුරු බවට පත්වෙනව. මතක තියාගන්න ඕන වැදගත්ම කාරනව ඔබව තමන්ට නතු කරගැනීමට නොහැකිබව දැනගතහොත් මෙවැනි අපරාධකරුවන් ඔබපසුපස නෑවිත් වෙනත් ගොදුරක් පසුපස යයි. ඔබට යම් අමිහිරි අද්දැකීමකට මූලදෙන්නට සිදු උනොත් එය ඔබේ වරදක් ලෙස භාර නොගන්න.
සමාජයේ නවක වදය ගැන තියන මිත්යා මත මොනවද කියල බලමු. එකක් තමයි මේකෙන් පුද්ගල සම්බන්ධතා වැඩිවෙන බව සහෝදරත්වය වැඩිවෙන බව. ඒක අමු මිත්යාවකි. මම මේ ඊනියා ජේෂ්ඨ උත්තමයන්ගේ අහන්න කැමතියි, සම්බන්ධකන් වැඩිවෙන්න කියල අයියල නංගිල අක්කල මල්ලිල ඇඳුන් ගලෝගෙන ඉන්නවද තොපේ ගෙවල් වල. ලිංගික ඉරියව් රඟපානවද තොපේ ගෙවල් වල. ලිංග් ඉන්ද්රියන් වල පෑන් බට ගහගෙන ඉන්නවද තොපේ ගෙවල් වල. මෙක මේ මානසික විකුර්තියකින් පෙලෙන් අතලොස්සක්ගේ නපුන්සක වැඩ. දැන් මේක සමාජයේ තියනවනේ අපි මේ කොච්චර කෑගැහුවත්. දැන් බලමු කොයි වගේ ජේෂ්ඨ උත්තමයොද මේක ඉස්සරහට ගෙනියන්න දෙන්නේ කියල. එක කට්ටියක් තමයි කුඩා කල වෙනත් අයගේන් මානසික හෝ ලිංගික හිංසනයට ගොදුරු වී ඇති අය. අනිත් කට්ටිය තමයි තමන් විරූපී හෝ ආබාධිතයි කියල හීනමානය ඇති අය. තවත් කන්ඩායමක් තමයි කුඩා කල සිට දැඩි ආර්තික අපහසුතා වලින් පෙලී පීඩනයට පත්වූවන්. තවත් පිරිසක් තමයි ඈත ගම් වල කුල ගෝත්ර ක්රමයන් තුලින් පීඩනයට පත්වූවන්. තව ඉන්නව ආගමික පූජකයන් ලෙස කලක් ජීවත්ව සිට මානසික හා ලිංගික අසහනයෙන් බොහෝ කලක් පීඩනයෙන් සිටි අය. මෙන්න මේ වගේ විශේෂ චරිත තමයි මේ අනිත් අයගේ දුකේදී සතුටු වෙන අපතයන්. මුන්ට ක්ෂනිකව කලින් කිව්ව මානසික විකුර්තිය ඇතිවෙනව.
කෙසේ වෙතත් අපි බොරුවට අපේ හැදියාව, සංස්කෘතිය ගැන පාරම්බානවා. හැබැයි ඉගෙනගන්න වයසේ තරුන ලමයි මානසික විකුර්තිකයන්ගේ කාම විකුර්තිකයන්ගේ ගොදුරු වෙන්නට ඉඩ හැරල බලන් ඉන්නව. මේක සමාජයක් ලෙස පත්ව ඇති පරිහානියක් කියලයි මට පේන්නේ. සමාජයක් ලෙස මෙයට එරෙහිවීමට කාලය උදාවී ඇත.
මේක ලියන්න හිතුනේ පොඩි සිද්ධියක් නිසා. ඔන්න මන් පාඩුවේ හන්දියක් ලඟින් යනකොට ඇහෙනවා ඉස්ලාම් පල්ලියකින් මහා අඳෝනාවක්, මට නොතේරෙන මොනවදෝ භාසාවකින් ඔවුන් කරන්නේ තමන්ගේ අනුගාමිකයන්ට යාච්ඥාවකට කරන බැගෑපත් ආයාචනයක්. ඒක කොච්චර බැගෑපත් ආයාචනයක්ද කියනවනම් අහලකින් යන්න බෑ සද්දේ. මට හිතුනා ලංකාව වගේ ගොබ්බයෝ ඉන්න රටක් මෙහෙමත් සද්දෙට බැගෑපත් වෙලා තමන්ගේ අනුගාමිකයොන්ට ආගම මතක් කරවල දෙන්න ආගම් වලට වෙලා තියනවනේ කියල. හැබැයි තව පැත්තකින් හිතුනා ඔය අනුගාමිකයෝ එකතු කරන්න මෙච්චර සද්දෙට අඳෝනා තියන්න ගියාම අනිත් අහින්සක මිනිස්සුන්ට ගොඩක් හින්සා වෙනව කියල. මුන්ගේ සද්දේ උහුලගෙන ඉන්න බැරි තරම් ඒ අවට මිනිස්සු ගැන අනුකම්පාවක් හිතුනා. මේ වගේ සද්ද කරල අනිත් අයට හින්සා කරන එක ගොඩක් රටවල නවත්තල තියෙන්නේ. ඒ අතින් ලංකාව ඉන්නේ තාම ගල් යුගයේ. හැබැයි මේ ගල් යුගයේ ඉන්න මිනිස්සු විද්යාවට ගරහන ගමන් විද්යාවෙන් හොයාගත්තු ලවුඩ්ස්පීකරය යහමින් ප්රයෝජනයට ගන්න එක තමයි විලිලැජ්ජ නැති කාරනේ.
දැන් මේ සිද්ධියෙන් කෙනෙකුට කොහොමද හිතෙන්නේ ඉස්ලාම් ආක්රමනයක් තමන්ගේ රටට තියනව කියලා. කෙනෙකුට කියන්න පුලුවන් ඕක ඔය ආගමේ වැඩපිලිවෙලක්නේ ඕකුන් ඔය සද්දෙට අඳෝනා කලාට කාටවත් කරදරයක් වෙන්නේ නෑනේ කියල. හැබැයි මට හිතුනේ මෙහෙමයි, තමන්ගේ ආගම අදහන එක තමන්ගේ වැඩක්, මොකටද අනිත් මිනිහට ඇහෙන්න සද්දෙට දාලා තමන් අහවලාගේ ආගමේ එකෙක්ය කියලා අඬබෙර ගහන්නේ. දැන් මේ කෙන් මොකද වෙන්නේ එහෙම කෑගැහුවම, අනිත් මිනිහා හිතනවා යකෝ මූ එන පොටනම් හොඳ නෑ මූ අපිට ඇහෙන්න වැඩිපුර සද්දේ දාන්නේ ඕනකමින් අපිව අපහසුතාවෙට පත්කරලා එහෙම කරන්න අපිටත් පුලුවන්ය කියන එක පෙන්න අපිට ඒත්තු ගන්නනය කියල. ඔන්න එතකොට තමයි ආගමික ආක්රමනයක් ගැන අදහස මිනිස්සුන්ට මතුවන්නේ. ඒකත් හරිනේ, පාඩුවේ ඉන්න අහින්සක මිනිහෙකුට වෙන එකෙක්ගේ ආගමය කියන අඳෝනාවක් බලෙන් අස්සවන්න ගියාම එහෙම හිතෙන එක සාධාරනයිනේ.
දැන් එතකොට මේ අඳෝනා තියල තමන්ගේ ආගම අනිත් උන්ටත් ඇහෙන්න අදහන එක හරිද? ඒක ශිෂ්ටසම්පන්න සමාජයකට උචිත දෙයක්ද? කොහෙත්ම නෑ සමාජයක් ශිෂ්ටසම්පන්න වෙනව කියන්නේ ඕකට නෙවෙයි සැමට නිදහසේ සිටිය හැකි වෙන ලෙස අනිකාගේ නිදහස ගරු කරමින් ජීවත් වෙන තරම් විනයක් මිනිස්සු තුල ඇති වෙන එක. දැන් පල්ලියේ අඳෝනා තිබ්බම ඒක නැතිවෙනවද කියල ඇහුවොත් මොකද කියන්න ඕන? කියන්න ඕන මේකයි, ආගම අදහන එක ඔබේ පුද්ගලික දෙයක් ඒකට අපගේ කිසින අමනාපයක් නෑ, හැබැයි තමන්ගේ පුද්ගලික දේවල් අනිත් අයට ඇහෙන්න දෙන්න තියාගන්න එපා ඒක ශිෂ්ට බවෙන් ඇත්වීමක් කියල. ආපහු ඇහුවොත් අපෙන් ඒක කොහොමද ශිෂ්ට බවෙන් ඇත්වීමක් වෙන්නේ කියල මෙහෙම කියපන්. තමන් පුද්ගලිකව පාවිච්චි කරන දෙයක් අනුන්ගේ ඇඟේ ගැගීම එතරන් ශිෂ්ට දෙයක් නෙවෙයි, උදාහරනයක් විදියට තමන් පාවිච්චි කරපු කොන්ඩම් එක අල්ලපු ගෙදර එකාගේ මිදුලට දැම්මා වගේ වැඩක් ඕක. ඊට පස්සේ අපෙන් අහයි උඹ අපේ ආගම කොන්ඩම් එකකට සමාන කලාද කියල. උත්තරේ ඔව්, දෙකෙන්ම කරන්න එකවගේ දෙයක් දෙකම පුද්ගලික කාරනා වලට යොදාගන්නේ.
ගොඩක් දෙනෙක් හිතන් ඉන්නේ ගහකින් ගෙඩියක් වැටෙන්නේ ගුරුත්වාකර්ශනය නිසා කියලා. ඒවගේම ගොඩක් හින්දු,ජෛන,බෞද්ධ ආගමේ අය හිතන් ඉන්නේ මිනිහෙක් ගහෙන් වැටෙන්නේ කර්මය නිසා කියල. තවත් කාරනා තියෙන්න පුලුවන් මිනිහෙක් ගහෙන් වැටෙන්න අනුමාන කල හැකි. හැබැයි ගහකින් ගෙඩියක් වැටීම විස්තර කිරීමට ගන්නා සංකල්ප තුල කර්මය පව්-පින් වගේ ඒවා යොදා ගන්නේ නෑ. හැබැයි නිමිහෙක් හෝ සතෙක් වැටීම පිලිඹඳ පැහැදිලි කිරීමේදී සමහරු යොදාගන්නේ ඔය කලින් කිව්ව ආගමික සංකලප. ඒකත් මිනිසා කියන්නේ විශේෂ ආගමික සංකලප යටතේ විස්තර කරන්න පුලුවන් සතෙක් සමහරු හිතන් ඉන්න විදියට. පරිසරයේ වෙන සිදුවීම් විස්තර කිරීමට යොදාගන්නා මේ සංකල්ප ඇත්තටම හරි ඒවාද? මේක ටිකක් අමාරු ප්රශ්නයක් මොකද මිනිස්සු මේවා හැදුවට ගොඩක් දෙනෙක් මේවා විස්වාස කරනවා විනා ඇත්ත මොකද්ද කියල හොයන්න යන්නේ නෑ. හේතුව ඒව ගැන හොයන එක ටිකක් වෙහෙසකාරී වැඩක් ඒවගේම මේවා ඉන්ද්රියන්ට ගෝචර නොවුනු තරමක් ගැඹුරු කාරනා විදියට සමාජයේ සම්මත කරගෙන තියන එකත්.
වස්තුවක් පොලවට වැටීම (ඇදගැනීම) පැහැදිලි කිරීමට තියන නිවැරදිම පැහැදිලි කිරීම ගුරුත්වාකර්ශනය කියන සංකල්පය නොවේ. ඒ පිලිඹඳ තවත් මතයන් තියෙන්න පුලුවන්. එය එක ආකෘතියක් පමණයි. හැබැයි ඒ එකක්වත් නිසා නෙවෙයි ගහකින් ගෙඩියක් වැටෙන්නේ. එහෙනන් මොකද්ද ඇත්ත කියල මිනිස්සු ප්රශ්න කරනව දැන්, මොකද තමන් පිලිගන්න මතවාදය වැරදියි කියනවට කවුරුත් පිලිගන්න කැමති නෑ. ඒවගේම තමයි කර්මය කියන සංකලපයෙනුත් කෙරෙන්නේ ඔයවගේ වෙනත් ආකාරයේ සංසිද්ධියක් පැහැදිලි කිරීමක්. හැබැයි ඒක මිනිසාට හා වෙනත් සතුන්ට අදාල කරගන්න එකක්. ඒව මිනිස්සු හදාගෙන තියෙන්නේ වෙනත් අවශ්යතාවන් සඳහායි. හැබැයි ඒ එකක් වත් පරම සත්ය නෙවෙයි. හදාගත්තු සංකලප.
ගුරුත්වාකර්ශනය හෝ කර්මය පරම සත්ය නොවෙයි නම් මොකද්ද ඇත්ත කියල මිනිස්සු අහයි. මේවා ඇත්ත නෙවෙයි කිව්වොත් උඹ කොහොමද අපේ ජෛන මහාවීරතුමා හොයගත්තු කර්මයට අභියෝග කරන්නේ? අපේ සර් අයිසැක් නිව්ටන් හොයාගත්තු ගුරුත්වාකර්ශනයට අභියෝග කරන්නේ කියල රන්ඩුවට එන්න පුලුවන් සමහරු. එහෙම රන්ඩුවට ඇවිල්ලත් තියනව ඕන තරන්. දැන් කොතනද එහෙම රන්ඩුවට එන අයට වැරදිලා තියෙන්නේ? වරද වෙලා තියෙන්නේ මිනිස්සු දැනුම ලබා ගැනීමේදී උපයෝගී කරගන්නා ක්රමවේදය තමයි. මිනිස්සු කරන්නේ කවුරුහරි හරියි කියල කිව්ව දෙයක් පිලිගැනීමට පුරුදුවෙලා එයම පරම්ම සත්ය ලෙස පිලිගැනිමයි. එහෙම නැතුව ඒක එහෙම වෙන්නේ කොහොමද කියල විමර්ශනය කිරීමක් කරලා නෙවෙයි. එතන තමයි වරද. එහෙනන් මොකද්ද හරි එක? හරි එක තමයි මේ නොයෙක් තැන් වල භාවිතා වෙන සංකල්ප හදලා තියෙන්නේ ඒ ඒ සංසිද්ධි පැහැදිලි කිරීමට බව. ඒවාගේ ඇති හරියක්වත් වැරදියක්වත් නැති බව. නිකන් මිනිසා නිර්මානය කරගත්තු දැන්මක් පමණක් බව.
දැන් මේ තියන ආකාරය තියන ආකාරයෙන් දැකිය හැකිද කියන ප්රශ්නය එනවා. කොහෙත්ම බැහැ. කුමන ආකාරයක් හෝ දැනුමක් නිර්මානය වෙන්නේ සතාට (තමාට) සාපේක්ෂ්වයි. තමන් තුලින් පරිසරය ග්රහනය කරගන්නා අකාරය කෙනාට සාපේෂයි. එමනිසා නිරපේක්ෂ සත්යයක් කිසිවිටකත් නිර්මානය නොවේ. හැමදෙනාම නිර්මාන කරන්නේ සාපෙක්ෂ සත්යයන් හෝ අසත්යයන් වේ. ඒ තියන ආකාරයට තම තමන්ගේ අර්ථකථන දීමට යාමේදී සිදුවන සාපේක්ෂ බව නිසාය. එහෙමනම් දැනට නිපදවාගෙන තිබෙන දැනුම අසත්යද? ඒවා අසත්ය ලෙස බැහැර කල යුතුද? දැනට නිපදවාගෙන තිබෙන දැනුම සම්මුතීන් ලෙස තබාගෙන ඒ ඒ සංසිද්ධි මිනිසාට තේර්ම් ගත හැකි බව වටහාගත යුතුය.
අවසාන වශයෙන් කියන්න තියෙන්නේ ගුරුත්වාකර්ශනය කියන්නේ බොරුවක් නම් කර්මය කියන්නේ පට්ටපල් බොරුවක් බවයි. ඒ මොකද කර්මය බලපාන ඊනියා ආත්මයක් තියනවාය කියන්නෙත් තවත් කවුරුහරි ගොතපු කතාවක් වන නිසාවෙනි. කොහොම උනත් ආගමික දැනුම කියන්නේ එකිනෙකර සම්බන්ධ කර ගොතන ලද කතාන්දර සමූහයක් පමණි. එක බොරුවක් අනිත් බොරුව මත පිහිටයි. එවිට අවසාන බොවුව පට්ටපල් බොරුවකි. අවුරුදු 3000ක් පමණ පැරණි වූ පමනින් කර්මය සත්යවන්නේ නැත. අවුරුදු 300 පැරණි වුන පමණින් ගුරුත්වාකර්ශනය සත්ය වන්නේද නැත. නමුත් එක් දෙයක් කිව යුතුය අදටත් තාක්ෂනික ඉදිකිරීම හා අභ්යවකාෂ තරනයට යොදාගනු ලබන්නේ නිවුටන්ගේ සොයාගැනීම් මිස ජෛන මහාවීරගේ සොයාගැනීම් නොවේ.
මහාචාර්ය නලින් ද සිල්වා මහතාගේ අදහස් වලට යමක් කියන්න හිතුවා. මේ ලිපිය එතුමා ලියූ ‘මගේ සිරුර හා මගේ සරම’ ලිපිය හා බැඳේ. http://www1.kalaya.org/2011/04/blog-post_3590.html
01. මහාචාර්ය නලින් ද සිල්වා හින්දූන්ගේ සංසාරය නම් සංකල්පය දැඩිව විස්වාස කරයි. ඒකාන්තයෙන්ම සත්වයා මැරි මැරී උපදින සසරක් ගැන ලිපි ලියයි. හැබැයි එය ප්රත්යක්ෂ කරගත් ආකාරය කොතනකවත් සඳහන් නොකරයි. නමුත් ඔහු සසර ගැන කියන්නේ මෙසේය //එහි මුළක් ආරමිභයක් ගැන කතාකිරීම තේරුමක් නැති වූවකි.// එනම් එය කතා කර වැඩක් නැති බවය. ඉතින් වැඩක් නැති දේවල් කතා කොලේ මොකටද මහත්තයෝ කියල තමයි අහන්න වෙන්නේ.
02. මහාචාර්ය නලින් ද සිල්වා මහතා සිංහල බෞද්ධ ගෝත්රවාදය ගැන ලිපි ලියයි. ඔහු එය අර්ත දක්වන්නේ //සිංහල බෞද්ධයන්ගේ අවසන් අරමුණ නිවණ ය. ඉපදීම, මරණය ආදී සියල්ල ඇත්තේ නිවණ අවබෝධවීමට පෙර ය. නිවණ අවබෝධවීමෙන් පසු නැවත ඉපදීමක් නැත.// කියායි. ලෝකයේ පවතින සත්ව විශේෂ මිලියන දෙකක් පමණ අතුරින් හෝමෝ සේපියන් සේපියන් සතා මොහු තවත් උප විශේෂයකට(සිංහල බෞද්ධ) බෙදා ඇත්තේ කතා පොත්වල ඇති සංකල්ප උපයෝගී කරගෙන මිස ප්රත්යක්ෂයෙන් නිවන දැකගෙන නොවන බව ඔහුම ලියා තිබීම විහිලුවකි.
03. ඔහු තව දුරටත් සසර අවුරුදු 3000කට පෙර හින්දූන් විසින් අර්ථ දක්වපු විදියට අර්ථ දක්වයි //අප සසර ගමන් කරන්නේ තණ්හාව නිසා ය//. ඒක ඉතින් අමුතුවෙන් ලියන්න ඕන එකක් නෙවෙයි හින්දු දහමේ මූලික සිද්ධාන්තය ඔය කෙබරය තමයි. ජෛන මහාවීර තවත් අඩියක් ඉදිරියට තියල ඕකම ටිකක් සැර වැඩි කරල කිව්වා කර්මය බැඳෙනව කියල සසර සමග. ඔක්කොම හුදු සංකල්ප විතරයි. මහාචාර්ය නලින් ද සිල්වා මහතාට නොතේරෙන්නෙත් ඒකමයි.
04. දැන් ප්රධාන මාතෘකාවට බහිමු, සරම සහ සිරුර ගැන. ඒ මහතා කියන්නේ සරම සිරුර මාරු කරමින් කීපදෙනෙකුට භාවිතා කල හැකි දෙයක් බවත්. මනසත් ඒ හා සමාන මොකක් හරි බවත් කීමට උත්සාහ කරයි. // මගේ මනස හා මගේ සරම අතර ඇති වෙනස කුමක් ද? මගේ සරම යන්න අනෙකෙකුටත් අවශ්ය නමි ඇඳිය හැකි ය. මගේ සරමට මා නැතිවත් පැවතිය හැකි ය.// හැබැයි හරියටම කියා නැත්තේ ටක්කෙටම යමක් කිව්වොත් බොරු වැල්වටාරම් දිගින් දිගට කියාගෙන ඉන්න අමාරු නිසා විය යුතුයි.
05. මහාචාර්ය නලින් ද සිල්වා මහතා හින්දූන්ගේ ආත්ම සංකල්පයට පණ දෙමින් කියා සිටින්නේ භෞතික ශරීරය නිසැකවම ආත්මයක් හා සම්බන්ධ බවයි. //මවු කුස තුළ වැඩෙන සත්ව කළලයක් යමිකිසි කාල පරිචිඡෙදයකින් පසුව තවදුරටත් වර්ධනය වීමට නමි ඒ කළලයට ගන්ධබිබයකු ඇතුල්විය යුතු යැයි සිතමි.// ඉතින් මහත්තයෝ ඕක අවුරුදු 3000ක් පැරනි කෙබරයක්නේ. ඕම ඉතින් අමුතුවෙන් කියන්න ඕනේ නෑ. අලුතින් කියනවනම් අලුත් දෙයක් ඉදිරිපත් කරන්න ඕනේ.
06. ඔන්න දැන් ඒ මහතා ජෛන මහාවීරතුමා සිතන ආකාරයට හිතනවා ඊලඟ චේදයේ.
//එහි දී බීජ නියාමය මෙන් ම කමිම නියාමය ද බලපාන බව පෙනත යයි. වෙනත් වචනවලින් කිවහොත් ප්රාණියා තමන්ට අවශ්ය පරිදි, එනමි කුසලාකුසල ශක්තියට සරිලන ආකාරයට කළලය වෙනස් කරයි. කළලයේ අවශ්යතා පරිදි සුළු වශයෙන් වුවත් නාමය ද වෙනස්වන්නේ යැයි අපට සිතිය හැකි ය.//
එනම් කර්මය අනුව හොඳ නරක ප්රතිඵල ලැබෙන බව සිතීමයි. ජෛන මහාවීරතුමා තමයි මේ මතය මුලින්ම කිව්වේ,ආත්මය තුලට කර්මය ගලාගෙන එන හැටිත් ඔහු කියල තිබුනා ඒ කාලේ. ඉතින් මහාචාර්ය නලින් ද සිල්වා මහතාට අලුතින් හිතන්න යමක් ජෛන මහාවීරතුමා ඉතිරිකරල ගිය බවක් නම් පේන්න නෑ. එහෙමනම් මේ මහත්තයා කරන්නේ පරණ තැටියක් රත් කිරීම නොවේද.
07. ඒ මහතා මනස ගැම මේ ලිපියේ කතා කරන්නේ ශරීරයෙන් (භෞතිකයෙන් ) පරිබාහිර දෙයක් ලෙසිනි.
//මනස හා සිරුර අතර කිනමි සමිබන්ධයක් තිබිණි ද, ප්රාණියකුගේ සිරුර යන්න ප්රාණියාගෙන් වෙනස් වෙයි. මගේ සිරුර යනු මගේ සරමට වැඩි දෙයක් නො වෙි. මා හා සිරුර යනු එකක් නොව දෙකකි.// මනස යනු සතා හදාගත් සංකල්ප වලින් තවත් එකක් පමණක් බව ඒ මහතා නොදනීද නැත්තන් කතාවේ ඉතුරු ටික ගෙතීමට ඒම සංසිද්ධිය අදාල කරගත්තද යන්න නම් ප්රශ්නයකි.
08. ඒ මහතා ලිපිය අවසානයේ ප්රශ්න කරන්නේ ජීවය නිර්මානය කිරීම බටහිර විද්වතුන්ට නොහැකි වී තිබෙන්නේ ජීවය/ආත්මය ඔවුන් නොදන්නා කම නිසා කියාය.
//බටහිර විද්යාඥයන්ට ප්රාණියා යන්න කෙදිනකවත් තේරුමිගත හැකි සංකල්පයක් ද? කාබනික වස්තුන්ගෙන් ජීවය නිර්මාණය කිරීම එතරමි ප්රශ්නයක් විය නො හැකි ය. එහෙත් මෙි ජීවයට ප්රාණය දෙන්නේ කෙසේ ද?// අද මනු සතාට මුහුන පාන වෙන ප්රශ්න ඕව නෙවෙයි. 2050 වන විට ලෝක ජනගහනය තවත් බිලියන 2කින ඉහල ගිය විට ඇතිවෙන සම්පත් හිඟය වගේ ප්රශ්න වලට ඒ මහතා කියන්නේ කුමක්ද? පිටසක්වලින් ආත්මයන්/ජීවයන් ගන්දබ්බයින් ලෙස ඒම තහනම් කිරීම වැනි ගොබ්බ කතාවක් කීමට ඉඩ ඇත.
ඇත්තටම බුදුන්(සම්මත වචනය) නිවනක් දේශනා කලාද නැත්තන් හේතුඵල දහමක් දේදනා කලාද? නිවන කියන්නේ තවත් එක ආගමික සංකල්පයක් විතරයි. බුදුන් දේශනාකල හේතුඵල දහමදකින්නා ඔය කියන ඔක්කොම සංකල්ප දකී. ඔහුට ආයේ නිවනක් අමුතුවෙන් ඕන වෙන්නේ නෑ. මොකද ඒව ඔක්කොම හැදෙන තැන දැක්කට පස්සේ.
බුද්ධාගමේ නිවන නැවත ඉපදීමෙන් තොර මෝක්ෂය ලඟාකරගැනීමයි. එය හින්දු දහමේ මූලික තියරියයි. සිද්ධාර්ත ගෞතම නම් දාර්ශනිකයා හින්දු සහ ජෛන දර්ශන වල එන නිර්වානය/මෝක්ෂය නොහොත් නැවත ඉපදීමෙන් මිදී සංසාර චක්රය කෙලවර කිරීමක් වැනි ගොබ්බ කතාවක් කිව්වේ නැත. එය පසුකාලීන බුද්ධාගම නම් ආගම නිර්මානය කය අය විසින් ගොතන ලද කතාන්තරයි. සංසාරය තියා මම කිය ස්ථිර එකෙක්වත් නැති බවයි එතුමන්ගේ දර්ශනය (නමුත් සම්මුතිය තුල මම සිටී). ලෝකය යනු තමන් මවාගත් සංකලප එකතුවක් යනුයි එතුමාගේ දර්ශනය.
බුද්ධාගමේ,සහ හින්දු ආගමේ නිවන ඇත්තේ සංසාරය නම් චක්රය කෙලවර වීමයි. නමුත් බුද්ධ දර්ශනයේ මේ කියන කර්මය හෝ ආත්මයක් නොමැති හෙහින් එකී නිවනක් නොපවතී. බුද්ධ දර්ශනය දුක්ඛ සත්ය මත පදනම් වේ. එනම් ආත්මයක් නොමැති බවත් කර්මය කරන්නෙක් හෝ කරවන්නෙක් නොමැති බවත්ය. බුද්ධ දර්ශනය තුල සංකල්ප වලට වැඩි තැනක් නැත. සන්කල්ප (නිවන/ සම්සාරය/ එන ආත්මේ/ ගිය ආත්මේ/ මේ ආත්මේ/….) සංකල්ප විදියට දැක යථාර්තය වටහාගැනීමම නිවන නොහොත් නිවීම පුද්ගලයෙකුට ලඟාකරයි. බුද්ධ දර්ශනයේ හරය ඇති පටිච්චසමුප්පාදය තුලින් තහවුරු වන්නේ තමන් කියා හදාගෙන සිටින රාමුවක් මිස තමන් කියා මැරි මැරී උපදින ආත්මයක් ජීවයක් නොමැති බවය.
නිවන/ සම්සාරය/ එන ආත්මේ/ ගිය ආත්මේ/ මේ ආත්මේ… වැනි සංකල්ප බොරුනම් මේවා ඇයි ලෝකයේ පවතින්නේ කියල ගැටලුවක් එනවා. මේ වගේ සංකල්ප අවුරුදු 3000කට පමන පෙර මනු සතා විසින් හැදුවේ එකල තිබී සමාජ ක්රමය තුල පහසුවෙන් සතාව (මනු සතා) පාලනය කිරීමට. දුප්පත් අසරණ එකාට ඌ දුප්පත් වීමට හේතුව ලෙස මෙන්න මේකයි කියල පට්ටපල් බොරුවක් පිලිගන්න කිව්වා. එදා මිනිස්සුන්ගේ තිබුන නූගත්කමත් එක්ක ඒ ඔක්කොම බොරු විස්වාස කරන්න උන්ට සිදු උනා. පසුව ඒ බොරුටික එකතුකරල ධර්මය කියල නමකුත් දැම්මා. පසුව ඒ බොරුව බොරුවක් බව තේරුන් ගත් සිද්ධාර්ත ගෞතම වැනි දාර්ශනිකයින් මේ බොරු ප්රතික්ෂේප කලා. පස්සේ බොරුව ප්රතික්ෂේප කල කෙනාගෙම නමට තියලා යලිත් එම බොරු ටිකම ප්රචාරය කලා.


Facebook සමාජ ජාල වෙබ් අඩවිය දැන් අපේ සිංහල භාෂාවෙනුත් භාවිත කරන්නට ඔබට හැකියාව ඇත. ඒ සඳහා දකුණු පස පහල ඇති English යන්න click කර ලැබෙන මෙනුවෙන් සිංහල යන්න තෝරන්න. කෙසේ වෙතත් මේ වෙනස කොයිතරම් දුරට ප්ර යෝජනවත් වේද යන්න ගැනනම් සැක සහිතයි. මන්දයත් එහි දැක්වෙන සිංහල වචන සමහරක් සිංහල මව් භාෂාව වන අපටත් ආගන්තුක වීමයි.


ශ්රීලනිප පොහොට්ටුව හමුවීම සිදුවුණේ බඩේ බිජු තියෙද්දී
බදාදා පාර්ලිමේන්තුවේදී ‘පතුරු යන්නට බැණුම් ඇසූ’ ජනාධිපතිවරයා බ්රහස්පතින්දා වන විට සිටියේ කෙන්යාවේ ය. ඒ කෙන්යාවේ නයිරෝබි නුවර පැවැත්වෙන ජගත් පරිසර සමුළුවේ සිව්වැනි සැසිය සඳහා සහභාගී වීම පිණිස ය. බ්රහස්පතින්දා සවස එරට ජනාධිපති උහුරු කෙන්යාටා සමඟ සාකච්ඡාවකට ද සහභාගීවීමට තිබිණි.
එ.ජා.ප.යට එරෙහි පොදු සන්ධානයක් සෑදීම වෙනුවෙන් ශ්රීලනිප – පොහොට්ටු සාකච්ඡා ඇරඹුණේ ද ඉකුත් බ්රහස්පතින්දා ය. අයවැය ඡන්ද විමසීමේදී පොහොට්ටුව සහ ශ්රීලනිපය අතර පාර්ලිමේන්තුවේ ඇතිවූ ගැටුම් නිසා මේ සාකච්ඡාවලදී කුමක් වේදැ’යි යන්න දේශපාලනය සම්බන්ධයෙන් උනන්දු වන සියලු දෙනාගේම අවධානය ද යොමුවී තිබිණි.
පොදුජන පෙරමුණෙන් එම සාකච්ඡාවට ඉඳගත් ජී.එල්ටත්, ඩලස් අලහප්පෙරුමටත් වුවමනා වූයේ ශ්රී ලංකා නිදහස් පක්ෂයේ සාමාජිකයන් පොහොට්ටුවට ආකර්ෂණය කරගැනීමටය. ක්රමානුකූලව පාක්ෂිකයින් දිනා ගැනීමටය. එසේම ශ්රීලනිපයෙන් සාකච්ඡාවට සහභාගි වූ දයාසිරි ජයසේකර ඇතුළු පිරිසට වුවමනා වූයේ ශ්රීලනිපයත්, පොදුජන පෙරමුණත් ඉක්මනින් සන්ධානයකට ඈඳීමටය. ඉන්පසුව එම අලුත් සන්ධානයේ නායකයන් විසින් ඊළඟ ජනාධිපති අපේක්ෂකයා තෝරාපත් කර ගැනීමටය. එමගින් ජනාධිපති අපේක්ෂකයා තේරීමට මහින්ද රාජපක්ෂට තිබෙන අවස්ථාවට සීමා පැනවීමය.
ඒ නිසා ශ්රීලනිපයේ අයත් පොහොට්ටුවේ අයත් යන දෙපාර්ශ්වයම සාකච්ඡා සඳහා හිඳ ගත්තේ බඩේ බිජු තියාගෙනය.
අපි සන්ධානගත වෙනවා නම් ප්රතිපත්තිමය එකඟතාවක් ඇති කර ගන්න ඕනෑ.
ජී.එල්. පීරිස් කිවේය. යහපාලන ආණ්ඩුව විසින් කරගෙන යන ජාතික සම්පත් විකිණීමට, රණවිරුවන් හිරේ ලෑමට, කෘෂිකර්මාන්තය – දේශීය නිෂ්පාදන මෙන් ම දේශීය ආර්ථිකය ද බිඳ වැට්ටවීමට එරෙහි ප්රතිපත්තියක් දෙපාර්ශ්වයටම අවැසි බව පොහොට්ටුවේ මතය විය.
පොහොට්ටු පාර්ශ්වය ‘මෙම කරුණ’ තදින් අවධාරණය කළේ, පැවති යූඑන්පී රජයත් සමග එකතුව ආණ්ඩු කළ කාලයේ ශ්රීලනිපය ජාතික සම්පත් විකිණීම සඳහා සහය දී තිබුණු බැවිනි.
‘‘සන්ධානයක් ඇතිවෙන්න නම් දෙපැත්තෙම නායකයන්ට දෙපැත්තෙම අය ගෞරවයෙන් සලකන්න ඕනෑ. දයාසිරි ජයසේකර මන්ත්රීතුමා අඟුණකොළපැලැස්සේ දී මහින්ද රාජපක්ෂ විපක්ෂ නායකතුමාව විවේචනය කළ එක හොඳ නෑ. ඒ වාගේ දෙයකින් මේ සන්ධාන හැඟීම දුර්වල වෙනවා.’ පොදුජන පෙරමුණ පාර්ශ්වයෙන් අවධාරණය කෙරිණ.
‘‘මම එහෙම දෙයක් කිව්වේ නෑ. මම කළ කතාවක් වැරදියටයි ප්රචාරය වෙලා තියෙන්නේ.’’
දයාසිරි ජයසේකර කීවේ කනගාටුව ප්රකාශ කෙරෙන ස්වරයෙනි.


ඇක්සස් ඉංජිනියරින්ග් පීඑල්සී විසින්, ණයකර නිකුතුවක් සඳහා කොළඹ කොටස් වෙළෙඳපොළ වෙත කර තිබූ ඉල්ලීම අනුමත කර ඇති බව වාර්තා වේ.
මේ අනුව මූලික වශයෙන් රුපියල් බිලියන 3 ක අරමුදලක් සම්පාදනය කර ගැනීම සඳහා රුපියල් 100 බැගින් වූ ණයකර මිලයන 30 ක් නිකුත් කිරීමට සමාගමට අනුමැතිය හිමිව තිබේ. යමේ හෙයිකින් මෙම ණයකර නිකුතුව සඳහා අධි ඉල්ලුමක් ඇති වුවහොත් තවත් ණයකර මිලියන 20 ක් නිකුත් කිරීමට ද සමාගම සැලසුම් කර ඇත.
මේ අනුව රුපියල් බිලියන 5 ක් වටිනා ණයකර නිකුතුවක් දියත් කිරීමට ඇක්සස් ඉංජිනියරින්ග් පීඑල්සී පිඹුරුපත් සකස් කර තිබේ. නොවැම්බර් 12 වැනිදා සිට මෙම ණයකර මිල දී ගැනීමේ අවස්ථාව මහජනතාවට හිමිවනු ඇත.
කෙසේනමුත් ඇක්සස් ව්යාපාරයේ හිමිකරු සුමල් පෙරේරා විසින් රාජපක්ෂ රෙජීමයේ ඉහළ සිට පහල තැනැත්තා දක්වා පගාවට පුරුදු කොට, ඩීල් දමා අන්දවා වලපල්ලට යැව්වා සේම රනිල් - මෛත්රී යහපාලන ආණ්ඩුවද ඩීල් තොගයක පටලවා විනාශ කිරීම අරඹා ඇති බවට පසුගිය සමයේ මාධ්ය මඟින් වාර්තා කර තිබුණි.
එසේම ඇක්සස් ව්යාපාරයේ හිමිකරු සුමල් පෙරේරා සමග ජනාධිපතිවරයාගේ සහෝදරයා වන ඩඩ්ලි සිරිසේන මහතා මෙන්ම අග්රාමාත්යවරයාගේ සහෝදරයා වන චන්න වික්රමසිංහ මහතා ද හෝටල් පරිශ්රතුල ව්යාපාර ගණුදෙනු පිළිබඳ කතා කරමින් සිටිනු දක්නට ලැබුණු බව ද මාධ්ය වාර්තා පලවිය.


නුදුරේදීම ගෑස් මිල ඉහළ යෑමට ඉඩ තිබේ.
ඉදිරියේ දී ගෑස් මිල ඉහළ යෑමට ඉඩ තිබෙන බව ඬේලි මිරර් පුවත්පත වාර්තා කර සිටියි.
ප්රධාන ගෑස් සමාගම් දෙකම, මිල ඉහළ දැමීමක් ඉල්ලා ඇති බවත්, ඊළග කැබිනට් හමුව සදහා එම යෝජනා ඉදිරිපත් කරන බවත් වෙළද අමාත්ය බන්දුල ගුණවර්ධන මහතා පවසයි.
ගෘහස්ථ ගෑස් සිලින්ඩරය මිල වසර පහකින් වෙනස් කර නැත. මිල වැඩි කිරීමක් නොකළහොත්, තමන් බංකොලොත් වීමට ඉඩ තිබෙන බව ප්රධාන ගෑස් සැපයුම් කරුවන් දෙදෙනා විසින් අමාත්යවරයා දැනුම්වත් කර ඇති බව ද පුවත්පත වාර්තා කරයි.


ලන්ඩනයේ අතුල දස්සන පන්සලෙන් සමාජ සත්කාරයක්
ලන්ඩනයේ අතුල දස්සන පන්සලෙන් සමාජ සත්කාරයක්
අප රටේ අඩු ආදායම් ලාභී පවුල්වල දුවා දරුවන්ගේ අධ්යාපනය වැඩිදියුණු කිරීම සඳහා අත හිතදීමේ බලාපොරොත්තුවෙන් ලන්ඩන් නුවර අතුල දස්සන බෞද්ධ මධ්යස්ථානයෙන් දියත් කර ඇති සමාජ සුභ සාධක වැඩකටයුතු මෙවසරේදීද තවදුරටත් පවත්වාගෙන යාමට අදහස් කරන බව විහාරාධිපති පුජ්ය වඳුරඹ කස්සප හිමියෝ පවසති.
මෙම වැඩපිළිවෙල යටතේ පසුගියදා බොරැල්ල අතුල දස්සන විහාරස්ථානයේදී ශ්රී ලංකාවේ ගම්බද පාසල් කිහිපයක සිසු සිසුවියන් සඳහා අවශ්ය පාසල් උපකරණ, පාසල් නිළ ඇඳුම් සඳහා රෙදි සහ ශිෂ්යත්ව පිරිනැමීමේ උත්සවයක් පවත්වනු ලැබිය.
මෙම උත්සවය සඳහා ලන්ඩන් නුවර සිට කස්සප හිමියන් සමඟ එම සුභ සාදක වැඩපිළිවෙල සඳහා අනුග්රාහකත්වය සපයන ලද දොස්තර නිශානි බජ්රමොවිච්,අන්ජු ටමාන්ග්,සල්මා ආර්නෝල්ඩ් සහ අසංක හේමචන්ද්රද සහභාගී වුහ.
අන්ජු සහ සල්මා සේවය කරන ලන්ඩන් නුවර එස්තරික් දන්ත විද්යා සායනය විසින් මෙරම සුභසාදන කටයුත්ත සඳහා ඉතාම කෙටි කාලයක් ඇතුලත බ්රිතාන්ය පවුම් 1200 ක් ( රුපියල් 2,19000.00 ) එකතුකර දුන් බවද අතුල දස්සන විහාරස්ථානයේ සමාජ සුභ සාදක වැඩ පිළිවෙල සඳහා අනුග්රාහකයින් වැඩි වැඩියෙන් ඉදිරිපත්වීම හේතුවෙන් මෙවර පසුගිය වසරට වඩා වැඩි ශිෂ්යත්ව ප්රමාණයක් පිරිනැමීමට හැකිවූ බවද කස්සපහිමියෝ කෘතඥතා පුර්වකව පැවසුහ.
මෙවර ගම්බද පාසල් වලින් තෝරාගත් දරු දැරියන් 80 දෙනෙකුට මෙම පරිත්යාග ලබාදී අත. එම අවස්ථාවට සහභාගිවූ සියලුම දරු දැරියන්, ගුරු මහත්ම මහත්මීන් සහ දෙමාපියන්හට කොළඹ ගංගාරාමය වැඳ පුදා ගැනීම සඳහාත් ගාලු මුවදොර ඇතුළු අනෙකුත් ස්ථාන නැරඹීම සඳහාත් අවස්තාවක් ලබාදී අත. එම චාරිකාව සඳහා සහභාගිවූ සමහර දරු දැරියන් එම ස්ථාන දැක බලාගත් පළමු අවස්ථාව එය බවද ඔවුනට අවශ්ය තෑගි බෝග සහ ශිෂ්යත්ව ලබාදෙමින් කල උපකාර සඳහා කස්සප හිමියන් ඇතුළු සියලුදෙනා වෙත පින් පමුණුවන බවද පැවසුහ.
මෙම අවස්ථාවට සහභාගීවූ බොරැල්ල අතුල දස්සන විහාරාධිපති පුජ්ය අතුල හිමියෝ කස්සප හිමියන් ඇතුළු ලන්ඩන් නුවර අතුල දස්සන විහාරස්ථානයේ සැමට මෙවන් දෑහිතකාමි සමාජ සත්කාරයන් ඉටුකිරීම සඳහා තවදුරටත් ශක්තිය සහ ධෛර්යය ලැබේවායි සුභාශින්ෂණය කළහ. මෙම වැඩකටයුත්ත සඳහා අනුග්රාහකත්වය දැක්වූ සියලුමදෙනාහටත් සහභාගිවූ සැමටත් කස්සපහිමියෝ පුන්යානුමොදනා කළහ.


හිටපු යුද හමුදාපති සරත් ෆොන්සේකාගේ බෑනා වන ධනුන තිලකරත්න අද (19) කොළඹ මහාධිකරණයට භාර වීමෙන් අනතුරුවඔහුට ඇප ලැබුණි.
සුවිශේෂ කරුණු මත ඔහුට ඇප දෙන්නැයි නීතිඥවරයා ඉල්ලා සිටි අතර ඊට පැමිනිල්ලෙන් විරෝධයක් නොවීය.
ව්යාජ සමාගමකින් යුද හමුදාවට අවි සැපයීයැයි කියන සිද්ධියක් සම්බන්ධයෙන් ඔහු අත්අඩංගුවට ගැනීමට නියමිතව සිටියේ 2010 වසරේ දී ය.
ඔහු අත්අඩංගුවට ගන්නා ලෙස ඉන්ටර්පොල් රතු නිවේදනයක් ද නිකුත් කර තිබිණි.
ඔහු උසාවියට බාර කළ නීතිවේදී නිරෝෂණ පෙරේරා මහතා පැවසූයේ සිය ආරක්ෂාව පතා ඔහු සැඟවී සිටි බවයි.
දේශපාලනමෙහෙයුමක්
මේ තාක් කාලයක් බරපතල චෝදනා සහිතව උසාවිය මග හැර ගිය පුද්ගලයෙකුඋසාවියට ඉදිරිපත් වූ සැනින් ඇප ලබා ගැනීම පිටුපස දේශපාලන මෙහෙයුමක්
පවතින බවට අනුමාන පලවෙමින් පවතී.
ෆොන්සේකාගේ දියණියක සමග විවාහ වී සිටින ඔහු එතෙර පදිංචිව සිටි අතර මේ නඩුව ඔවුන්ගේ පවුල් සම්බන්ධකම් වලට දැඩිව බලපාන බව දත් ආණ්ඩුව මේ හරහා සරත් ෆොන්සේකාට දැඩි පීඩනයක් එල්ල කොට ඔහුව නිහඬ කිරීමට ගන්නා උත්සාහයක ලකුණු දක්නට ලැබෙන බවක් දක්නට ඇති බව පවුලට සමීප ආරංචි මාර්ග කියා සිටිති
පක්ෂ මාරු
ප්රජාතන්ත්රවාදී පෙරමුණේ මන්ත්රී ජයන්ත කැටගොඩ ෆොන්සේකා හැරදා ආණ්ඩුවට එක්වෙන විට තමන් මේ පියවර ගන්නේ ෆොන්සේකා ගේ බෑනා නිදහස් කරගැනීමට යැයි
ඔහු ප්රකාශ කල බව මාධ්යයේ පල විය.තමන් ආණ්ඩුවට සහයදීමේදී කොන්දේසි ලෙස ආරක්ෂක ලේකම්වරයා සමගත්, ජනාධිපති මහින්ද රාජපක්ෂ මහතා සමගත් සාකච්ඡා කරනු ලැබුවේ සරත් ෆොන්සේකා මහතාට අහිමිකරනු ලැබු විශ්රම වැටුප ඇතුළු වරප්රසාද යළි ලබාදීමට බව කැටගොඩ මහතා සඳහන් කළේය.
ධනුන තිලකරත්නගේ ඥාති සොහොයුරෙක් වන හෂාන් තිලකරත්න එක්සත් ජාතික පක්ෂය හැරදා ආණ්ඩුවට එක්වුනේ ධනුනට යම් සහනයක් ලබාදීමට බවත් මීට ඉහත වාර්තා විය.
සරත් ෆොන්සේකා මිලදී ගත හැකිද?
සරත් ෆොන්සේකාට විශාල සෙනගක් නැතත් ඔහුට සෙනගට බලපෑම් කිරීමේ හැකියාවක් ඇත.
මේ ගැන හොඳින් දන්නා ආණ්ඩුව ඔහුගෙන් කරණමක් අපේක්ෂා නොකරත් ඔහුව තරමක් නිෂ්ක්රීය කොට නිහඬ කිර්රෙම්ට මේ නඩුව භාවිතා කල හැකි නම් එසේ කිරීමට පසුබට නොවනු ඇත.
ජයන්ත කැටගොඩ මන්ත්රීවරයා කියනා සේ දේශපාලනයේ සදාකාලික සතරන් නොමැත.
අනෙක් අතට ෆොන්සේකා ගේ අතීත වාර්තාව දෙස බලන විට තමන්ගේ පවුල වෙනුවෙන් යම් සහනයක් ලබා ගැනීමට උපක්රම ශීලීව කටයුතු කිරීමට ඉඩ තිබෙතත් ඒ වෙනුවෙන්
තමන්ගේ ආත්මය විකුණා නිහඬ වීමට හෝ කරණමක් ගැසීමට ඇත්තේ අල්ප ඉඩකි.මන්දයත් ෆොන්සේකා ගේ කීර්තිනාමය යනු ඔහුගේ දේශපාලන ප්රග්ධනයයි.


ඇමරිකානු හමුදාවේ ලුතිනන් ජනරාල් වරයෙකු සහ ඉන් පසු ආරක්ෂක උපදේශක ලෙස ද සිටි Michael T. Flynn පසුගිය සති අන්තයේ සම්මන්ත්රණයකට සහභාගී වී සිටියේය.
සම්මන්ත්රණයේ සංවිධානයේ සහ සහභාගිත්වයේ සියලු දෙනා QAnon group හි ආධාරකරුවන් වූවේය. QAnon යනු සමාජ මාධ්ය ජාල හරහා ක්රියාත්මක වන කුමන්ත්රණ න්යායන් (conspiracy theory) විශ්වාස කරන සහ ප්රවර්ධනය කරන කණ්ඩායමකි.
ඔවුන්ගේ විශ්වාසයට අනුව පසුගිය ජනාධිපතිවරණයේ ඩොනල්ඩ් ට්රම්ප් ජයග්රහණය කර ඇති අතර කුමන්ත්රණයක් හරහා එය වෙනස් කර ඇත. මීට අමතරව ඔවුන්ගේ විශ්වාසයන් අතර ඉතාම විහිළු සහගත දේවල් ද තිබේ. QAnon ආධාරකරුවන් කෙසේ හෝ ආණ්ඩුව ඉවත් කර ඩොනල්ඩ් ට්රම්ප් අතට බලය ලබාදීමට වැඩ කළ යුතු යැයි විශ්වාස කරන්නොය. ඇමරිකාවේ කොංග්රසය පිහිටි කැපිටල් හිල් පාක් ක්රමයට පැමිණියේද මොවුන් ය.
ටෙක්සාස් ප්රාන්තයේ ඩලාස් හි පැවති සම්මන්ත්රණයේ සහභාගී වූවෙක් “මියන්මාරයේ සිදුවූවාට සමාන දෙයක් මෙහි කරන්නේ බැරිවෙන්නෙ ඇයි” කියා ප්රශ්නයක් ඇසුවේ ය. මියන්මාරයේ ඡන්ද ප්රතිඵල අහෝසි කොට හමුදා කුමන්ත්රණයක් හරහා රාජ්ය බලය අල්ලා ගත් සිදුවීමට සමාන දෙයක් ඇමෙරිකාවේ කිරීම පිළිබඳව අසනවිට Michael Flynn ගේ පිළිතුර වූයේ, “හේතුවක් නෑ. මම කියන්නේ ඒක මෙහෙ සිදුවිය යුතුයි.” යන්නයි.


මේ බ්ලොග් එකත් මගේ ජීවිතය වගේ. මා අනුන් දිහා බලල ජිවත් වෙන්නේ නැතුවා වගේම, අනුන් කරන නිසා කරන්නන් වාගේ වැඩිහිටි දිවියේ වැඩ කෙරුවෙත් නැහැ. මව් බිමේ නොසිට සංක්රමණය වීමට එක හේතුවක් තමා එයට අවශ්ය තත්වයන් නිර්මාණය කර ගැනීම. එක අතකින් ඔබ සිතාවි අප හැමෝම ඕක කරනවා කියා. නැහැ අපගෙන් බහුතරයක් වැඩ කරන්නේ, අනෙක් අය මොනවාද කරන්නේ කියා බලල. මා කියන්නේ මධ්යම පාන්තිකයන්. දුප්පතුන්ට එහෙම කරන්න ඕනිකම තිබුණත් හැකියාවක් නැහැ.
ගොඩක් කල්පනා කෙරුවොත්, පඩ ෂෝ හා පොර ටෝක් නැතුව, අප දන්නා සමාජය එක්ක ඉන්න එක කොතරම් දුෂ්කරද කියා ඔබත් දන්නවා ඇති. එය අපගේ ජිවන විලාසිතාව සම්පුර්ණයෙන් වෙනස් කරනවා. ජිවත් වන ගෙදර, භාවිතා කරන වාහනය, දරුවන් යන පාසල්, ගෙදර ඉන්නා බල්ලා ආදී වශයෙන් අනින් අය සමග පෑහෙන්නට නොහැකි නම්, ඔබට ඒ සමාජයේ ඉන්නට අමාරු වෙනවා. එහෙම නැතුව නිරපේක්ෂව, මේ වැනි ජිවිතයක් තමා මට හොඳ කියා ඔබ ජිවත් වෙන්න ටිකාක් දුෂ්කරයි.
ඔය කතාව නොවේ මා ලියන්න ආවේ. ඔය කොවින් වලට කලින් මා ලංකාවට ගිය වෙලාවේ මා මුහුණ දුන්න සිදු වීමක්. ඔන්න අපේ මහා ගෙදර ගිය වෙලාවේ, උදේ යමක් කරන්න නොතිබුණ නිසා මා සිතුවා පොඩි කාලේ හිටපු යහළුවෙක් හමු වෙන්න යන්න. හොරණට යන ගමන් අතර මග, අර යාළුවාට පසුව හමු වුණ, හය හත වසරේ පමණ මට සිටි හොඳම යාළුවා ගේ මහ ගෙදරටත් ගොඩ වන්න ඕනි කියා සිතුවේ, ඔහු එහි ඇතිය කියා සිතා නොවේ. ඔහුගේ අම්මා මා හොඳට දන්නවා. ඇය සිටියොත් වචනයක් දෙකක් කතා කරන්න හැකිනේ.
හැබැයි මට මතකෙන් ඒ ගෙදර සොයා ගන්න හැකිය කියා තිබුන සිතිවිල්ල එතරම් සරල නැතිය කියා තේරුණේ, ඒ මග වාහනය ගොඩක් දුර එලෙව්වාට පසුව. අන්තිමට මගේ මතකයට බම්බු ගහ ගන්න කියා අර දොස්තර මහත්තයගේ මහගෙදර මොකක්ද කියා දෙතුන් දෙනෙකු ගෙන් ඇහුවාම තමා මට අන්තිමට ගෙදර සොයා ගන්න පිළිවන් වුණේ.
ඒ ගෙදර මිදුලේ තිබුණ අඹ ගස දැන් නැහැ. කොහොම හරි ගේට්ටුව ඇරන් ඇතුලට ගියහම, මගේ මිත්රයාගේ තාත්තා හමු වුණා. මගේ විස්තර කියුවත්, ඔහුට මා ගැන මතකයක් තිබුණේ නැහැ. අවාසනාවකට මිත්රයාගේ අම්මා මිය ගිහින් වසර කිහිපයක් වෙනවා කියා මා දැන ගත්තේ ඒ තාත්තාගෙන්.
මගේ අතීත මිත්රයා දැන් ජිවත් වන්නේ කොළඹට නොදුරුව. එයාගේ නංගිලා දෙන්නත් කසාද බැඳ ගෙදරින් ගිහින්. අර තාත්තා ජිවත් වන්නේ තවත් බල්ලෙකු සමග තනිව උයාගෙන කමින් (බල්ලා උයන්නේ නැහැ). ගෙදරින් ඉදිරිපස තියන පාරේ අනික් පැත්තේ තියන ඉඩම පෙන්වූ ඒ තාත්තා කියුවේ, එයත් එක දුවෙකුට ලියා දුන්නත්, ඔවුන් ඒ ප්රදේශයේ පදිංචියට එන්නේ නැහැ කියා.
මාව හඳුනා ගත්තේ නැති වුවත් ඒ තාත්තා ඒ බවක් පෙන්වූයේ නැහැ. කෝ ඉන්න මා පුතාට කතා කරන්නම් කියූ ඔහු පුතාට කෝල් එකක් ගත්තත්, එයට පිළිතුරක් ලැබුනේ නැහැ. පුතා සමහරවිට හොස්පිටල් එකේ වෙන්න ඇති කියා ඔහු කියුවා. මගේ නොම්මරය ඉල්ලා ගත්තේ පුතාට දෙන්න.
ඒ තාත්තට හා ඔහුගේ බල්ලට සමු දුන්න මා ගියේ හොරණ මා හමු වෙන්න ගිය අනික් යාලුවා සොයාගෙන. එයත් තව කතාවක්
පසු වදන.
එයින් දින කිහිපයකට පසුව මගේ අංකයට යාලුවා කතා කෙරුවා. එයින් පසු එළෙඹෙන සති අන්තයේ මා හමු වන්නට එනවා යයි ඔහු කියුවා. එයිට අමතරව ඔහුගේ පුතා දැන් ඉගෙන ගන්නේ මොනවාද යනාදී වශයෙන් විස්තරයකුත් කෙරුවා. මාගේ ජීවිතය මොන වගේද, දරුවන් මොනවාද කරන්නේ යනාදී කිසිවක් ඇසුවෙත් නැහැ, මා කීවෙත් නැහැ. පොරොන්දු වූ පරිදි, ඒ සති අන්තයේ හෝ එයින් පසුව හෝ ඔහු මා හමු වන්නට ආවේත් නැහැ.


Chamila Karawita reporting from Karachi
පාකිස්තානු ආරම්භක පිතිකරුවන් යුගලයක් වාර්තා කරන ලද දෙවැනි හොඳම සම්බන්ධතාවය, පළමු ටෙස්ට් තරග දෙක ඇතුළත ශතක 2 ක් වාර්තා කළ ලොව 9 වැනි පිතිකරුවා සහ පළමු ටෙස්ට් ඉනිම 3 ඇතුළත ලොව වැඩිම ලකුණු ලාභී පිතිකරුවන් අතර තෙවැනි පිතිකරුවා බවට අබීඩ් අලී පත්වීම ආදී පිතිකරණ අංශයේ ජයග්රහණ රැසක් වාර්තා වුණු කරච්චි ටෙස්ට් තරගයේ තෙවැනි දිනය වූ අද (21 දා) හිතැති පරිදි ලකුණු රැස් කළ සත්කාරක පාකිස්තානු පිල දිනය අවසනදී දෙවැනි ඉනිම සඳහා කඩුලු 2 ක් දැවී ලකුණු 395 ක් ලබා ගැනීමට සමත්විය.
පළමු දින 2 කට හාත්පසින්ම වෙනස්ව පිතිකරුවන්ගේ රජ දහනක් බවට පත් වූ කරච්චි තණතීරුවේදී පන්දුවට පහර දුන් අබීඩ් අලී සහ ශාන් මසූඩ් එක්ව පළමු කඩුල්ල වෙනුවෙන් එක් කරන ලද ලකුණු 278 ක වාර්තා ගත සම්බන්ධතාවය හේතුවෙන් තෙවැනි දිනය අවසන් වන විට ශ්රී ලංකාවට එරෙහිව ලකුණු 315 ක වාසියක් අත්කර ගැනීමට පාකිස්තානු කණ්ඩායමට හැකියාව ලැබිණ.
පළමු දින දෙකේදී වේග පන්දු යවන්නන්ට සහයෝගය හිමි වුණත් අව් රශ්මිය පැමිණීමත් සමඟ ක්රමයෙන් පිතිකරුවන්ගේ රජ දහනක් බවට පත්ව තිබෙන කරච්චි තණතීරුවේදී දිනය නිමා වන විට කඩුල්ලේ රැඳී සිටි අසාර් අලී ලකුණු 57 ක් සහ බාබර් අසාම් ලකුණු 22 ක්ද ලබා තෙවැනි කඩුල්ල වෙනුවෙන් ලකුණු 40 ක සම්බන්ධතාවයක් පැවැත්වූහ.
දිනයේ සුවිශේෂීම පිතිකරුවා බවට පත්වූ අබීඩ් අලී අද දිනයේදී සුවිශේෂී සංධිස්ථාන කීපයක්ම පසු කර යෑම කැපී පෙනුණි. පූර්විකාවේ සඳහන් කරන ලද වාර්තාවන් වලට අමතරව වසර 150 කට ආසන්න ටෙස්ට් තරග ඉතිහාසයේ පළමු ඉනිම 3 ට ක්රීඩා කරමින් වැඩිම ලකුණු ලද පිතිකරුවන් අතර තෙවැනි ස්ථානය (321) ට පත් පිතිකරුවා බවට පත්වීමටද අබීඩ් අද සමත්විය. එංගලන්ත කණ්ඩායමේ ටිප් පෝස්ට්ර් (355) සහ කොදෙව් කණ්ඩායමේ ලෝරන්ස් රෝව් (336) අබීඩ් ට ඉදිරියෙන් සිටින පිතිකරුවෝ වෙති.
මුහුණ දුන් 281 වැනි පන්දුවේදී ළහිරු කුමාරගේ පන්දුවක් හමුවේ කඩුල්ල මුවා කිරීමේ වරදට හසුව අබීඩ්ගේ වටිනා ඉනිම ලකුණු 174 කට නිමා වූයේ තම ඉනිම හයේ පහරකින් සහ හතරේ පහර 21 කින් අලංකාර කරගෙන සිටියදීය.
ලකුණු 53 ක් ලබා සිටියදී සිය තෙවැනි දිනය ඇරඹූ පාකිස්තානු ආරම්භක පිතිකරුන් ගොඩනංවන ලද ශතක සම්බන්ධතාවය හේතුවෙන් දැඩි වෙහෙසට පත්ව සිටි ශ්රී ලංකා කණ්ඩායම අතුරින් යම්තාක් දුරට සාර්ථක ප්රතිඵල අත්කර ගැනීමට සමත්වූයේ පළමු ඉනිමේදී සාර්ථකම පන්දු යවන්නා බවට පත්වූ ළහිරු කුමාර පමණි. සමස්ථ දිනය ඇතුළත දැවී ගිය අබීඩ් අලී සහ ශාන් මසූඩ්ගේ කඩුලුවල හිමිකරුවා බවට පත්වූ ළහිරු ලකුණු 88 කට කඩුලු 2 ක් දවාගෙන සිටියි.
අද දිනයේදී ශ්රී ලංකා කණ්ඩායමට සිදුවූ ලොකුම අවාසිය වූයේ පාකිස්තානු පිතිකරුවන්ගේ ලකුණු ලබා ගැනීමේ වේගය පාලනය කිරීමට නොහැකි වීමය. ළහිරු කුමාර හැරුණු කොට සෙසු කිසිදු පන්දු යවන්නකුට කඩුල්ලක් හෝ දවා ගැනීමේ අවස්ථාව අහිමිවූ අතරම ලකුණු ලබා ගැනීමේ වේගය පාලනය අතින්ද තරමක් පසුපසින් විය.
1997 වසරේදී අමීර් සොහෙල් සහ ඉජාස් අහමඩ් එක්ව බටහිර ඉන්දීය කොදෙව් පිලට එරෙහිව කරච්චිහි රැස් කරන ලද ලකුණු 298 ක පළමු කඩුල්ලේ සම්බන්ධතාවයට පමණක් දෙවැනි වූ මසූඩ් – අලී සබඳතාව තේ පානයෙන් පසුව බිඳ දමනු ලැබුවේ ළහිරු කුමාර විසිනි. දිගින් දිගටම කෙටි පන්දු යොමු කළ ළහිරු කුමාරගේ උත්සාහය වූයේ ශාන් මසූඩ්ව පුල් පහරකට පොළොඹවා ගනිමින් දවා ගැනීම විය. ඒ වෙනුවෙන් ෂෝට් ලෙග්, ෆයින් ලෙග් සහ ඩීප් ස්ක්යෙවයාර් ලෙග් ප්රදේශයන්හි පන්දු රකින්නන් යොදවමින් පන්දු යැවූ ළහිරුගේ උත්සාහය සාර්ථක වූයේ මසූඩ් එල්ල කරන ලද පුල් පහර පිත්තේ පිටත දාරයේ වැදී ස්ක්යෙවයාර් ලෙග් කළාපයේ පන්දු රැකි ඕෂද ප්රනාන්දුගේ දෙඅත් අතර සිර වීමෙනි.
ශාන් මසූඩ්ගේ දැවී යෑමෙන් පසු පිටියට පිවිසි අසාර් අලීටද ඒ සැලසුමට අනුවම පන්දු යවනු දැක ගත හැකි විය. බලාපොරොත්තු වූ පරිදිම ෂෝට් ලෙග් හි පන්දු රැකි ඕෂද ප්රනාන්දු අතට දුන් උඩ පන්දුව ගිලිහී නොයන්නට අසාර් අලීගේ ටෙස්ට් තරග දිවියේ 17 වැනි අර්ධ ශතකය ලකුණු 11 කින් නිමාවනු ඇත.
දැවී යන විට ලකුණු 135 ක් ලබා සිටි මසූඩ් එම ලකුණු සංඛ්යාව සිය ටෙස්ට් තරග දිවියේ ඉහළම ලකුණු සංඛ්යාව ලෙසින් යාවත්කාලීන කර ගත්තේය. හයේ පහර 3 ක් සහ හතරේ පහර 7 ක් ඇතුළත් වුණු එම ඉනිම සඳහා හේ පන්දු 198 කට මුහුණ දී තිබුණේය. අද දිනයේ ශතක ලාභීන් වූ අබීඩ් සහ මසූඩ් ටෙස්ට් තරග දිවියේ වාර්තා කර ඇති ශතක 2 ම ශ්රී ලංකාවට වාර්තා කිරීමට සමත්වීම කැපී පෙනෙයි.
අබීඩ් සහ මසූඩ් දෙදෙනා විසින් රැස් කරන ලද මෙම ලකුණු සංඛ්යාව ශ්රී ලංකාවට එරෙහිව කරච්චි ක්රීඩාංගණයේදී පිතිකරුවන් යුගලයක් ඕනෑම කඩුල්ලක් වෙනුවෙන් රැස් කරන ලද ඉහළම ලකුණු සංඛ්යාවේ පැරණි වාර්තාවද බිඳ වැටීම දිනයේ සුවිශේෂී සිදුවීම බවට පත්විය. මීට පෙර එම වාර්තාවට හිමිකම් කියන ලද්දේ යුනිස් ඛාන් සහ ෆයිසාල් ඉක්බාල් එක්ව 2009 වසරේදී 5 වැනි කඩුල්ල වෙනුවෙන් රැස් කරන ලද ලකුණු 174 ක සම්බන්ධතාවය විය.
ලකුණු 53 ක් ලබමින් තෙවැනි දින ඇරඹූ පාකිස්තානුවෝ තරග ආරම්භයේ සිට දිවා ආහාරය දක්වා වූ කාල සීමාවේදී යවනු ලැබූ පන්දුවාර 26 ඇතුළත ලකුණු 118 ක් රැස් කර ගත්තේ ශ්රී ලංකා පන්දු යවන්නන්ට කිසිම අවස්ථාවක් ලබා නොදෙමිනි. ඒ අතර තුර කිසියම් සිදුවූ එකම කැපී පෙනෙන සිදුවීම වූයේ 31 වැනි පන්දුවාරය ක්රියාත්මක කරන ලද ළහිරු කුමාරගේ පන්දුවක් අබීඩ් අලීගේ පසු පාදයේ වැදීම මත කරන ලද ඉල්ලීම පමණි. ප්රධාන විනිසුරු එය නිෂ්ප්රභා කර සිටියද ඉන් සෑහීමකට පත් නොවුණු ශ්රී ලංකා නායකයා තෙවැනි විනිසුරුගේ සහාය අපේක්ෂා කළ නමුදු එය කඩුල්ලට ඉහළින් යන පන්දුවක් බවට පුණරූපණ වලින් පෙනී ගියේය. ඉන් සිදුවූයේ තෙවැනි විනිසුරු විමසීම සදහා ශ්රී ලංකාවට හිමි අවස්ථා 2 න් එක් අවස්ථාවක් අහිමි වීම පමණි.
ශාන් මසූඩ් ට අද දිනය විශේෂත්වයක් ගෙන දුන්නේ දෙවැනි ටෙස්ට් ශතකයත් සමඟ එම අංශයේ ලකුණු 1000 සීමාව ඉක්මවා යෑමට සමත්වීමය. ළහිරු කුමාරගේ පන්දුවකට ලකුණු 2 ක් ලබා ගනිමින් සිය ටෙස්ට් තරග දිවියේ 7 වැනි අර්ධ ශතකය සම්පූර්ණ කරගත් වමත් පිතිකරුවා ළහිරු ක්රියාත්මක කරන ලද ඊළඟ පන්දුවාරයේදී ලකුණක් ලබා ගනිමින් ලකුණු 1000 සීමාව ඉක්මවා ගියේය.